Huawei Mate 10 pro ge photo eh leak vejje.\nމިފަހަކަށް އައިސް ގިނަބައެއްގެ މަޤްބޫލުކަން ހޯދަމުން އަންނަ ވާވޭ ކުންފުނިން މިއަހަރު ތެރޭގައި ތަޢާރަފްކުރަން ހަމަޖައްސާފައިވާ3ފޯނުގެ ތެރެއިން ވާވޭ މޭޓް 10 ގެ ޕްރޯ ވާޝަންގެ ފޮޓޯއެއް ލީކް ކޮށްލައިފިއެވެ. އަދި އެފޮޓޯއާއި އެކު އެފޯނުގެ ބައެއް ސިފަތައް ކަމަށްބުނާ ވާހަކަ ތަކެއްވެސް ވަނީ ލީކް ވެފައެވެ.\nސްމާޓް ފޯނުގެ ވިޔަފާރީގައި ކުންފުނިތައް ވާދަކުރަމުން ދާއިރު ވާވޭކުންފުނިން މިއަހަރުވަނީ ވާވޭ މޭޓް 10، ވާވޭ މޭޓް 10 ޕްރޯ އަދި ވާވޭ މޭޓް 10 ލައިޓް ނެރުމަށް ނިންމާފައެވެ.\nމި މަހުގެ 16ގައި ވާވޭގެ ފޯނުތައް ތައާރަފްކުރާ އިވެންޓް ބާއްވާނެކަން އެކުންފުނިން މިހާރުވަނީ ކަށަވަރު ކޮށްދީފައެވެ.\nވާވޭ މޭޓް 10 ޕްރޯގެ ފޮޓޯއެއް ކަމަށް ބުނާ ފޮޓޯ ލީކް ކޮށްލައިފައިވަނީ ވާވޭ މޭޓް 10 ގެ ފީޗަރސްތައްވެސް ލީކްކޮށްލި އިވާން ބްލާސް އެވެ. ފޮޓޯއެއް އެޓޭޗްކޮށް އޭނާ ވަނީ ޓްވީޓެއް ކޮށްފައެވެ.\nވާވޭއިން މި މަސް ތެރޭގައި ތިން މޮޑެލް ތައާރަފް ކުރާނެކަންވެސް ލީކުކޮށްލާފައިވަނީ ބްލާސް އެވެ. އޭނާ ކުރިން ބުނެފައިވަނީ ވާވޭ މޭޓް 10 ޕްރޯ މޮޑެލްގައި ހިމަނާފައިވަނީ “އެޖް ޓު އެޖް” ޑިސްޕްލޭ އެއް ކަމަށާއި އެ ފޯނުގައި ތިން ކެމެރާ ހިމެނޭނެ ކަމަށެވެ. އެއީ ފަހަތުގައި 12 މެގަޕިކްސެލް އަދި 20 މެގަޕިކްސެލްގެ ޑުއަލް ކެމެރާއެއްގެ އިތުރުން ކުރިމަތީގައި އަށް މެގަޕިކްސެލްގެ ކެމެރާއެއް ކަމަށެވެ.\nއެޕަލް ކުންފުންޏަށް އެމީހުންގެ އެންމެ ފަހުގެ ފޯނު އައިފޯން 8 ގެ ސްކްރީން ނައްޓާ މައްސަލަ ދިމާވެ އެކަން މީޑިއާގައި ފެންމަތިވެފައިވާއިރު އަދި ސެމްސަންގ ކުންފުނީގެ ނޯޓް 8 ގައިވެސް މިފަހަރުވެސް ބެޓްރީގެ މައްސަލަ އުޅޭކަމަށް އަޑުތައް ފެތުރެމުން މިދާ ދަނޑިވަޅުގައި ވާވޭ ކުންފުނިން ނެރޭ ފޯނުތައް ބާޒާރުގައި ކިހާވަރެއްގެ ޑިމާންޑަކާއެކު ފައިތިލަސާބިތު ކޮށްލާނެބާއޭ މިހާރު އުފެދޭ ސުވާލެކެވެ. އެންމެންވެސް ޤަބޫލުކުރާ އެއް ޙަޤީޤަތަކީ ވާވޭ ކުންފުންޏަކީ މިފަހަކަށް އައިސް ސްމާޓް ފޯނުވިއްކުމުގައި ކުޑަދުވަސް ކޮޅެއްގެ ތެރޭގައި އެންމެ އަވަހަށް ކުރިއަރަމުން އަންނަ ކުންފުނިކަމުގައެވެ.


ދަ ލެޖެންޑްރީ ވޯރިއާރސް (2 ވަނަ ބައި) – Esfiya\nލޯބި March 20, 2017\nދަ ލެޖެންޑްރީ ވޯރިއާރސް (2 ވަނަ ބައި)\nފިނާޒްއާ ހިސާބަށް ދެވުނު ތަނާ ފިނާޒް އާލިކުމެންނަށް ދައްކައިލީ ބޮޑު މާސިންގާ ބޯވައެކެވެ. އާދަޔާ ޚިލާފަށް ބޮޑު މި ބޯވާގައި ހައިރާންކޮށްލަނިވި އެހެން ކަމެއް ފެނުނެވެ. އެއީ އެހެން ބޯވަތަކާ ޚިލާފަށް މި ބޯވާގައި ދިހަވަރަކަށް ފައި ފެންނަން ހުރުމުންނެވެ.\n“ ބްރޯ، ތީ ޖިންނި ބޯވައެއްތަ؟ ހާދަ ފައި ގިނައޭ. “ އަޖުވަދު ފެނުން މައްޗަށް ބޯހިއްލާލާފަ ބުންޏެވެ.\n“ ހެހެހެ. ކަލޭ މޮޔަވީތަ؟ އެއީ އައިބު އެއްޗެކޭ. އެހެންނޫނަސް މިހާ ފައިގިނަ ބޯވައެއް ކިހިނެއް ދޫކޮށްލާނީ. ބަލާލަބަލަ އެގޮލާ ބޮޑުކަން. ހާދަ މަހެއް އޮންނާނެޔޭ. “ ފިނާޒް ފޯރިއާއެކު ބުނެލިއެވެ. އެވަގުތު އާލިކް އަޑިޔަށް ފީނައިގަތެވެ. ދަގަނޑު ބޯވާގެ ބޮލަށް ހަރާލާފަ މައްޗަށް އެރިއެވެ. އާލިކް މައްޗަށް އެރުމާއެކު ފިނާޒާއި އަޖުވަދު އަޑިޔަށް ފީނައިގަތެވެ.\nބޯވަ ހިފައިގެން މޫދުން އެރިއިރު އިރު ހުރީ އޮއްސިފައެވެ. މީހަކު ގައިގަ ކޮޅަށް ހުންނާނެ ވަރުވެސް ނެތެވެ. ތިންމީހުން ހުރިތަނަށް ތިރިވެއްޖެވެ. ހައިވެގެންގޮސް ހަލާކުވެފައެވެ. ނަސީބަކުން އައްލާމާއި އާލިމް ކެއްކި އެއްޗެހި ހިފައިގެން އަތިރިއަށް އައެވެ. ޢެއްޗެހިތައް ބަހައްޓާފައި އަލިފާންގަނޑެއް ޖެހޭތޯ އުޅުނެވެ.\n“ އޭ ހާދަ އެހެންކަހަލަ ބޮޑު ބޯވައެކޭ. ފައިވެސް ހާދަ ގިނައޭދޯ. އައިބު ގޮލައެއްދޯ. “ އާލިމަށް ބޯވަ ފެނިގެން ނަގަން އުޅުނެވެ. އެވަގުތު ފިނާޒް ކުއްލިއަކަށް ބޯވަ ނަގައިގެން ދުރަށް ދިޔައެވެ.\n“ އޭ ކިހިނެއްވީ. ކޮންތާކަށް ތިދަނީ؟ “ އާލިކް ހައިރާންވެ ހުރެ ފިނާޒަށް ގޮވައިލިއެވެ. ނަމަވެސް ފިނާޒް އަނގަޔަކުން އެއްޗެއް ނުބުނެ ތަންކޮޅެއް ދުރަށްގޮސް ވެލިގަނޑު މަތީ ބޯވަ ނޮޅަން ޖައްސައިލިއެވެ.\n“ އެގޮލަޔަށް ކިހިނެއްވެފަ އެހުރީ؟ އަނެއްކާ އާދަޔާ ޚިލާފު ބޯވައެއް ލިބުނީމަ ބޮޑާވީތަ؟ “ އާލިމްވެސް ހައިރާންވެ ހުރެ އަހާލިއެވެ.\n“ ނޭނގެ ބުނާކަށް. ބޯވަ އޭނަ އަތަށް ލިބުނީއްސުރެ އަނގަޔަކުން އާނ ހޫނ ފިޔަވާ އެހެން އެއްޗެކޭ ނުބުނެ. “ އަޖުވަދު ކަމުން ބުނެލިއެވެ. އެކަކަށްވެސް ފިނާޒަށްވީގޮތެއް ނޭނގުނެވެ.\nބޯވަ ނޮޅާނިންމައިގެން ސާފުކޮށް ހަދައިގެން އަނގަޔަކުން ބަހެއް ނުބުނެ އެއްގަމަށް އަރައިގެން ދިޔައެވެ. އިރުކޮޅަކުން އައީ އެއްކޮޅު އުލެއްހެން ތޫނުކޮށްފައި ހުރި ދަނޑިގަނޑެއް ހިފައިގެންނެވެ. އެއަށް ހުރީ ބޯވަ އަމުނާފައެވެ. އަލިފާންގަނޑު ދެފަރާތުގައި ދެދަނޑި ޖަހާފައި އޫ ބޭއްވިއެވެ. އެހެންމީހުން ސަކަރާތް ޖަހަޖަހާފައި އުޅެއެވެ. އެކަމަކު ފިނާޒު ހީވަނީ އެހެން ދުނިޔެއެއްގައި އުޅޭހެންނެވެ. ޖެހި ބުދެއްހެން އޫ އަނބުރާލަ އަނބުރާލަ ހުއްޓެވެ.\n“ ބްރޯ، ކަލޭ ހާދަ ހިމޭނުން ތިހުރީ؟ ކިހިނެއްވީތަ؟ ބޯވަ އަހަރެމެންނަށް ދޭހިތް ނުވަނީތަ؟ ވާހަކަ ދައްކަބެ. “ އަޖުވަދު ފިނާޒް ކައިރިއަށްޖެހިލާ ބުންޏެވެ. ފިނާޒް އަޅާވެސް ނުލައެވެ. އޭނަގެ ދެލޯ ހުއްޓިފައި ހުރީ ފިހެވެމުންދިޔަ ބޯވައަށެވެ. އެވަގުތު ކުއްލިޔަކަށް ބޯވަ ފިނާޒާ ދިމާލަށް ބަލައިލިއެވެ. ސިއްސައިގެން ގޮސް ފިނާޒަށް ބޯވައިން އޫ އަތުކޮޅަށް ހޫރާލެވިއްޖެވެ.\nMe first… But maa kurey… Eyoh kiyaa hithun indhaaenimunee..\nvv reethi vaahaka eh ekam maa bodhaves kuru\nAslu biruveri vaahakaehtha\nThanks guys… Dhn faharakun dhigukureveytho balaanan…\nWow!! varah chaalu! waiting for the next episode 🙂\ndear… kon iraku next part up kuranee.\nމިދެލޯ ފުހެލަ ދޭށޭ ލޯބިން 7\nނޭނގޭހެ ހާދަ ލޯބިވޭ\nލޯބި August 6, 2016\nހުރީމެ އިންތިޒާރުގަ (11)\nހިތާމަ އެހެނިހެން ލޯބި February 8, 2018\nތިން ލަފްޒުން (12)\nހިތާމަ އެހެނިހެން ލޯބި November 9, 2020


SunOnline: #VAAHAKA: snow there 15\nސްނޯ ތެރޭ 15\nއައިޝާ ނަސީމް 09 May 2022, 09:15\n"ޒުވާން ދުވަސްވަރު ހޭދަކުރި ކޮންމެ ވަގުތުކޮޅަކާއިމެދު ސުވާލުކުރެވޭނެއެވެ. ﷲ ސުބުހާނަހޫ ވަތައާލާއަށް ޒިކުރުކޮށް ނަމާދުކޮށް ގުރުއާން ކިޔެވުންފަދަ އަޅުކަމުގައި ތިމާގެ ނަފުސް ގަންބާލާށެވެ. ހަގީގީ ކާމިޔާބުވަނީ އެތަނުގައެވެ."\nރީދޫ އަދި ހުދުން ރޮގުދެމި ސްވެޓަރ ފާޑުހެދުމަކާއިއެކު ޖިންސެއްލައިގެން ހުރި ޚައިރާ ތަށި އެތައް ފަހަރު ދޮވެލުމަށްފަހު މޭޒުގެ ކޮޅުގައި ހުރި ގޮނޑީގައި އިށީނެވެ. ސިއާރާވެސް ހޫނު ޗޮކްލެޓްތަށިން ކޯވަރެއް ދަމާލިއެވެ.\n"ސިއާރާވެސް ހިތަށް އަރާނެ އަހަރެން މީ މޮޔައެކޭ...." ޚައިރާ ކުއްލިއަކަށް ބުނެލިއެވެ.\n"ނޫން. އަހަރެންވެސް ތިބައި ކޮންމެވެސް ވަރަކަށް ހުރޭ. އޯސީޑީ މާބޮޑަށް ގޯސް ނުވަންޏާ އުޅެވިދާނެ....."\n"އަހަރެން ސިއްރެއް ބުނަންތަ؟" ޚައިރާ ވަށައިގެން ހޯދާ ބަލައިލަމުން ހިންދިރުވައިލިއެވެ." އަހަންނަށް ހީވަނީ ހާރިސްދެކެ ލޯބިވެވިއްޖެހެން. އޭނަގެ އަޑު އަދި ލޮލުގެ ކަޅުކަމާއި ފުންކަން އަބަދު ލޮލުގެ ކުރިމަތީގައި ފެންނަހެން ހީވޭ. އަދި އޭނަގެ ލަވަތަކާއި ގުރުއާން ކިޔަވާލެއް އެހާ ހިތްގައިމު. ލެކްޗަސްތައް ބަލަމުން ބަލަމުންގޮސް ނިދިގެން ވެއްޓެނީ. އެނޫންކަމެއް މި ހަފްތާތެރެއަކު ނުކުރެވޭ. އައި ތިންކް އައިމް އޮބްސެސްޑް ވިތް ހިމް....."\n"ޚައިގެ ބޭބެއަށް އެނގިއްޖެއްޔާ...." ސިއާރާ ވަށައިގެން ހޯދާލައިފިއެވެ.\n"ހީ ވިލް ކިލް މީ....."\n"ދޮންބެ ޓެރަރިސްޓުންދެކެ ނަފްރަތުކުރާވަރު ލަފުޒުތަކަކުން ބަޔާންކޮށެއް ނުދެވޭނެ. އެލީސާއަކީ ޓްވިންވެފައި އެދެމީހުން ހަމަ އިންސެޕެރަބްލް. އެހެންވީމަ ހީވާގޮތުން އަހަރެން އެހާ ރުޅި އަންނައިރު އެ އިހުސާސް އެއަށްވުރެ މާ ބޮޑަށް ދޮންބެގެ ހިތުގައި ބޮޑުވާނެ. އެމީހުން ވަކިކޮށްލީ ދޮންބެގެ ހަށިގަނޑުގެ އެއްބަޔޭ ބުންޏަސް ދޮގަކަށް ނުވާނެ. އަހަރެން ގަބޫލެއްނުކުރަން ހާރިސްއަކީ އޭގެ މީހެއް ކަމަކަށް. ކޮންމެ މުސްލިމަކު ނިރުބަވެރިއަކަށް ނުވާނެ ދޯ. އެހެން ގަބޫލުކުރަން ޚައި ބޭނުންވަނީ....." ޚައިރާ ނުތަނަވަސްކަމާއެކު އަތުގެ އިނގިލިތަކާއި ކުޅެމުން ދިޔައެވެ.\nހާރިސް އެލިޔަސްގެ ފޮޓޯ ފޮނުވުމުން ގަބޫލުކުރަން ދަތިވެފައި ބަލަން ސިއާރާއަށް އެ ފޮޓޯއިން ނަޒަރު ވަކި ނުކުރެވިފައި އިނެވެ.\n"ޔާ ﷲ. އެހެން ވާންވީ ކީއްވެ؟ މިއީ ހަމަ އޭނަ..."\n"ތިބުނީ؟" ހާރިސް އެހިއެވެ.\n"ދަންނަ މީހަކާއި ވައްތަރުވީ. އެކަމަކު އޭނަ މިދުނިޔެއާއި ވަކިވެގެން ގޮސްފައިވަނީ......"\n"އެލިޔަސް ދިރިއުޅެނީ މި ގައުމަކު ނޫން......ސިއާރާއަށްވެސް ރަގަޅުވާނީ އެކޮޅަށްގޮސް އުޅުނިއްޔާ ދޯ.. ކްރިސްޓިއަން ފެމިލީއަކާ އެއްކޮށް އުޅޭކަށް ފަސޭހައެއްނުވާނެ.. އިސްތިޚާރާކޮށްފައި މެރީ ކޮށްގެން ތި ތަނުން ސަލާމަތްވޭ ސިސް.........."\n"މާދަމާ އޭނަ ޔޫކޭއަށް އަންނާނެ އިންޝާﷲ.."\nސިއާރާއަށް އެ ފޮޓޯއަށް ބަލަން އިނދެވުނެވެ. އެލިޔަސްއާއި ޖޭސަން މާ ބޮޑު ތަފާތެއްނެތެވެ. އުމުރާއެކު އަދި ތުނބުޅިއާއި ހެދުމުގެ ސަބަބުން މީހާއަށް ބަދަލު އައިސްފައި ހުއްޓަސް މޫނުގެ ކޮންމެ ތަންކޮޅެއް ޖޭސަންއާއި ވައްތަރެވެ.\nޖޭސަންއަކީ އޭނަ އެއް އިރެއްގައި އެމީހެއްގެ ފޮޓޯތައްވެސް ކޮޓަރީގައި ތަތްކޮށްގެން އުޅުނު ލަވަކިޔުންތެރިއެކެވެ. ކުޑައިރު ހިތް ކީ ޒުވާނެކެވެ. އެތައް އަންހެންކުދިންނެއް މަރުދަން ޖެހުނު ތަރިއެކެވެ. އަސްލަން އާއެކުގައިވެސް އޭނަގެ ޝޯއެއް ބަލަން ދިޔަދުވަހުގެ ހަނދާންތައް ހިތުގައި ހަރުލާފައިވިއެވެ. އެހެން އަންހެންކުދިންފަދައިން މޮޔަވެގެން އޭނަގެ ސޮއި ހޯދަން އުޅެ އަތުގައި ސޮއިކޮށްލަދިނުމުން އަސްލަންގެ ހަސަދައާއި ރުޅިވެރިކަން ޖޭސަންއަށް އަމާޒުވިއެވެ. ގެއަށް އައި މަގުމަތީގައި ސިއާރާގެ އަތުގައިވި ސޮއި ފޮހެންވެގެން ސްޕިރިޓް ލިއެވެ. ޖޭސަންއަށް ތާއީދުނުކުރަން އެންގިއެވެ. އަސްލަން ދެކުނުގޮތުން އެއްވެސް އަންހެންކުއްޖަކު އޭނައަށްވުރެ އެހެން ފަރާތަކަށް ލޯބި ޖެހި ހިތްކިޔުމަކީ އޭނަގެ ފަޚުރު ކަތިލުމެވެ. ޚާއްސަކޮށް އޭނަގެ ލޯބިވެރިޔާ ގޮތުގައި ހުރެއެވެ. ހަމަ އެ ދުވަސްކޮޅު ޖޭސަން އެކްސިޑެންޓެއްވެ ކޯމާއެއްގައި އޮތުމަށްފަހު ދުނިޔެއާއި އަބަދަށްޓަކާ ވަކިވެގެން ދިޔަ ޚަބަރު ނޫސްތަކުގެ ފަލަ ސުރުޚީއަށް އެރިއެވެ.ލަވައިގެ ދުނިޔެއިން އޭނަގެ ނަން ފޮހެވިގެން ދިޔަގޮތަށް ސިއާރާގެ ހިތުންވެސް ޖޭސަން ވަނީ ފޮހެވިފައެވެ. އޭނަގެ ހަޔާތަށް މިފަހަރު މި އައި މުސްލިމް ޒުވާނަކީ ކުރީގެ އީސާއީ ލަވަކިޔުންތެރިއެއްކަމަށް ހިތަށް އަރާނީވެސް ކިހިނެއް ހެއްޔެވެ؟ އަދި އެވެސް އޭނަ މަރުވެފައިވާ ކަމަށް ޔަގީންވެފައިވަނިކޮށެވެ.\nއަސްލަން ކާރުގެ މިސްރާބު ހުރީ ކްލަބާއި ދިމާލަށެވެ.\n"ބައެއްފަހަރު އަހަރެން ގިލްޓީވޭ. ބައްޕަ އެވަރަށް ނަސޭހަތް ދޭއިރު......" އެރިކް އިނީ ސީޓުގައި ލެނގިލައިގެންނެވެ.\n"ބައްޕަތަ ނޫނީ ޔޯ އެކްސްޓްރީމިސްޓް ކޮއްކޮތަ؟" އަސްލަން ބުމަ އަރުވައިލިއެވެ.\n"ހާރިސް ފޮނުވާ ލެކްޗާސްތައް ގިނަފަހަރު ނުބެލިފައި އޮންނަނީ. އެކަމަކު ބައްޕަގެ އެޑްވައިސްތަކާއިމެދު ފިކުރުކުރަން ޖެހޭ. ކުދި ފާފަތަކަށް އަރާ ޝައިތާނާ ދައްކާ މަގުން ހިގަންޏާ މަގު އޮޅިދާނެއޭ...." އެރިކް އަތުގައި ހުރި ފުޅިން އެތިފޮދެއް ބޯލިއެވެ.\n"ބައްޕަވެސް ޒުވާން އުމުރުގައި އުޅޭނީ މިހެން. ޑޯންޓްވޮރީ ބްރޯ. އަހަރެމެންވެސް އެ އޭޖަށްދާއިރު ދަރިންނަށް ވިސްނާދޭން ތިބޭނީ...."\n"އެކަމަކު ނަމާދުކުރަން އެބަޖެހޭ....ނޫނީ.." އެރިކް ގަޑިއަށް ބަލައިލިއެވެ.\nކްލަބުން ނިމިގެން ގެންގޮސްދޭނަން....ކޮންމެވެސް ވަރަކަށް އެންޖޯއިކުރަން ވާނެ. އެރިކް ބުނަމެއްނު ގޯޑް އިޒް މާސިފުލްއޭ. ހީ ވިލް ފޮގިވް. ޑޯން ވޮރީ........................" އަސްލަންފަދަ އެކުވެރިން ގެންގުޅެން ފެށުމުން އެރިކް ދީނީ ކަންތައްތަކާއި ދުރުހެލިވާންފެށީ މަޑުމަޑުންނެވެ. ކުރިން ފަރުޟުނަމާދުތައް ގަޑިން ކުރިޔަސް މިހާރު އޮންނަނީ އެކަން ނުވެފައެވެ. އެންމެ ބޮޑު މައްސަލައަކީ ވަޒީފާއާއި އެއްކޮށް އުޅޭ އެކުވެރިންގެ ސަބަބުން ވަގުތު ނުވުމެވެ.\n"ހާރިސް މިކޮޅަށް އަންނާކަށް ނޫޅޭތަ؟" އަސްލަން ސުވާލުކުރިއެވެ.\n"ހިޔެއްނުވޭ. ބައްޕަ އުޅެނީ އޭނަ ނިގާބީ ގާލްއަކާއި މެެރީކުރުވަން. އަހަރެންނަށްވެސް އެފަދަ ކުއްޖެއް ހޯދީމަ ގަބޫލުނުވެގެން ބައްޕަ އެކަމާއި ނުރުހުންވެފައި ހުރީ..."\n"ނިގާބީ........" އަސްލަންގެ ހަނދާނަށް އައީ ސިއާރާއެވެ." އެއީ އެންމެ މަކަރުވެރި އަންހެނުން. ބީ އެވެއާ އޮފް ނިގާބީސް. އަހަރެން ދަންނަމޭ އެކަހަލަ އަންހެންކުއްޖެއް. ވަރަށް މަކަރުވެރި....ޑޭމް.....ޝީޑެވިލްސް.. ހާރިސްއާއި އެކަހަލަ ކުއްޖަކާއި ނިކަން ގުޅޭ ދޯ.................."\nއެރިކްވެސް ހިނިގަނޑެއް ޖަހާލައިފިއެވެ.\n"ހޫމް...ދީނީ ޚިޔާލު ތަފާތުވުންތައް ރާއްޖޭގައި ބޮޑުވެގެން ތިމާގެ ކަމުގެ ގުޅުން ކަނޑަން ޖެހޭ ހިސާބަށް ގޮސްފައި އޮންނަނީ. ދީނީ އަދި ސިޔާސީ ފިކުރުގެ ސަބަބުން. އަހަރެމެންގެ އާއިލާގައި ބޮޑަށް އޮތީ ހާރިސްގެ ހައްދު ފަހަނަޅާދިޔުމުގެ ކަންތައް. ހާރިސްގެ ފިކުރަށް ބައްޕަ ކުރިން އެހާ ލައިކް ނުވިޔަސް ބައްޕަގެ ބްރެއިންވޮޝްކުރަން ފަށައިފިހެން ހީވަނީ. މަށަށް ނިގާބީ ގާލްއެއް ދެއްކީމަ އެކަން ޔަގީންވީ. ކުރިން އޮތީ މިނިވަންކަން ދީފައި.ބޭނުން ކޮންމެ މީހަކާއި އިނަސް ހެޔޮކަމަށް ބައްޕަ ބުނީ..."\n"އެއުޅެނީނު ޒޯޔާ ޖޯންސަން...އެރިކްދެކެ ލޯބިވާވަރު އެކުއްޖާގެ ލޮލުން މަށަށް ފެނޭ... މަށަށް ފެންނަނީ އަވަހަށް އޭނައާއި ދެމީހުންގެ ފޮޓޯތައް ސޯޝަލްމީޑިއާއަށް ލާން. އޭރުން ބައްޕައަށް މެސެޖެއް ދެވިދާނެ. ތި އޭޖްގައި އަމިއްލަ ނިންމުންތައް ނިންމެންވާނެ. ނިގާބީއާއި އެރިކްގެ ފިކުރު ތަފާތުވީމަ ގިނަ މައްސަލަތައްޖެހޭނެ. އެކަމަކު ޑޮކްޓަރ ޒޯޔާއަށް އެރިކްގެ ހުރިހާކަމެއް އަންޑްސްޓޭންޑްވާނެ ދޯ. ދީނުގައި ތިބުނާ ހަރުކަށިކަމާއި ރުޅިވެރިކަމެއް ނޯވޭ. މީހުން ހަދަ ހަދައިގެން ދީނާއިމެދު ރުޅިވެރިކަން އުފައްދަން ކިޔާހާ އެއްޗެހި. ޖަސްޓް ލިވް ޔޯ ލައިފް އެރިކް......"\nއެރިކްވެސް ދެކުނުގޮތުން އިސްލާމްދީނަކީ ލުއި ފަސޭހަ ދީނެކެވެ. އަންހެންކުދިންނަށްވެސް މިނިވަންކަން އޮންނަންވާނެއެވެ. އޭނަގެ ކޮއްކޮ ހާރިސްއާއި އޭނަގެ ޚިޔާލު އެކަމުގައި ވަރަށް ތަފާތެވެ. ހާރިސްދެކޭ ގޮތުން އަންހެންކުދިންނަކީ ރައްކާތެރި މުތްތަކެވެ. އެހެން މީހުންނަށް ފޮރުވިފައި ގޭގައި ތިބެން ޖެހޭ ބަޔެކެވެ. އެކުދިން ޖެހެނީ ދަރިން ތަރުބިއްޔަތުކޮށް އާއިލާ ބެލެހެއްޓުމެވެ. އެހެން ފިރިހެނުންނަށް އަނބިން ފެނުމަކީ އޭނަ ދެކޭގޮތުން ފިތުނައެވެ. ކޮއްކޮގެ ވިސްނުން ހުންނަ ގޮތާއިމެދު އެރިކް ހިތާމަކުރެއެވެ.\nއެރިކް ގަބޫލުކުރިގޮތުގައި އޭނައަށް އެންމެ ހެޔޮއެދޭ އެންމެ ރަގަޅު މީހަކީ އަސްލަންއެވެ. އޭނަގެ އުފާތަކާއި ހިތްހަމަޖެހުމާއިމެދު އަސްލަން ވިސްނައެވެ. މި އުމުރުގައި މައިންބަފައިންގެ ނުފޫޒު ފޯރައިގެން ނުވާނެއެވެ. އޭނަގެ މަންމައަކީވެސް އީސާއީއެކެވެ. ވީއިރު އޭނައަށް އެދީނުގެ ކުއްޖަކާއި ނުގުޅެވެންވީ އެއްވެސް ސަބަބެއްނެތެވެ. އެރިކް ޒޯޔާއާއެކު ސްނޯގަނޑުގެ ތެރޭ ކޮފީބޯން ތިބި ފޮޓޯއެއް އިންސްޓާ ކުރުމުން އެތައް ބަޔެއްގެ ކޮމެންޓް އޮހެންފެށިއެވެ. އެރިކްއަށް ތަފާތު އުފަލެއް އިހުސާސްކުރެވުނެވެ.\nއެރިކްއާއި އަސްލަން އެކީގައި ގެއަށް ވަންއިރު ސިއާރާ އިނީ އަލިފާން އަންދާ ތަނުގެ ކުރިމަތީގައި މޮބައިލުން ކޮންމެވެސް އެއްޗެއް ބަލަން ގެއްލިފައެވެ. އޭނަ އަޑުއަހަން އިނީ ގުރުއާންކަން އެނގުމުން އަސްލަން ކުޑަކޮށް ލޯ ހަނިކޮށްލިއެވެ. އެރިކް މަޑުކޮށްނުލާ ކޮޓަރިއާއި ދިމާލަށް ހިނގައިގަތުމުން އަސްލަން އެ ބޯ ދޫލަމަތީގައި އިށީނުމުން ސިއާރާ ދުރަށް ޖެހިލިއެވެ. ސިއާރާ ގަސްތުކުރީ އޭނަ ދީނަށް ލޯބިކުރާވަރު ހާމަކުރުމަށެވެ. އަސްލަން ގާތުގައި އޭނަ ހަގީގަތް ހާމަކޮށް އޭނަ ދީނަށް ލޯބިކުރާވަރު ބުނެދިނެވެ. މަންމަމެންނާއި ހަގުރާމައަށް އޭނަ މިހާރުވަނީ ކަމަރު ބަދެފައެވެ.\n"ސިއާރާ ބޭބީ. އަހަރެންވެސް ފުރިހަމަ މުސްލިމަކަށް ވާނަމޭ. އަދި އަހަރެން މިހާރުވެސް ނިގާބު އަޅާ ކުދިންދެކެ ލޯބިވޭ. މެރީކުރި ދުވަހަކުން މަ ވެސް މޫނުއަޅައިގެން މިސްކިތުގައި އަންހެންކުދިން ތިބޭ ސެކްޝަނަށްގޮސް ބާޑްސްތައް ބަލަން އިންނާނީ...."\n"ހާދަ ޑާޓީ މައިންޑެކޭ. ނިޔަތް ޚަރާބު. އެތަނަށް ވަދެ މޫނު ނަގައިގެންނޭ ނަމާދުކުރަނީ..."\nއަސްލަން ހިނިގަނޑެއް ޖަހާލައިފިއެވެ."ޝޭވްކޮށްގެން ދިޔައިމަ މަ ވެސް ގާލްއަކާއި ވައްތަރުވާނެއްނު....."\n"ކްރީޕް..." ސިއާރާ ހިތާހިތުން ކިޔައިލިއެވެ. މިހާ ރީތި ފިރިހެނެއްގެ ހިތް މިހާ އަނދިރީ ކީއްވެހެއްޔެވެ؟\n"އަހަރެން މުސްލިމަކަށް ވީމަ އަސްލަން ވެސް ޖެހޭނެއްނު މި ދީނަށް ވަންނަން...ނޫނީ މި ކައިވެންޏެއް ނުކުރެވޭނެކަން އެނގޭތަ؟ މުސްލިމް އަންހެންކުއްޖަކަށް އެހެން ދީނެއްގެ މީހަކާއި ކައިވެނިކުރުން ހުއްދައެއްނޫން...." ސިއާރާ އަސްލަންއަށް ބުނެދޭން މަސައްކަތްކުރިއެވެ.\n"ޔަގީން. ބުނީމެއްނު މުސްލިމެކޭ. ކޮންމެހެން ވަކި ބަޔަކަށް އެކަން ސާބިތުކޮށްދޭން ޖެހޭކަމެއް ނުދެނެހުރިން. އަހަރެން ދުވަސްކޮޅަކުން އަރަބި ޖުއްބާ ލައިގެން ބޮޑު ތުނބުޅިއެއް ޖަހާފައި މުއްލާއެއްހެން އަފްގާނިސްތާނުގައި ކަން ނޭގޭ އުޅޭނީ. ނޫނީ ސީރިޔާގައި؟ އެގޮތަށް އެދޭކަމުގައިވިޔަސް ދާން ތައްޔާރަށް މިހިރީ...." އަސްލަން އެހާ ވަރަށް ބަލަނީ ކީއްވެހެއްޔޭ ސިއާރާގެ ހިތަށް އެރިއެވެ. އޭނަ ވިސްނަނީ ކޯންޗެއްހެއްޔެވެ؟ އަސްލަންގެ ބޭނުމަކީ ކޮބާބާވައެވެ.\nޚައިރާއަށްވެސް ހާރިސް ކައިވެނިކުރަން އުޅޭކަން ސިއާރާގެ ފަރާތުން އެނގުނެވެ. ޚައިރާ އަނބުރައިނުގަތީ ހަމަކިރިޔާއެވެ. އަނަގަޔަށް ލައިގެން ނަޓްކޮޅުވެސް ކަރުތެރޭ ތާށިވިއެވެ. ކާހިތް ކެނޑުނެވެ. ޚައިރާގެ އުއްމީދަކަށްވީ ކޮންމެވެސް ދުވަހަކުން ހާރިސް އޭނަގެ ހަޔާތުގެ ބައިވެރިޔަކަށް ވުމެވެ. އެހުވަފެނުގައި ކުލަ ނުޖެހެނީސް އެހެން މީހަކު އެދޭތެރެއަށް ވަދެއްޖެއެެވެ.\n"ޚައިވެސް އޭނަދެކެ ލައިކް ވޭ ދޯ. އެކަމަކު ބުނެފާނަން ވާހަކައެއް....އޭނަގެ ފިކުރާއި ޚައިއަކާއި ނުގުޅޭ.."\n"ހެދުން އަޅާގޮތްވެސް ދޯ..." ޚައިރާގެ ހިތް ފަޅައިގެން ދަނީއެވެ. ހާރިސް ހާދަ ގޯހެވެ. އެދެމީހުން ދިމާވީ މަދު ދުވަސްތަކެއްގައި ކަމުގައި ވިޔަސް އެ ވަގުތުކޮޅުތައް ސިކުނޑީގެ ސްކްރީނުން ފެންނަން ފެށިއެވެ.\n"ހުރިހާކަމެއް." ސިއާރާ ޚައިރާއަށް ދޮގު އުއްމީދެއް ދޭކަށް ނެތެވެ.\n"ސިއާރާއަށް ކުރެވުނީ ކުށްހީއެއް. އަހަރެންގެ ހިތަކު ނެތް އެކަހަލަ އެއްޗެއް. އޭނަގެ އަޑު ދެކެ ލޯބިވެވުނީ. އުރަބާ އެލަވަ ރީތިވިޔަސް އޭގެ މާނައަކީ އަދި ލޯތްބެއް ނޫން. އިޓްސް ނޮޓް ލަވް. އަހަންނަކީ އޭނަގެ ފޭނެއްކަން ނޭގޭ..." ޚައިރާގެ ހިތް ހަލާކުވަމުން ދިޔަވަރު ސިއާރާއަކަށް ނޭގުނެވެ.\nއޭރު ޚައިރާގެ ހިތް އެތެރެ އެތެރެއިން ހަޅޭއްލަވަނީއެވެ. ހިތް ރޮނީއެވެ. ލޯތްބަކީ ކިހާވަރެއްގެ ހިތަށް ތަދުކުރުވާ ޖަޒުބާތެއްކަން މިއަދު ޚައިރާއަށް އިހުސާސްކުރެވިއްޖެއެވެ.


China Gai Ethah Haas Bayakah Fake Vaccine Dheefaivaakan Falhaa Araifi - Vaguthu\nޗައިނާގައި އެތަށް ހާސް ބަޔަކަށް ފޭކު ވެކްސިން ދީފައިވާކަން ފަޅާއަރައިފި\nޗައިނާގައި ވަރަށް ގިނަ ތަކެތީގެ ފޭކު އުފައްދާ ވާހަކަ އަޑުއަހަމެވެ. ނަމަވެސް ފޭކު ވެކްސިން އުފައްދައި އެފަދަ ވެކްސިން އެތައްހާސް ކުޑަކުދިންނާއި މީހުން ގަޔަށް ޖަހާފާނެ ކަމަށް ހީނުކުރަމެވެ. އެގޮތުން ޗައިނާގެ ވެކްސިން އުފައްދާ ކުންފުންޏެއް ކަމަށްވާ ޗަންގްޗުން ޗަންގްޝެން ބަޔޯ ޓެކްނޮލޮޖީއިން ވަނީ އެތަށް ހާސް ފޭކު ވެކްސިން އުފައްދައި ޗައިނާގެ ބާޒާރަށް ނެރެފައެވެ.\nޗައިނާގެ ސިއްހީ އިދާރާތަކުން ވަނީ އެ ވެކްސިންތައް އުފެއްދި ކުންފުނީގެ ލައިސަންސް އުވާލައި މައްސަލަ އިތުރަށް ތަހުގީގު ކުރަން ފަށާފައެވެ. އަދި އެ ވެކްސިންތައް ބާޒާރުން ނެގުމުގެ މަސައްކަތް މިހާރު ދަނީ އެގައުމުގެ ކަމާ ބެހޭ ފަރާތްތަކުން ކުރަމުންނެވެ.\nމައްސަލަ ތަހުގީގު ކުރުމަށްޓަކައި އެކުންފުނީގެ ފަސް އިސް މުވައްޒަފުން ވަނީ ފުލުހުންގެ ބެލުމުގެ ދަށަށް ގެންގޮސްފައެވެ.\nމި ހާދިސާއާ ގުޅިގެން ޗައިނާގެ އެތައް އާންމުންނެއް ދަނީ މީސް މީޑިޔާތަކުގައި އަޑު އުފުލަމުންނެވެ. އެގޮތުން ޗައިނާ މީހަކު ވަނީ އޭނާގެ ގައުމާމެދު އިތުބާރު ކުރެވޭނީ ކިހިނެއް ކަމާމެދު ސުވާލު އުފައްދާފައެވެ.\nމި ހާދިސާގައި އެތައް ފޭކު ވެކްސިން ތަކެއްވަނީ ޗައިނާ ސަރުކާރުގެ ސިއްހީ ސެންޓަރުތަކުގައި ކުޑަކުދިންނަށް ދޭން މަޖުބޫރު ވެކްސިންގެ ގޮތުގައި އެތަށް ކުދިންނަކަށް ދެވިފައެވެ. ފޭކު ވެކްސިން ދެވުނު އާއިލާތަކުން ވަނީ މިހާދިސާއާމެދު ޖަވާބުދާރީ ވުމަށް ޗައިނާ ސަރުކާރުގެ އޮފިޝަލުންނަށް ގޮވާލާފައެވެ.\nމިމައްސަލާގައި ވާހަކަދައްކަވަމުން ޗައިނާގެ ރައީސް ޝީ ޖިން ޕިންގް ވިދާޅުވެފައިވަނީ މިއީ ލާއިންސާނީ އަދި ހައިރާންކުރުވަނިވި ފަދަ ނުބައި އަމަލެއްކަމަށެވެ. އަދި މިމައްސަލަ ވަރަށް ހަރުކަށިކަމާއެކު ތަހުގީގު ކުރާނެ ކަމަށް ޗައިނާ ސަރުކާރުން ވަނީ ވައުދުވެފައެވެ.\nޗަންގްޗެން ކުންފުނިން އުފެއްދި ތިން ބާވަތެއްގެ ވެކްސިން ވަނީ ފޭކު ކަމަށް ހާމާވެފައެވެ. އޭގެތެރޭގައި ހިމެނެނީ ރޭބީސް އާއި ޑިފްތީރީޔާ އަދި ޓެޓްނަސް ވެކްސިނެވެ. އެގޮތުން އެކުންފުނިން އުފެއްދި 253,338 ޑީޕީޓީ ވެކްސިން ފޭކު ކަމަށް އެގައުމުގެ ފުޑް އެންޑް ޑްރަގް އޮތޯރިޓީތަކުން މައުލޫމާތު ދެއެވެ.\nޖުލައި 23, 2018 21:46\nތިކަމާއޭ ބިރުގަންނަނީ! މިއޮއް ބްރިޖު ވެސް ފޭކް ވެދާނެތީ!\nޖުލައި 23, 2018 22:03\nސުބުޙާނަﷲ އަނެއްކާ ބުރީޖު ފޭކެއްނުވާނެތަ؟\nޖުލައި 24, 2018 07:22\nޗައިނާއިންއުފައްދާ ގިނަބާވަތްތަކުގެކާބޯތަކެއްޗަކީ އިންސާނުންކާންކަމުދާއެއްޗެއްސެއްނޫންކަމަށް ދުނިޔޭގެކުރިއަރާފަވާ ގިނަގައުމުތަކަކުންއިއްތިފާގުވޭ .. އެކަމަކު ދިވެހިރާއްޖެއިސްތިސްނާވޭ .....\nޖުލައި 25, 2018 11:42\nމިއޮއް ބްރިޖު ވެސް ފޭކް ވެދާނެތީއޭ!!!! މިތާ ކޮންތާކުބ އޮތް ބުރިޖެއްތަ ކޯރު ތަން މަތީ އަޅާ ކަހަލަ ކޯޒުވޭ ފާލަމެއް އަޅާފަ ބުރިޖެކޭ ބުނީމަ ބުރިޖަކައްވީ؟؟؟؟


ކުޑަކުދިންގެ ހަވީރުގައި މީޑިއާ ކައުންސިލުން ބައިވެރިވެއްޖެ\n13 މެއި 2018 | ޚަބަރު\nދިވެހި ސިވިލް ސަރވިސްއަށް 10 އަހަރު ފުރުމާއި ދިވެހި ޖުމްހޫރިއްޔަތަށް 50 އަހަރު ފުރުމާއި ގުޅިގެން ހޯމް މިނިސްޓްރީއާ ސިވިލް ސަރވިސް ކޮމިޝަނުން އިންތިޒާމުކުރެއްވި ކުޑަކުދިންގެ ހަވީރުގައި މޯލްޑިވްސް މީޑިއާ ކައުންސިލުން ބައިވެރިވެއްޖެއެވެ.\nމި ހަވީރު ބޭއްވުނީ 12 މޭ 2018 ގައި ރަސްފަންނު ސަރަހައްދުގައެވެ. މި ހަވީރުގައި މީޑިއާ ކައުންސިލުގެ ސްޓޯލުން ތަފާތު އެކިއެކި ހަރަކާތްތައް ކުރިއަށްގެންދިޔައެވެ. ކައުންސިލުގެ ސްޓޯލުން ކުރިއަށް ގެންދިޔަ ހަރަކާތްތަކުގެ ތެރޭގައި ފާރުނޫސް ތައްޔާރުކުރުމާއި ބޯޅަ ވެއްޓުމާއި ކުލަޖެއްސުމާއި މޫނުގައި ކުރެހުން އަދި ފުއްޕާހަން ފެޅުން ހިމެނެއެވެ. މި ހަރަކާތްތަކުގައި ވަރަށް ގިނަ އަދަދެއްގެ ކުޑަކުދިންނާއި ބެލެނިވެރިން ބައިވެރިވިއެވެ.\nސްޓޯލް ހިންގެވުމުގައި އިސްކޮށް އުޅުއްވީ ކައުންސިލުގެ އިދާރީ މުވައްޒަފުންނެވެ. އަދި މެންބަރުންވެސް ބައިވެރިވެވަޑައިގެންނެވިއެވެ.\nދުވަހަކީ ވިއްސާރަ އަދި ވައިބާރު ދުވަހެއް ނަމަވެސް ކުޑަކުދިން ޝައުޤުވެރިވާފަދަ ގިނަ ހަރަކާތްތަކެއް ކުރިއަށް ގެންދެވުނެވެ. ނުހަނު ކާމިޔާބުކަމާއެކު ކުރިޔަށްގެންދެވުނު މީޑިއާ ކައުންސިލުގެ ސްޓޯލަށް ގިނަ ބަޔެއްގެ ތަރުހީބު ލިބުނެވެ.


"Gellumuge Kurin, Fahu Vaguthu Ves Hiyvaru Dhin" - Vaguthu\n"ގެއްލުމުގެ ކުރިން، ފަހު ވަގުތުވެސް ހިއްވަރުދިން"\n4 އަހަރު ކުރިން ( އޭޕްރީލް 23, 2018 )\nއައްޑޫސިޓީ ހިތަދޫއިން އިއްޔެ މޫދަށް އެރި އުޅެނިކޮށް ގެއްލުނު ތިންކުދިންގެ ތެރެއިން، ސަލާމަތްވި ރާއިފް - ވަގުތު އިމޭޖަސް\n(އައްޑޫސިޓީ، ހިތަދޫ) މިދިޔަ ހޮނިހިރު ދުވަހަކީ މުޅި ރާއްޖެއަށް ސިހުން ގެނުވި ކުއްލި ޚަބަރަކާއި އެކު އެތައް ބައެއްގެ ހިތްތައް ހިތާމައިން ފުރިގެންދިޔަ ދުވަހެކެވެ. ރާއްޖޭގެ އެންމެ ދެކުނުގައި އޮންނަ އައްޑޫސިޓީ ހިތަދޫގައި ކަނޑުމަތީގެ ހިތާމަވެރި ހާދިސާއެއް ހިނގައި، އެދުވަހުން ފެށިގެން ދެ ކުއްޖަކު ހޯދުމުގެ މަސައްކަތް ދަނީ ކުރަމުންނެވެ. ނަމަވެސް މިހާތަނަށް އެ މަސައްކަތަށް މާބޮޑު ކާމިޔާބެއް ލިބިފައެއް ނުވެއެވެ.\nކުޅެ ނިންމާފައި މޫދަށް އެރިލުމަށް އެދުވަހުގެ މެންދުރުގެ ވަގުތުގައި، ހިތަދޫ ފުއްޓަރު ފަރާތަށް ދިޔަ ހިތަދޫ ބްލޫގޭ، އަލީ ރާއިފް އާއި ޗަނބޭލީގޭ، އަލީ ފަހުމީ އާއި ޓޮޕާޒް، މަޔާމީން އަލީގެ ތެރެއިން ދެކުއްޖަކު މަދު ވަގުތުކޮޅެއްގެ ތެރޭގައި ކަނޑުވެ ގެއްލިފައިވާއިރު، އޭގެތެރެއިން ސަލާމަތްވީ ރާއިފްއެވެ. ރާއިފް ސަލާމަތްކުރެވުނީ، އެ ހާދިސާ ހިނގި ސަރަޙައްދުގައި އެވަގުތު އިއްތިފާޤުން ހުރެވުނު ބޭރުމަތި އަވަށު ބުލޫ ރޯޒް، ހަސަން ދީދީގެ ހިއްވަރާއި މަސައްކަތުންނެވެ.\nއެ ބިރުވެރި ހާދިސާ "ވަގުތު" އާއި ޙިއްސާކުރަމުން އުމުރުން 16 އަހަރުގެ ރާއިފް ބުނީ، އެފަދަ ދުވަހެއް އަދި ދުވަހަކުވެސް ދެކެފައިނުވާ ކަމަށެވެ. އެދުވަހުގެ ޙާދިސާ އަދިވެސް ޤަބޫކުރަން ދަތިވެފައިވާ ޙާލުގައި، ހޮސްޕިޓަލުގެ އެނދުމަތީގައި އޮތް ރާއިފްއަށް ހަމަ ނިދި ނުލިބެއެވެ. އެކުގައި އެދުވަހު ގޮސް ގެއްލުނު އެކުވެރީން އެނބުރި އަންނާނެ ކަމުގެ އިންތިޒާރުގައި ރާއިފް އޮންނަތާ ދެދުވަސް ވެގެންދިޔައިރުވެސް، ޚަބަރެއް ނުވާތީ އޭނާ ވަނީ، މާޔޫސްކަމުގެ ތެރެއިން އުންމީދު ކޮޅުންލާވަރުވެ ވަރުބަލިވެފައެވެ.\nރާއިފް ބުނިގޮތުގައި، އެހެން ކުދިންތަކަކާއި އެކު ހެނދުނު ފުޓުބޯޅަ ކުޅެން ދިއުމަށްފަހު މޫދަށް އެރިލަން ދާން ނިންމީ އެ ތިން އެކުވެރީން އެކަނި ކަމަށެވެ. އަދި މޫދަށް ފޭބިއިރުވެސް މޫސުން ގޯސްވެ ކަނޑުގަދަވުމުގެ އެއްވެސް ނިޝާނެއް ފެންނާން ނެތްއިރު، މޫދު އޮތީ "ވަރަށް ރީތިކޮށް"ކަމަށް އޭނާ ބުނެއެވެ. ނަމަވެސް އެ ހުރިހައި ކަމެއް ބަދަލުވެ، ހަނދާނުން ފިލައި ނުދާވަރުގެ ލައްގަނޑެއް ހިތުގައި ޖެހުނީ މަދު ސިކުންތުކޮޅެއްގެ ތެރޭގައިކަން ރާއިފްއާއި މަންޒަރުދުށް ފަރާތްތަކުގެ ވާހަކައިން އެނގެއެވެ.\nއެކުވެރީންނާއި އެކު ހޭދަކުރި އެންމެ ފަހު ވަގުތުކޮޅު ހަނދާނަށް ގެންނަމުން ރާއިފް ކިޔައިދިންގޮތުގައި، ކުއްލިއަކަށް ރާޅު ބޮޑުވާން ފެށުމާއި އެކު ވަގުތުން ތިން ރަހުމަތްތެރީންވެސް އެއްގަމަށް އެރުމަށް މިސްރާބު ޖެހިއެވެ. ހިތަދޫ ފުއްޓަރު ފަރާތަކީ ދިގު ފަރެއް އޮންނަ ސަރަޙައްދެއްކަމުން، ފަރުމަތިން ހިނގާފައި ވަރަށް ބޭރަށް ދެވެން އޮވެއެވެ. ރާޅު ބޮޑުވާން ފެށިވަގުތު ރާއިފް އާއި އޭނާގެ އެކުވެރިން ތިބީ ފަރުގެ ކޮޅުން، މާ ކަނޑު ފެށޭ ހިސާބުގައެވެ. މިއީ ރާޅު ބޮޑުވާ ވަގުތުގައި ޢާންމުކޮށްވެސް ފަރުމައްޗަށް ބިޔަރާޅު ބިންދާ ސަރަޙައްދެކެވެ.\n"ކުއްލިއަކަށް ކަނޑު ގަދަވެ ވަރަށް ބިޔަ ރާޅެއް ނެގީ. ފުރަތަމަ ރާޅާއެކުވެސް ތިން މީހުން ބެހިގެންދާން ފެށި. ފަހުން ނެގި ރާޅުތަކުގައި އެކި މީހުން އެކި ދިމަދިމާއަށް ގޮސް ގެއްލުނީ،" ރާއިފް ކިޔައިދިނެވެ.\nރާއިފް ބުނިގޮތުގައި، ފުރަތަމަ ރާޅާއިއެކު އެއްގަމަށް ދާން މިސްރާބު ޖެހި ވަގުތުވެސް، އޮއިބާރުވުމުން ކުރިއަށްދާން އުނދަގޫވި ކަމަށެވެ. ނަމަވެސް އޭރު ސަލާމަތްވާން މަސައްކަތްކުރަމުންދިޔަ އަލީ ދިޔައީ ހިއްވަރު ދެމުން ކަމަށް ރާއިފް ބުންޏެވެ. އަލީގެ އެންމެ ފަހު ބަސްތަކަކީ އެއީ ކަމަށާއި، އެއްގަމާއި ހަމައަށް ދެވޭނެ ކަމަށް އޭނާ އެންމެ ފަހުވަގުތާއި ޖެހެންދެންވެސް ތަކުރާރުކޮށް ބުނެ ހިއްވަރުދެމުންދިޔަ ކަމަށް ރާއިފް ބުންޏެވެ.\n"ފުރަތަމަ ރާޅު ނެގުމުންވެސް އަވަހަށް ދާން ހިނގާށޭ ކިޔާފައި އަޅުގަނޑުމެން ތިން މީހުންވެސް އެއްގަމަށް މިސްބާރު ޖެހިން. އެކަމަކު އޮއިބާރުވެ ކުއްލިއަކަށް ކަނޑު ގަދަވެފައިވުމުން ކުރިއަށް ދެވޭގޮތެއްނުވެ ހައްތަހާާ ދިޔައީ ބޭރުވަމުން. އެވަގުތު މަޔާމީން އާއި އަލީ އަޅުގަނޑުގެ ފަހަތުގައި ތިބި. އަލީ ބުނި ކުރިއަށްދާށޭ ދެވޭނެއޭ! ދެވޭނެއޭ!،" ރާއިފް ކިޔައިދިނެވެ.\nރާއިފް ބުނިގޮތުގައި އަލީ އެވަގުތު އޮތީ ވަރަށް ދުރުގައި ކަމަށާއި، އަލީގެ އެ ބަސްތަކާއި އެކު އެންމެނަށްވެސް އިތުރު ހިއްވަރެއް ލިބިގެންދިޔަ ކަމަށެވެ. ނަމަވެސް އާދަޔާއި ޚިލާފަށް ކަނޑު ގަދަވުމުން ރާޅުތަކުގެ ތެރެއިން ކުރިއަށް ނުދެވި ގަލުގައި ތެޅެމުން އެތައް އަނިޔާއެއް ލިބި، ވަރުބަލިވެ ގޮތްހުސްވެފައި ވަނިކޮށް މި މަންޒަރު ފެނިގެން ދުވެފައި މޫދަށް ފައިބައިގެންދިޔަ ހަސަން ދީދީގެ އަތުގައި ހިފުނުކަމަށް އޭނާ ބުންޏެވެ.\nރާއިފް އާއި އެކު، ސަލާމަތް ނުވެފިފައި ތިބި އެހެން ކުދިންނަށްވެސް އެހީތެރިވުމަށް ހަސަން ދީދީ މަސައްކަތް ކޮށްފައިވާއިރު، އެކަން ކާމިޔާބު ނުވުމާއިއެކު، ރާއިފްގެ ޙާލު ގޯސްވަމުންދާތީ ހަސަން ދީދީ ވަނީ ގިނަ އިރުނުކޮށް އޭނާ އެއްގަމަށް ގެންގޮސްދީފައެވެ. ރާއިފް އެއްގަމަށް ގެންދިޔައިރު ފަރުމަތީގައި ތެޅި އޭނާގެ މޭމަތިން އެތައް ތަނެއް މަށައިގެންގޮސްފައި ހުރިއިރު، އެވަގުތު އޭނާ ހޭވެސް ނެތްކަމަށް ވެއެވެ. ރާއިފް އަށް އެހީތެރިވުމަށް "އަތުގައި ހިފުނީ ކިރިޔާ،" ކަމަށާއި އެހެން ކުދިންނަށް އެހީތެރިވާން ވެސް މަސައްކަތް ކުރިއިރު، ފަހުން އެނބުރި ބަލައިލިއިރު އެކުދިންގެ ހިލަމެއްވާން ނެތްކަމަށް ހަސަން ދީދީ ބުނެއެވެ.\nމި ބިރުވެރި ހާދިސާއަށް ދެދުވަސް ވެގެންދާއިރު، މަޔާމީން އާއި އަލީ ހޯދުމުގެ މަސައްކަތް އަދިވެސް ދަނީ ކުރިއަށެވެ. ބޭނުންކުރެވެން ހުރި ހުރިހައި ވަސީލަތެއް ބޭނުންކޮށްގެން، ހުއްޓުމެއް ނެތި ސިފައިން މި މަސައްކަތުގައި ޙަރަކާތްތެރިވަމުންދާއިރު، ސަރުކާރުގެ މުވައްސަސާތަކާއި އައްޑޫގެ ގިނަ ޢަދަދެއްގެ ޢާންމު ރައްޔިތުން ދަނީ އެކަމުގައި ބައިވެރިވަމުންނެވެ.\nދެކުދިން ގެއްލުނުތާ ގިނަ އިރުތަކެއް ވެގެންދިޔަނަމަވެސް، އެފަރާތްތަކުން އަދިވެސް އުންމީދު ކަނޑައެއް ނުލައެވެ. މި މަސައްކަތުގައި ޙަރަކާތްތެރިވާ ފަރާތްތަކުންނާއި ހެޔޮއެދޭ ހުރިހައި ފަރާތަކުންވެސް ތިބީ މަޔާމީނާއި އަލީ ފެންނާނެ ކަމުގެ އުންމީދުގައެވެ. އެފަރާތްތަކުގެ ދުޢާއަކީ "ވަރަށް އަވަހަށް" އެ ދެކުދިން ފެނުމެވެ.\nހޮނިހިރު ދުވަހު ހިނގި މި ނުރައްކާތެރި ހާދިސާގައި، މޭމަތިން ބައެއް ތަންތަން މަށައިގެން ގޮސްފައި ހުރުން ފިޔަވައި ރާއިފްއަށް މާބޮޑު އަނިޔާއެއް ނުލިބުނު ނަމަވެސް، އޭނާއަށް ފުރަތަމަ ފަރުވާ ދީފައިވަނީ ހިތަދޫ ރީޖަނަލް ހޮސްޕިޓަލުގެ އައިސީޔޫގައެވެ. ފަހުން އޭނާ ވޯޑަށް ބަދަލުކޮށްގެން ފަރުވާދެމުންދާއިރު، މިއަދު އޭނާ ހޮސްޕިޓަލުން ދޫކޮށްލުމަށް ވަނީ ހަމަޖެހިފައެވެ.\nއެ ބިރުވެރި ރާޅުތަކުގެ ތެރެއިން ސަލާމަތްވާނެ ގޮތެއް މެދުވެރިވުމުން އެކަމަށް ޝުކުރުވެރިވާ ޙާލުުގައި ރާއިފް ބުނެފައިވަނީ، ލޯބިވާ އެކުވެރިން ފެނުމުން މެނުވީ ހިތަށް ފިނިކަމެއް ނުލިބޭނެ ކަމަށެވެ.\nއޭޕްރީލް 23, 2018 19:38\nއޭޕްރީލް 23, 2018 20:03\nއިންޝާﷲ ފެންނާނެ ހެޔޮހާލުގަ\nއޭޕްރީލް 23, 2018 20:32\nއިންސާ ﷲ ފެނާނެ. ދެކުދިންވެސް ފެނާނި ގަދަވެ ސަލާމަތުން ދިރިތިއްބާ. އިންޝާ ﷲ\nއޭޕްރީލް 23, 2018 20:40\nއިރާދަކުރެއްވިއްޔާ ފެންނާނެ ދެކުދިން.\nއޭޕްރީލް 23, 2018 23:20\nއޭޕްރީލް 23, 2018 23:28\nއިރާދަކުރެވިއްޔާ ހެޔޮ ހާލުގައި އަދި ފެންނާނެ.?\nއޭޕްރީލް 24, 2018 08:00\nއޭޕްރީލް 24, 2018 09:38\nވަރަށް ދެރަވެއްޖެ ރޮވިއްޖެ ދެލޮލުން ހިފެހެއްޓުމެއްނެތި ކަރުނަތައް ފައިބައިގެން ހިގައްޖެ މާތްﷲ އެދެކުންނަށް ހޮޔޮހާލުގައި ތިއްބާ ފެންނާގެގޮތް މެދުވެރިކުރައްވާފާންދޭވެ.ﷲއީ ހުިހާކަމަށް ކުޅަދުންވަންތަ ކަލާންގެ\nއޭޕްރީލް 24, 2018 11:38\nއޭޕްރީލް 24, 2018 11:39\nއޭޕްރީލް 24, 2018 15:14\nއިންޝާﷲ އަދި ފެންނާނެ....ދެކުދިން ވެސް ހެޔޮ ޙާލުގައި......\nއޭޕްރީލް 24, 2018 17:02\nވަރަށް ދެރަވެއްޖެ މާތްﷲ އެދެކުންނަށް ހޮޔޮހާލުގައި ތިއްބާ ފެންނާގެގޮތް މެދުވެރިކުރައްވާފާންދޭވެ.\nއޭޕްރީލް 24, 2018 20:58


vnews - Ebbasvun hamavandhen Arsenal ga madukuraanan: Wenger\nއާސެނަލްގެ ކޯޗު އާސެން ވެންގާ - ފޮޓޯ: އޭއެފްޕީ\nއާސެނަލްއާއެކު ހަދާފައިވާ އެއްބަސްވުން ހަމަވަންދެން ކްލަބުގައި މަޑުކުރާނެ ކަމަށް އާސެނަލްގެ ކޯޗު އާސެން ވެންގާ ބުނެފިއެވެ.\nނޫސްވެރިންނަށް މައުލޫމާތު ދެމުން ވެންގާ ބުނީ ކޮންމެ ނިންމުމެއްވެސް އޭނާ ނިންމަނީ ކްލަބުގެ ފައިދާއަށް ކަމަށާއި، 21 އަހަރު ވަންދެން މެދުނުކެނޑި ކްލަބުގެ ކޯޗުގެ ގޮތުގައި ދެމިހުރީ ވަރަށް ގިނަ ގޮންޖެހުންތަކާ އެކުގައި ކަމަށެވެ.\nވެންގާ ބުނީ ކްލަބުގެ ކޯޗު ގޮތުގައި އެހެން މީހަކު ހުރި ނަމަވެސް ނިންމުންތައް ނިންމާނީ ކްލަބަށް ފައިދާވާ ގޮތަށް ކަމަށާއި، އެގޮތުން އޭނާ ކުރިޔަށް އޮތް އަހަރުވެސް ކްލަބުގެ ކޯޗުގެ ގޮތުގައި ދެމިހުންނަން ތައްޔާރަށް ހުރި ކަމަށެވެ.\nއާސެނަލްގެ ކޯޗުކަމާ 1996 އަހަރު ހަވާލުވި ވެންގާ ވަނީ އެ ކްލަބާއެކު ހެދި އެއްބަސްވުން މިދިޔަ އަހަރު 2019 ގެ ނިޔަލަށް އިތުރުކޮށްފައެވެ. އެހެންނަމަވެސް ބެލެވޭ ގޮތުގައި ވެންގާގެ އެއްބަސްވުން އާސެނަލްއިން ދެން އަލެއް ނުކުރާނެއެވެ.\nވެންގާގެ އިރުޝާދުގެ ދަށުން އާސެނަލް ކުޅުނު 1209 މެޗުގެ ތެރެއިން މޮޅުވެފައި ވަނީ 694 މެޗުންނެވެ. ބާކީ 278 މެޗުން އެ ޓީމު އެއްވަރުވިއިރު 237 މެޗުން އެ ޓީމު ވަނީ ބަލިވެފައެވެ. ވެންގާ ވަނީ އާސެނަލްއަށް ތިން ފަހެރެއްގެ މަތިން އިނގިރޭސި ޕްރިމިއާ ލީގު ހޯދައިދީފައެވެ. އަދި އޭނާގެ އިރުޝާދު ދަށުން އެ ޓީމުވަނީ ހަތް ފަހަރު އެފްއޭކަޕް ހޯދާފައެވެ.\nއުމުރުން 68 އަހަރުގެ ވެންގާ ވަނީ މީގެކުރިން އޭއެސް މޮނާކޯއަށް ވެސް ކޯޗުކަން ކޮށްދީފައެވެ. އޭނާވަނީ އެކްލަބަށް ލީގު ތަށި އެއްފަހަރު އަދި ލީގު ކަޕް އެއްފަހަރު ކާމިޔާބުކޮށް ދީފައެވެ.


Bollywood fannaanunah oscar award "maru" fadha ehcheh!\nބޮލީވުޑް ފަންނާނުންނަށް އޮސްކާ އެވޯޑު "މަރު" ފަދަ އެއްޗެއް!\nއޭއާރް. ރަހްމާނަކީ ހިންދީ ސިނަމާގައި މަސައްކަތްކުރާ ފަންނާނުންގެ ތެރެއިން އޮސްކާ އެވޯޑު ލިބުނު މަދު މީހުންގެ ތެރޭގައި ހިމެނޭ ފަންނާނެކެވެ. އާއާރް ރަހްމާން އެނގެނީ ހަމައެކަނި އިންޑިޔާ މީހުންނަކަށް ނޫނެކެވެ. ބައިނަލްއަގުވާމީ ދުނިޔޭގައި ވެސް އޭނާ ނުދަންނަ މީހަކު މަދެވެ. އެހާވެސް އޭނާ މަޝްހޫރެވެ. ހޮލީވުޑް ފިލްމު "ސްލަމްޑޯގް މިލިނިއާ" އަށް އޭނާ ތައްޔާރު ކޮށްދިން މިއުޒިކަށް ލިބުނު ދެ އޮސްކާ އެވޯޑާއެކު ރަހްމާންގެ ކެރިއަރަށް އިތުރު ކުރިއެރުންތައް ލިބޭނެ ކަމަށް އެންމެން ވެސް ގަބޫލު ކުރި އެވެ. ނަމަވެސް ކަންވީ އެހެނެއް ނޫނެވެ. އޭނާގެ މިއުޒިކް ކެރިއަރުގައި ދުވަހަކު ވެސް ނުވެއްޓޭ ވަރުގެ ވަޅުގަނޑަކަށް އޭނާ ވެއްޓުނީ އެވެ. ސަބަބެއް ކަމަށް ރަހްމާން ބުނަނީ އޭނާއާ ދެކޮޅަށް މަސައްކަތްކުރާ ބަޔަކު ފިލްމު އިންޑަސްޓްރީގައި ތިބެގެން އޭނާއޭ ކިޔައިގެން ދޮގު ވާހަކަތައް ފަތުރައި އޭނާގެ އަބުރަ ކަތިލަމުން ދިއުމެވެ.\nރަހްމާން ބުނާ ގޮތުގައި އޭނާއަށް މިއުޒިކް ތައްޔާރު ކުރަން ފިލްމުތައް ނުދޭން ކެމްޕެއިންކުރާ ބަޔަކުވެސް އެބަ ތިއްބެވެ. އެހެންވެ މިހާރު އޭނާއަށް މިއުޒިކް ތައްޔާރުކުރަން ފިލްމުތައް ލިބެނީ ވަރަށް މަދުން ކަމަށް ރަހްމާން ބުނުމުން ވަރަށް ގިނަ ބަޔަކަށް ހައިރާންކަން ލިބުނެވެ. އަދި މިއީ ގިނަ ބަޔަކަށް ގަބޫލު ކުރަން ވެސް ދަތި ކަމަކަށް ވިއެވެ.\nނަމަވެސް އޭއާރް ރަހްމާން މި ވާހަކަ ދެއްކިތާ މާ ގިނަ ދުވަސްތަކެއް ނުވެ އޮސްކާ ލިބުނު ބޮލީވުޑް އެހެން ފަންނާނެއް ވެސް ހަމަ މި މޭރުމުން ވާހަކަ ދައްކާފައި ވެއެވެ. ސައުންޑް ޑިޒައިނާ ރެސުލް ޕޫކުއްޓީ އެވެ. އޭނާވެސް ބުނީ އޮސްކާ އެވޯޑު ލިބުމާއެކު ބޮލީވުޑްގެ ދޮރުތައް އޭނާއަށް ބަންދުވެއްޖެ ކަމަށެވެ.\nރެސުލް ކުރި ޓުވީޓެއްގައި މިހެން ބުނީ އޭއާރް ރަހްމާން ދެއްކި ވާހަކައަށް ޑައިރެކްޓަރު ޝޭކާރް ކަޕޫރު ކުރި ޓުވީޓެއްގައި ދައްކާފައިވާ ވާޙަކަތަކަކަށް ޖަވާބު ދެމުންނެވެ.\nޝޭކަރް ބުނެފައިވަނީ ބޮލީވުޑް ފަންނާނަކަށް އޮސްކާ އެވޯޑު ލިބުމަކީ އޭނާގެ ފިލްމީ ކެރިއަރަށް "މަރުގެ ހުކުމް" އިއްވުން ފަދަ ކަމެއް ކަމަށެވެ.\n"އޭ އާރް ރަހްމާން އަށް އެނގޭތަ މައްސަލައަކީ ކޮބައިކަން؟ ބޮލީވުޑުން މަސައްކަތް ނުލިބެނީ ކީއްވެކަން؟ އެއީ އޮސްކާ އެވޯޑު ލިބުނީމަ ދިމާވި ކަމެއް. އޮސްކާ ލިބުމަކީ ބޮލީވުޑް ކެރިއަރަށް އިއްވޭ 'މަރުގެ ހުކުމް' އެއް ފަދަ އެއްޗެއް. އޭގެ މާނައަކީ އެމީހަކީ ބޮލީވުޑަށް ކުޅަދާނަ ވާވަރަށް ވުރެ މާ ހުނަރުވެރިއެކޭ ތިޔައީ،" އޭ އާރް. ރަހްމާން ދެއްކި ވާހަކަތަކަށް ޖަވާބު ދެމުން ޝޭކަރް ކުރި ޓުވީޓެއްގައި ލިޔެފައި ވެއެވެ.\nރެސުލް ވެސް ޖަވާބުދިނީ ޝޭކަރްގެ މި ޓުވީޓަށެވެ. ރެސުލް ބުނީ ޝޭކަރް ބުނެފައިވަނީ ވަރަށް ރަނގަޅު ވާހަކައެއް ކަމަށެވެ. އޮސްކާ އެވޯޑަށް ފަހު އޭނާއަށް ހިންދީ ސިނަމާ އިން ވެސް އަދި ރީޖަނަލް ސިނަމާ އިން ވެސް މަސައްކަތެއް ނުލިބި މީހާ ހަލާކުވާން ކައިރިވެފައިވާ ކަމަށެވެ.\n"ބައެއް ޕްރޮޑަކްޝަން ހައުސްތަކުން ސީދާ މަށާ ދިމާލަށް ބުނެފަ އެބަހުރި 'އަހަރެމެން ކަލެޔެއް ބޭނުމެއް ނޫނޭ'. ނަމަވެސް އަހަރެން އަދިވެސް މި އިންޑަސްޓްރީ ދެކެ ލޯބިވޭ، ރެސުލްގެ ޓުވީޓްގައި ބުނެފައި ވެއެވެ.


Mihaaru noohaai website launch koffi | Mihaaru\n"މިހާރު" ނޫހާއި ވެބްސައިޓް ލޯންޗުކޮށްފި\n24 މެއި 2016 - 21:13 22 comments\nތިޔަ ވަދެވުނީ މުޅިން އާ ނޫހެއްގެ މުޅިން އާ ވެބްސައިޓަކަށެވެ. މިއީ "މިހާރު" އެވެ. މަރުހަބާ އެވެ.\nކުރިން "ހަވީރު"ގައި މަސައްކަތްކުރި ނޫސްވެރިންގެ މައްޗަށް ބިނާވެފައިވާ ޓީމަކުން "މިހާރު" ނޫސް ނެރެ އަދި އޭގެ މި ވެބްސައިޓް ކިއުންތެރިންނާ ހަމަ އަށް ގެނެސްދެވުނީ މާޗު 31 ގައި ސިވިލް ކޯޓުން ނެރުނު އަމުރަކާ ގުޅިގެން "ހަވީރު"ގެ މަސައްކަތް ވަގުތީ ގޮތުން ހުއްޓާލުމުންނެވެ.\nއެ ދުވަހަށް ފަހު ހަވީރު މީޑިއާ ގްރޫޕްގެ މުވައްޒަފުންގެ ކުރިމަގާ މެދު ބޮޑެތި ސުވާލުތަކެއް އުފެދުނެވެ. ކިއުންތެރިންގެ މާޔޫސްކަން ބޮޑުވި އެވެ. ރާއްޖޭގެ ނޫސްވެރިކަމުގައި "ބާގަނޑެއް" އުފެދުނު ކަމަށް އެއް ބަޔަކު ގަބޫލުކުރި އެވެ. އަދި އެނބުރި ނޫސްވެރިކަމުގެ ތެރެއަށް ވަންނާނީ ކޮން އިރަކުންތޯ، ތެދުވެރި ކިއުންތެރިން އަހަމުން ދިޔަ އެވެ.\n"ހަވީރާ" ބެހޭ ގޮތުން ސިވިލް ކޯޓުގައި ކުރިއަށް ދާ މައްސަލައާ ހެދި ނޫސްވެރިކަން ހުއްޓާލައިގެން ނުތިބެ އާ ނޫހަކާއި އެންމެ މިޒަމާނުގެ ވެބްސައިޓަކާ ދިމާއަށް ދަތުރުކުރަން ނިންމީ ރާއްޖޭގެ ނޫސްވެރިކަމުގައި އަދިވެސް ޖާގަ އޮތް ކަމާއި ކިއުންތެރިންގެ އިތުބާރާއި ޔަގީންކަން ހޯދޭނެކަމުގެ އުއްމީދު ބޮޑުކަމުންނެވެ.\nމިދިޔަ ދެ މަސް ދުވަހުގެ ތެރޭގައި "މިހާރު"ގެ އިނޮވޭޝަން ލެބްގެ މުވައްޒަފުން ވަރަށް ބުރަ މަސައްކަތްތަކެއްކޮށްފައިވެ އެވެ. ލޭއައުޓް ޑިޒައިން އާއި ކޯޑިންގައި ގާތްގަނޑަކަށް ކޮންމެ ދުވަހަކު 16 ގަޑިއިރު ހޭދަކުރި އެވެ.\n"މިހާރު" ލޯންޗުކުރުމުގައި އެކި ދާއިރާތަކުގެ ބޭފުޅުން\n"މިހާރު" ނޫހާއި ވެބްސައިޓް ދާދި ދެންމެއަކު ރަސްމީކޮށް އިފްތިތާހުކުރީ ޗަމްޕާ ސެންޓްރަލް ހޮޓެލްގަ އެވެ. މި ހަފުލާގައި ސަރުކާރާއި ސިޔާސީ ޕާޓީތަކުގެ ބައެއް ބޭފުޅުންނާއި ކުންފުނިތަކުގެ ބައެއް ވެރިން ބައިވެރިވެވަޑައިގަތެވެ. އޭގެ އިތުރުން ކުޅިވަރުގެ ބައެއް ތަރިންނާއި ނޫސްވެރިން ވެސް ބައިވެރިވި އެވެ.\n"މިހާރު"ގެ އެޑިޓަރަކީ ނޫސްވެރިކަމުގައި 20 އަހަރު ހޭދަކުރައްވާފައިވާ ތަޖުރިިބާކާރު ލިއުންތެރިޔާ އިސްމާއިލް ނަސީރެވެ. އޭނާގެ ފަހަތުގައި ރާއްޖޭގެ ނޫސްވެރިކަމުގެ ތަޖުރިބާކާރު އެތައް ނޫސްވެރިންނަކާއި ޒުވާން އެތައް ލިއުންތެރިން އަމަލީ ގޮތުން "މިހާރު"ގައި މަސައްކަތްކުރަން ފެށިތާ ދެ ހަފުތާ ވެއްޖެ އެވެ.\nމިރޭ ރާއްޖޭގެ ނޫސްވެރިކަމުގެ ދާއިރާ އަށް "މިހާރު" ނުކުތް ނަމަވެސް ނޫސްވެރިންގެ އެންމެ ބޮޑު މަސައްކަތަކަށް ވާނީ ކުރިއަށް ވުރެ ތަފާތު ގޮތްގޮތަށް ލިއުންތައް ގެނައުމެވެ. އަދި ގައުމުގައި ހުރި މައްސަލަތަކުގެ މައްޗަށް، ވަކި އަތަކަށް ނުޖެހި ލިއުމަކީ "މިހާރު" ނޫސްވެރިންގެ އަޒުމެވެ. އެގޮތުން މިރޭ ވަނީ "މިހާރު"ގެ ކޯޑް އޮފް އެތިކްސްގައި ހުރިހާ ނޫސްވެރިން ސޮއިކޮށްފަ އެވެ.\nމިދިއަ ދެ މަސް ދުވަހުގެ ތެރޭގައި ރާއްޖޭގެ ނޫސްވެރިކަމުގެ ބައެއް އުނިވުމުގެ ޝަކުވާތަކެއް ގިނަ އަދަދެއްގެ ކިއުންތެރިން ސޯޝަލް މީޑިއާގައި ފާޅުކޮށްފައިވެ އެވެ. "މިހާރު"ގެ ނޫސްވެރިންނަށް މިއަދު ލިބޭ އެންމެ ބޮޑު އެއް ހިތްވަރަކީ އެ އުނިކަން ފިލުވައިދޭނެ ކިއުންތެރިން ތިބި ކަމެވެ.\nއިތުރު ލިޔުންތައް މީޑިއާ ހަވީރު މިހާރު\nހަވީރު މައްސަލާގައި ޝިފާގުގެ ނުރުހުން އެޗްއާރުސީއެމަށް


Covid virahuge mulhin au variant eh India in fenijje, maruvaa meehunge adhadhu machchah! - vNews.mv\nކޮވިޑް ވައިރަހުގެ މުޅިން އައު ވޭރިއެންޓެއް އިންޑިއާއިން ފެނިއްޖެ، މަރުވާ މީހުންގެ އަދަދު މައްޗަށް!\nސައިފް އަޒްހަރު 25 March 2021, 02:10\nކޮވިޑް-19 ވައިރަހުގެ މުޅިން އައު ވޭރިއެންޓެއް އިންޑިއާއިން ފެނިއްޖެ ކަމަށް އިންޑިއާގެ ކަމާބެހޭ ފަރާތްތަކުން ރިޕޯޓް ކޮށްފިއެވެ.\nމި ވޭރިއެންޓް، އިންޑިއާގެ ހުޅަނގުގެ މަހާރަޝްޓްރާ ސްޓޭޓުން 200 އަށްވުރެ ގިނަ މީހުންގެ ސާމްޕަލްއިން ފެނިފައިވާ ކަމަށް އޮފިޝަލުން ވިދާޅުވެއެވެ.\nމަހާރަޝްޓްރާ ސްޓޭޓަކީ ކޮވިޑްބަލީގެ ހާލަތު މިހާރު ވަރަށް ބޮޑަށް ގޯސްވެފައިވާ ސްޓޭޓެކެވެ. މަހާރަޝްޓްރާގެ އިތުރުން، ކެރަލާއާއި ޕަންޖާބްގައިވެސް ބަލީގެ ހާލަތު ދަނީ ވަރަށް ބޮޑަށް ގޯސްވަމުންނެވެ.\nއެހެން ނަމަވެސް، ސިއްހީ އޮފިޝަލުން ވިދާޅުވީ، މަހާރަޝްޓްރާ، ކެރަލާ، ޕަންޖާބް އަދި އެހެން ސްޓޭޓްތަކުގައި އަލަށް ބަލިޖެހޭ މީހުންގެ އަދަދު އިތުރުވަމުންދަނީ އަލަށް މިފެނު ވޭރިއެންޓްގެ ސަބަބުން ކަމަށް ބުނެވޭ ވަރަށް، ގިނަ ބައެއްގެ ގައިން މި ވޭރިއެންޓް އަދި ފެނިފައި ނުވާކަމަށެވެ.\nއަލަށް ފެނުނު ވޭރިއެންޓް އިންޑިއާގެ އެޕިޑެމިއޮލޮޖިސްޓުން ސިފަ ކުރައްވާފައިވަނީ "ޑަބަލް މިއުޓެންޓް" ގެ ގޮތުގައެވެ. އެއީ، އަލަށް ފެނުނު ވޭރިއެންޓަކީ ކުރިން ފެނިފައިވާ ދެ ވޭރިއެންޓާ އެއްގޮތް ސިފަތަކެއް ހުރި ނަމަވެސް، މުޅިން އައު ވޭރިއެންޓެއް ކަމަށް ވުމުންނެވެ.\n"ޑަބަލް މިއުޓެންޓްއަކީ ސައިންޓިފިކް ބަހެއްނޫން. މިއީ ހަމަ އިންޑިއާއަށް މުޅިން އައު ވޭރިއެންޓެއް" ރާމަނަން ލަކްޝްމީނަރަޔާން / ސެންޓަރ ފޮރ ޑިޒީޒް ޑައިމަނިކްސް، އިކޮނޮމިކްސް އެންޑް ޕޮލިސީގެ ފައުންޑަރ\nއޭނާ ވިދާޅުވީ، އިންޑިއާއިން އަލަށް ފެނުނު ކޮވިޑް ވައިރަހުގެ ވޭރިއެންޓާމެދު އަދި ކަންބޮޑުވާންޖެހޭ ކަމެއް ނެތް ކަމަށާއި، ސަބަބަކީ، މިހާތަނަށް ފެނިފައިވާ ވޭރިއެންޓްތަކަށްވުރެ އަލަށް މިފެނުނު ވޭރިއެންޓުން ބަލިޖެހުން އިތުރުވެ ނުވަތަ މި ވޭރިއެންޓް އިތުރަށް ނުރައްކާ ކަމުގެ ހެއްކެއް އަދި ނެތުމުން ކަމަށެވެ.\nއިންޑިއާގެ ނޭޝަނަލް ސެންޓަރ ފޮރ ޑީޒީޒް ކޮންޓްރޯލްގެ ޑިރެކްޓަރ ސުޖީތު ކުމާރު ސިންގް، ޕްރެސް ކޮންފަރެންސެއްގައި ވިދާޅުވީ، އައު ވޭރިއެންޓް ފެނުނު ސާމްޕަލްތަކުގެ ތެރެއިން ގާތްގަނޑަކަށް %20 ސާމްޕަލްއަކީ މަހާރަޝްޓްރާގެ ނާގްޕޫރުން ނަގާފައިވާ ސާމްޕަލް ކަމަށެވެ.\nނާގްޕޫރަކީ ކޮމާޝަލް އަދި ލޮޖިސްޓިކްސްގެ މައި ހަބެކެވެ.\nއިންޑިއާގެ ނޭޝަނަލް ސެންޓަރ ފޮރ ޑީޒީޒް ކޮންޓްރޯލްގެ ޑިރެކްޓަރ ސުޖީތު ކުމާރު ސިންގް:\nސުޖީތު ކުމާރު ސިންގް ވިދާޅުވީ، މި ވޭރިއެންޓް އިންޑިއާގެ އެކި ހިސާބުތަކަށް ފެތުރެމުންދާ ކަމަށާއި، އައު ވޭރިއެންޓް ވެރިރަށް ނިއުދިއްލީގެ9މީހެއްގެ ގައިންވެސް ފެނިފައިވާ ކަމަށެވެ. އަދި އިތުރު 16 ސްޓޭޓަކާއެކު ޖުމްލަ 18 ސްޓޭޓުން މިހާތަނަށް އައު ވޭރިއެންޓް ފެނިފައިވާ ކަމަށް ވިދާޅުވިއެވެ.\nއިންޑިއާގެ ސިއްހަތާބެހޭ އޮފިޝަލުން ވިދާޅުވަނީ، އިންޑިއާ ސަރުކާރުން އެޕްރޫވްކޮށް އިންޑިއާގައި ޖަހަމުންދާ ދެ ވެކްސިނަށްވެސް ޔޫކޭއާއި ބްރެޒިލްއިން ފެނިފައިވާ ކޮވިޑް ވައިރަހުގެ ވޭރިއެންޓް ގުޑާ ކަމަށެވެ. ނުވަތަ އެ ވޭރިއެންޓުން ދިފާއުކޮށްދޭ ކަމަށެވެ.\nއިންޑިއާގައި ޖަހަމުން ގެންދަނީ އޮކްސްފޯޑް/އެސްޓްރަޒަނެކާއިން ތަރައްގީކޮށް އިންޑިއާގެ ސިރަމް އިންސްޓިއުޓުން އުފައްދާފައިވާ ވެކްސިނާއި، އިންޑިއާގެ ބާރަތު ބަޔޯޓެކުން ތަރައްގީކޮށް އުފައްދާފައިވާ ވެކްސިނެވެ.\nވެކްސިން ޖެހުން މެނުކެނޑި ކުރިއަށްދިޔަ ނަމަވެސް އިންޑިއާގައި މިހާރުދަނީ، ދުވަހެއް ދުވަހަކަށް، އަލަށް ޕޮޒިޓިވްވާ މީހުންގެ އަދަދު އިތުރުވަމުންނެވެ. އެގޮތުން، ވޭތުވެދިޔަ 24 ގަޑިއިރަކީވެސް ނޮވެމްބަރުގެ ފަހުން އެއްދުވަހެއްގައި އެންމެ ގިނަ އަދަދެއްގެ މީޙުން އަލަށް ޕޮޒިޓިވްވި ދުވަހެވެ.\nވޭތުވެދިޔަ 24 ގަޑިއިރުގެ ތެރޭގައި 47،262 މީހުން އަލަށް ޕޮޒިޓިވް ވެފައިވާއިރު، އިންޑިއާއިން މިހާތަނަށް ބަލިޖެހުނު މީހުންގެ އަދަދު މިހާރުވަނީ 11.7 މިލިއަނަށްވުރެ މައްޗަށް ގޮސްފައެވެ.\nވޭތުވެދިޔަ 24 ގަޑިއިރުގެ ތެރޭގައި ކޮވިޑް ބަލީގައި 275 މީހުން މަރުވުމުން، މިއީ، މިއަހަރުގެ ތެރޭގައި އެއްދުވަހެއްގައި މިހާ ގިނަމީހުން މަރުވި ފުރަތަމަ ފަހަރަށް ވަނީ ވެގެންގޮސްފައެވެ.\nމިހަފްތާ ބަންދުގައި އިންޑިއާގައި ހޮލީ ފާހަގަކުރާއިރު، އިންޑިއާގެ ގިނަ ސްޓޭޓްތަކުން މިހާރުވަނީ ގިނަމީހުން އެއްތަންވުން މަނާކޮށްފައެވެ.


Eh kusheh gai himeney dhe meehakah ehafaharaa maruge adhabu dhenee.\nއެއް ކުށެއްގައި ހިމެނޭ ދެ މީހަކަށް އެއް ވަގުތެއްގައި އިންޑޮނީޝިއާ ގައި މަރުގެ އަދަބު ދެނީ\nޑްރަގް އެތެރެކުރަން އުޅުމުން މަރުގެ ހުކުމް އައިސްފައި ތިބި އޮސްޓްރޭލިއާގެ ދެ މީހުން\nމީގެ 10 އަހަރު ކުރިން އިންޑޮނީޝިއާއަށް ހަތަރު މިލިއަން ޑޮލަރުގެ މަސްތުވާތަކެތި އެތެރެކުރަން އުޅުމުގެ ކުށުގައި މަރަން ހުކުމްކުރި އޮސްޓްރޭލިއާގެ ދެ މީހުންނަށް އެއް ވަގުތެއްގައި މަރުގެ އަދަބު ދިނުމަށް އިންޑޮނީޝިއާ އިން ނިންމައިފި އެވެ.\nއޮސްޓޭރިލާގެ ދެ ރައްޔިތެއް ކަމަށް ވާ މޫރާން ސުކުމަރަން އާއި އެންޑްރޫ ޗެންގެ މައްޗަށް މަރުގެ ހުކުމް އައިސްފައިވަނީ ބަރުދަނުގައި 8.3 ކިލޯގެ މަސްތުވާތަކެތި އިންޑޮނީޝިއާއަށް އެތެރެކުރަން އުޅުމުންނެވެ. އެ ދެ މީހުންގެ އިތުރުން އިތުރު ހަތް މީހަކު ވެސް އެ މައްސަލައިގައި ހައްޔަރުކުރި ނަމަވެސް އެ ދެ މީހުން ފިޔަވައި އެންމެނަށް ވެސް އައީ އުމުރު ދުވަހުގެ ޖަލު ހުކުމެކެވެ.\nއިންޑޮނީޝިއާގެ އެޓާނީ ޖެނެރަލް ވިދާޅުވީ އެ ދެ މީހުން އެ ކުށްކުރީ އެއްފަހަރާ ކަމަށް ވާތީ އެ ދެ މީހުންނަށް މަރުގެ އަދަބު ދޭނީ ވެސް އެއްފަހަރާ އެއް ވަގުތެއްގައި ކަމަށެވެ. ނަމަވެސް އެ ދެ މީހުންނަށް މަރުގެ އަދަބު ދޭނެ ދުވަހެއް މިހާތަނަށް ހާމައެއް ނުކުރެ އެވެ.\nމަރުގެ އަދަބު ލުއިކޮށް ދިނުމަށް އެ ގައުމުގެ ރައީސަށް އެ ދެ މީހުން ހުށަހެޅި ނަމަވެސް އޭގެ ތެރެއިން އެކަކުގެ މަރުގެ އަދަބު ލުއިކޮށްދެވެން ނެތް ކަމަށް ރައީސް ވަނީ ނިންމެވިއިރު ދެވަނަ މީހާ ހުށަހެޅި ހުށަހެޅުމާ މެދު މިހާތަނަށް ވަކި ގޮތެއް ރައީސް ނުނިންމަވަ އެވެ. ނަމަވެސް ރައީސް ޖޮކޯ ވިދޯދޯ ކުރިން ވިދާޅުވެފައިވަނީ މަސްތުވާތަކެތީގެ މައްސަލަތަކުގައި މަރަން ހުކުމް ކުރެވޭ އެއްވެސް މީހެއްގެ އަދަބު ލުއިކޮށް ނުދެއްވާނެ ކަމަށެވެ.\nމަރުގެ އަދަބު އުވާލުމަށް އިންސާނީ ހައްގުތަކަށް މަސައްކަތް ކުރާ ޖަމާއަތްތަކުން އިންޑޮނީޝިއާ ސަރުކާރަށް ގޮވާލަމުން ދިޔަ ނަމަވެސް އަންނަ އާދިއްތަ ދުވަހު އެ ގައުމުގައި ވަނީ ހަ މީހަކަށް މަރުގެ އަދަބު ދޭން ވަނީ ނިންމައިފަ އެވެ. އޭގެ ތެރެއިން އެންމެ މީހެއް ފިޔަވައި އެހެން އެންމެނަކީ ވެސް ބޭރު ގައުމުތަކުގެ ރައްޔިތުންނެވެ. އެ ހަ މީހުންނަކީ ރައީސް ވިދޯދޯ ވެރިކަމާ ހަވާލުވެ ވަޑައިގަތް ފަހުން ފުރަތަމަ މަރުގެ އަދަބު ދޭނެ މީހުންނެވެ.\nމަސްތުވާތަކެތީގެ އެތެރެ ކުރުމުގެ މައްސަލަތަކުގައި މަރުގެ އަދަބު ދެމުންދާ އިންޑޮނީޝިއާ ގައި ނުރަސްމީކޮށް މަރުގެ އަދަބު ދިނުން ހުއްޓާލާފައި އޮންނަތާ ހަތަރު އަހަރަށް ފަހު އަލުން މަރުގެ އަދަބު ތަންފީޒު ކުރަން ފެށީ 2013 ގަ އެވެ.\nޖެކް މާ މިހިރަ އުޅުއްވަނީ، ހާލު ރަނގަޅު


Dhonkeyo Ehaa Gina In Beynun Kurun Ragalheh Noon - Vaguthu\nދޮންކެޔޮ އެހާ ގިނަ އިން ބޭނުން ކުރުން ރަނގަޅެއް ނޫން\nކާނާއާ ބެހޭ މާހިރުން ބުނާ ގޮތުގައި ދޮންކޭލަކީ އޭގައި ގިނަ އަދަދަކަށް ހަކުރުގެ މާއްދާ ހިމެނޭ މޭވާއަކަށް ވެފައި ބަރުދަން ލުއި ކުރަން ބޭނުންވާ މީހުން ބޭނުން ކުރަން ރަނގަޅު މޭވާއެއް ނޫނެވެ.\nމިކަމުގެ ސަބަބުން ގިނަ މީހުން ދޮންކެޔޮ ކެއުމަށް ބިރުގަނެއެވެ. ސަބަބަކަށް ވެފައި ވަނީ އެމީހުންނަށް ވިސްނައި ދީފައި ވަނީ ދޮންކެޔޮ ކެއުމުން ފަލަވާނެ ކަމަށް ބުނެއެވެ. އެއީ މުޅިއަކުން ދޮގެއްވެސް ނޫނެވެ.\nދޮންކޭލަކީ އޭގައި ގިނަ އަދަދަކަށް ހަކުރު ހިމެނޭ މޭވާއެކެވެ. ހަށިގަނޑުގައި ހިމެނޭ ސަރުބީ އާއި ދޮންކޭލުގައި ހުންނަ ހަކުރާއި އެއްވުމުން ހަށިގަނޑަށް ގެއްލުންވެއެވެ.\nތާޒާމޭވާ ކައި އުޅޭ މީހުންގެ ހަށިގަނޑު ހުންނަނީ ވަރަށް ރީތިކޮށެވެ. އެމީހުން ހަފްތާއެއްގެ ތެރޭގައި ވަރަށް ގިނައިން ދޮންކެޔޮ ކައި އުޅެއެވެ.\nއެމީހުން ކެމުގައި ބޭނުން ކުރާ އެއްޗެހި ތަކުގެ ތެރޭގައި ސަރުބީ އުފެދޭ ކަހަލަ ކާނާ ބޭނުން ނުކުރެއެވެ. އެހެން ކަމުން ދޮންކެޔޮ ކިތަންމެ ވަރަކަށް ބޭނުން ކުރިކަމުގައި ވިޔަސް އޭގަ ހުންނަ ހަކުރާ ހަށިގަނޑުގަ ހުންނަ ސަރުބީއާއި އެއްވެގެން ހަށިގަނޑަށް އެ އަންނަ ބަދަލު ތަކެއް ނާންނާނެއެވެ.\nހަށިގަނޑަށް ގެއްލުން ލިބޭ މާއްދާތައް ހުންނަ ކާނާ ބޭނުން ނުކުރާ ނަމަ، ދޮންކެޔޮ ފަދަ ހަކުރު ހުންނަ މޭވާތައް ގިނައިންވެސް ބޭނުން ކުރެވިދާނެއެވެ.\nދޮންކޭލަކީ ވަރަށް ގިނަގުނަ ފާއިދާތަކެއް އޭގެއިން ލިއްބައިދޭ މޭވާއެއްވެސް މެއެވެ. އޭގެ ތެރޭގައި ކާއެއްޗެހި ހަޖަމު ރަނގަޅަށް ކޮށްދިނުމާއި ހަށިގަނޑުގަ ހުންނަ ވިހަ މާއްދާތަކުން ރައްކާތެރިކޮށް ހަންގަނޑު އޮމާން ކޮށްދެއެވެ.\nދޮންކޭލަކީ އިންސާނާގެ ކަށިތަކާއި ހިތާއި އަދި ނާރުތަކަށްވެސް ވަރަށް ފާއިދާ ހުރި މޭވާ އެކެވެ. އޭގެ ސަބަބުން އަހަރުމެންގެ ވިސްނުން ބަދަލުވެ އަހަރުމެންގެ ދިފާއީ ނިޒާމް ވަރުގަދަވެގެންދެއެވެ.\nފެބުރުއަރީ 3, 2021 10:19\nކާންވީ މޭވާއެއްވެސް ނޭނގުނެއްނު! ދޮނކޭލަކީ ވިޓަމިން ސީ ހެސްކިޔާފަ ހުންނަ އެއްޗެކޯ، އަނެއް ކޮޅުން ހަކުރު ގިނަވީ!\nފެބުރުއަރީ 3, 2021 12:44\nކެޔޮ އެތެރެކޮށްގެން ވިއްކާ ބަޔަކު ކަލެޔަށް ބައެއް ނޭޅީތަ؟ ބައި އަޅައިފިއްޔާ ލިޔާނީ "ދޮންކެޔޮ އަކީ އެންމެން ކުޅުދިޔާކޮށްލާ އެއްޗެއް. ނުކައި ދޫކުރާކަށް ނުވާނެ." މިހެން ދޯ؟\nފެބުރުއަރީ 3, 2021 12:45\nމިހާރު ނޭނގެ ކާންވީ އެއްޗެއް ނުކާންވީ އެއްޗެއް. އެއްފަހަރު ކާށޭ އަނެއް ފަހަރު ނުކާށޭ\nފެބުރުއަރީ 3, 2021 12:52\nމީދެން ކިހާވަރަގަދަ ކަމެއް އެއްފަހަރު ބުނާނެ ދޮންކެޔޮ ގިނައިން ކާށޭ ، އަނެއްފަހަރު މިބުނަނީ ދޮންކެޔޮ ގިނައިން ކާކައް ނުވާނެޔޭ. ޚާނެ އެއްޗެއް ނޭންގުނު، ފަތްޕިލާވެލީގެ ބާވަތް ދެން ކެވެން އޮތީ ، އެވެސް ކާން ފަށާއިރައް ކިޔާނެ ކޮންމެވެސް މު......ޖޭ.


SunOnline: Award haflaagai ery olhumeh: Ibrahim Hussein Manik\nއެވޯޑް ހަފުލާގައި އެރީ އޮޅުމެއް: އިބްރާހިމް ހުސައިން މަނިކު\nނަޖާހު މަސްއޫދު 12 Dec 2018, 14:17\nރޭގެ ހަފުލާގައި ޝިފްލީންއަށް ދިން އެވާޑާއި ލިޔުންތައް އިބްރާހީމް މަނިކު ހަވާލުވާ އިރު، ޝިފްލީން ބަލަހައްޓައިގެން -- ސަން ފޮޓޯ/ ފަޔާޒު މޫސާ\nދިވެހި ނޫސްވެރިކަމަށް 75 އަހަރު ފުރުމުގެ މުނާސަބަތާ ގުޅުވާލައިގެން މޯލްޑިވްސް މީޑިއާ ކައުންސިލުން ރޭ ބޭއްވި ނޫސްވެރިކަމުގެ އެވޯޑް ހަފްލާގައި، އެންމެ މޮޅު ފީޗާ ލިޔުންތެރިޔާއަށް އެވޯޑު ހަވާލު ކުރެއްވުމުގައި އެރީ އޮޅުމެއް ކަމަށް، އޭނާ އަށް އެވޯޑު ހަވާލު ކުރެއްވި މަޝްހޫރު ވާހަކަ ލިޔުންތެރިޔާ އިބްރާހިމް ހުސައިން މަނިކު ވިދާޅުވެއްޖެއެވެ.\nރޭގެ ހަފްލާގައި އެންމެ މޮޅު ފީޗާ ލިޔުންތެރިޔާގެ އެވޯޑް ލިބުނީ، "މިހާރު" ނޫހުގެ އައިމިނަތު ޝިފްލީނަށެވެ. ޝިފްލީނަށް އެވޯޑު ހަވާލު ކުރުމަށް މެހެމާނެއްގެ ގޮތުގައި ސްޓޭޖަށް އަރައިވަޑައިގަތީ އިބްރާހިމް ހުސައިން މަނިކެވެ. އެހެން ނަމަވެސް، ޝިފްލީނަށް އެވޯޑު ހަވާލުކުރުމުގެ ބަދަލުގައި އެވޯޑާ އެކު އިބްރާހިމް ހުސައިން މަނިކު ސްޓޭޖުން ފައިބައިވަޑައިގަތީއެވެ.\nއެކަމާ ގުޅޭ ގޮތުން މިއަދު އިބްރާހިމް ހުސެއިން މަނިކު "ސަން" އަށް ވިދާޅުވީ އެކަން އެގޮތަށް ހިނގައި ދިޔައީ އޭނާއަށް އެރި އޮޅުމެއްގެ ސަބަބުން ކަމަށެެވެ. ނަމަވެސް އޮޅުން އަރަންދިމާވީ ކީއްވެގެން ކަމެއް އޭނާ ވިދާޅެއް ނުވެއެވެ.\nއެވޯޑު ލިބިވަޑައިގަތީ އޭނާ އަށް ކަމަށް ހީފުޅު ކުރެއްވުނީ ކަމަށް އޭނާ ވިދާޅުވިއެވެ.\n"އެކަހަލަ ގޮތަކަށް [އޭނާއަށް އެވޯޑް ލިބުނު ކަމަށް] އަޅުގަނޑަށް ވިސްނުނީ،" އެ އެވޯޑަކީ އޭނާ އަށް ލިބިވަޑައިގަތް އެއްޗެއް ކަމަށް ހީކުރެއްވީތޯ ސުވާލު ކުރުމުން އޭނާ ވިދާޅުވިއެވެ.\nރޭގެ ހަފާލާގައި، އެވޯޑު ލިބުނީ ޝިފްލީނަށް ކަން އެނގިވަޑައިގަތުމުން އޭނާ ވަނީ ފަހުން ޝިފްލީނާ އެވޯޑު ހަވާލު ކުރައްވާފައެވެ.\nމީޑިއާ ކައުންސިލްގެ އޮފިޝަލު، އިބްރާހީމް މަނިކުގެ ތައާރަފުގައި ބުނީ އޭނާއަކީ މޮޅު ވާހަކަ ލިޔުންތެރިއެއް ކަމަށެވެ.


SunOnline: Midhiya mahu emme ginain husha halhaafaivanee kudakudhinnah jinsee goanaa kurumuge massala: Gender\nމިދިޔަ މަހު އެންމެ ގިނައިން ހުށަހަޅާފައިވަނީ ކުޑަކުދިންނަށް ޖިންސީ ގޯނާކުރުމުގެ މައްސަލަ: ޖެންޑާ\nމުހައްމަދު އައުޒަމް 27 Feb 2020, 18:19\nޖެނުއަރީ 24، 2020: ރޭޕް ކުރުމާއި ޖިންސީ އަނިޔާއާއި ދެކޮޅައް މި ހުކުރު ދުވަހު މާލޭގައި ކުރިއަށް ގެންދިޔަ ހިގާލުމުގެ ތެރެއިން -- ސަން ފޮޓޯ/ އަހުމަދު އަވްޝަން އިލްޔާސް\nމިދިޔަ މަހު އެންމެ ގިނައިން ހުށަހަޅާފައިވަނީ ކުޑަކުދިންނަށް ޖިންސީ ގޯނާކުރުމުގެ މައްސަލަކަމަށް ޖެންޑާ މިނިސްޓްރީން ބުނެފިއެވެ.\nޖެންޑާއިން މިއަދު އާންމުކުރި ތަފާސް ހިސާބުތަކުގައި ބުނީ މި ދިޔަ މަހު އެ މިނިސްޓްރީއަށް ކުޑަކުދިންނަށް ކުރާ އަނިޔާއާ ގުޅޭ އެކި ބާވަތުގެ 121 މައްސަލަ މިދިޔަ މަގު ރިޕޯޓްކުރި ކަމަށެވެ.\nއޭގެ ތެރެއިން ޖިންސީ ގޯނާގެ 48 މައްސަލަ ރިޕޯޓްކޮށްފައިވާ ކަަމަށް މިނިސްޓްރީން ބުންޏެވެ.\nއޭގެ އިތުރުން ކުޑަކުދިންނަށް އިހުމާލުވުމުގެ 43 މައްސަލައާއި ޖިސްމާނީ ހާނިއްކައިގެ 15 މައްސަލަ، ނަފްސާނީ ހާނިއްކައިގެ9މައްސަލަ، ގަނާ އަދި ފުރައްސާރަކުރުމުގެ4މައްސަލަ އަދި ގެވެށި އަނިޔާ ކުރާތަން ދެއްކުން ނުވަތަ ފެނުމުގެ2މައްސަލަ ހިމެނޭކަމަށް މިނިސްޓްރީން ބުންޏެވެ.\nކުދިން ހައްގުތަކުން މަހްރޫމްކުރުމުގެ 16 މައްސަލަ މިދިޔަ މަހު ރިޕޯޓްކޮށްފައިވެއެވެ. އޭގެ ތެރޭގައި ތަޢުލީމަށް ހުރަސް އެޅުމުގެ 11 މައްސަލަ، ވެކްސިން ނުދިނުމުގެ3މައްސަލަ އަދި ޞިއްޙީ ފަރުވާއަށް ހުރަސްއެޅުމުގެ2މައްސަލަ ހިމެނެއެވެ.\nދާދި ފަހުން ފާސްކުރި ކުޑަކުދިންނާ ބެހޭ އާ ގާނޫނުގެ ދަށުން ކުޑަކުދިންނަށް ވެކްސިން ނުދިނުމަކީ ކުށެކެެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 30 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 21 މައްސަލައާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ9މައްސަލައެވެ.\nޖިންސީ ގޯނާގެ ހުކުމަކުން މީހަކު ސަމާލަތްވެއްޖެ\nކުޑަކުދިންނަށް ކުރާ އަނިޔާގެ މައްސަލަތައް ދަށަށް


"NOTE" brand ambassador akah Kaizeen\nނިއު އެޑިޝަން ގެ ބްރޭންޑް އެމްބަސެޑަ ކައިޒީން -- އަވަސް ފޮޓޯ | އަހުމަދު ނާއިމް\nތުރުކީގެ ނަން މަޝްހޫރު މޭކަޕް ބްރޭންޑް "ނޯޓް" ކޮސްމެޓިކްސްގެ ރާއްޖޭގެ ބްރޭންޑް އެމްބަސެޑަރަކަށް މަޝްހޫރު މޮޑެލް ކައިޒީން ހަމަޖައްސައިފި އެވެ. މި ބްރޭންޑްގެ ކޮސްމެޓިކްސް ރާއްޖެ އެތެރެކޮށް މާކެޓު ކުރަނީ ނިއު އެޑިޝަނުންނެވެ.\n"ނޯޓް" ގެ އެމްބަސެޑަރަކަށް ކައިޒީން ހަމަޖެއްސިކަން އިއުލާނުކުރީ ރޭ ހަބޭސް ބޮޑުބެރު ގްރޫޕުގެ ފަރާތުން ހުޅުމާލޭގައި ބޭއްވި ހާއްސަ ޢީދު ޝޯގެ ތެރެއިންނެވެ. ރޭގެ ޝޯގައި ވަނީ ކައިޒީންއަށް މި ބްރޭންޑުގެ އެމްބަސެޑަރުކަން ހާވަލުކުރި ކަމުގެ ލިޔުންވެސް ހަވާލުކޮށްފަ އެވެ. މި ލިޔުން ހަވާލުކޮށްދެއްވީ "ނޯޓް" ކޮސްމެޓިކްސް މޯލްޑިވްސްގެ ބްރޭންޑް މެނޭޖާ، އަހުމަދު ޝިޔާމް އެވެ.\nމީގެ އިތުރުން ރޭގެ ޝޯގައި ވަނީ "ނޯޓް" ކޮސްމެޓިކްސް އޮންލައިންވެސް ތައާރަފުކޮށްދީފަ އެވެ. މި ހިދުމަތާއެކު "ނޯޓް" ކަސްޓަމަރުންނަށް މި ބްރޭންޑުގެ ޕްރޮޑަކްޓުތައް ގަތުމަށް އިތުރު ލުއި ފަސޭހައެއް ލިބިގެންދާނެ އެވެ. މި ހިދުމަތް ހިންގާއި މެނޭޖުކުރާނީ މީޑިޔާގޭޓްގެ ވީއެޕްޕީ ބާޒާރުގެ ފަރާތުންނެވެ.\nނިއު އެޑިޝަނުން މިއަހަރު އެންމެފަހުން ތައާރަފުކުރި "ނޯޓް" ކޮސްމެޓިކްސްގެ އާ ޕްރޮޑަކްޓުތައްވެސް ރޭގެ ޝޯގައި އާންމުންނަށް ދައްކާލާފަ އެވެ. އެ ޕްރޮޑަކްޓުތަކުގެ ތެރޭގައި ހިމެނެނީ ސްކިން ޕާފެކްޓިން ޕްރިމިއާ، ސްކިން ޕާފެކްޓިން އިލުމިނޭޓާ، ސްކިން ޕާފެކްޓިން ކްރީމް ޕެލެޓާ، ސްކިން ޕާފެކްޓިން ޕައުޑާ އަދި ޓޯޓަލް ބްރޯވް ކިޓެކެވެ.\nމި ސްކިން ޕާފެކްޓިން އައިޓަމްތަކަކީ އަންހެން ބޭފުޅުންނަށް ހާއްސަ ޕްރޮޑަކްޓުތަކެކެވެ. މި ޕްރޮޑަކްޓުތައް ބޭނުންކުރުމުން މޫނުގައި ހުންނަ ކުދި އައިބުތަކާއި މޫނުގައި ބިހި ނެގުމުން އުފެދޭ ކުދި ކަޅުވުންތައް ރަނގަޅުކޮށްދޭނެ އެވެ. މި ޕްރޮޑަކްޓުތައްވެސް އުފައްދާފައި ވަނީ "ނޯޓް" އެހެން ޕްރޮޑަކްޓުތަކެކޭ އެއްފަދައިން ހަމަށް ފައިދާހުރި މާއްދާތައް ބޭނުންކޮށްގެންނެވެ.


އަލްއުސްތާޛާ ޢާއިޝަތު މުނީޒާގެ ވަނަވަރު\nއަލްއުސްތާޒާ ޢާއިޝަތު މުނީޒާ އަކީ ކެޕިޓަލް މާރކެޓް ޑިވެލޮޕްމެންޓް އޮތޯރިޓީގެ ހެޑް އޮފް އިސްލާމިކް ފައިނޭންސް ގެ އިތުރަށް ކެޕިޓަލް މާރކެޓް ޝަރީއާ އެޑްވައިޒަރި ކޮމިޓީގެ ޗެއަރޕަރސަންއެވެ. އަލްއުސްތާޒާ ޢާއިޝަތު މުނީޒާ ވަނީ ރާއްޖޭގެ އިސްލާމިކް ކެޕިޓަލް މާރކެޓް އޮނިގަނޑު އެކުލަވާލުމުގެ ބުރަ މަސައްކަތްކުރައްވާފައެވެ.\nޢާއިޝަތު މުނީޒާ މޯލްޑިވްސް މަނިޓަރީ އޮތޯރިޓީގެ އިސްލާމިކް ފައިނޭންސް ކޮންސަލްޓެންޓެއްގެ ގޮތުގައިވެސް މަސައްކަތްކުރައްވައެވެ.\nހައުސިންގް ޑިވެލޮޕްމެންޓް ފައިނޭންސް ކޯޕަރޭޝަން ގެ އިސްލާމިކް ވިންގު ކަމުގައިވާ އެޗްޑީއެފްސީ އަމްނާ ހެދުމުގައި އެންމެ އިސްރޯލެއް އަދާކުރައްވާ ފަރާތަކީ ވެސް އަލްއުސްތާޒާ ޢާއިޝަތު މުނީޒާއެވެ. އެޗްޑިއެފްސީ އަމްނާ ގެ ކޮންސަންޓެންޓެއްގެ ގޮތުން އެ ކުންފުނީގެ އިސްލާމިކް ޕްރޮޑަކްޓުތައް ހައްދަވައިދެއްވާ އެގްރީމަންޓުތައް ޑްރާފްޓުކޮށްދެވާފައިވަނީ ވެސް އަލްއުސްތާޒާ ޢާއިޝަތު މުނީޒާއެވެ. އަދި އެޗްޑީއެފްސީ އަމްނާ ގެ ޝަރީއާ އެޑްވައިޒަރި ކޮމިޓީގައި ވެސް އަލްއުސްތާޒާ ޢާއިޝަތު މުނީޒާ މަސައްކަތްކުރައްވައެވެ. މީގެއިތުރުން ނޭޝަނަލް ފިޤްހު އެކަޑެމީގެ މެމްބަރެއްގެ ގޮތުގައިވެސް އަލްއުސްތާޒާ ޢާއިޝަތު މުނީޒާ ހިމެނިވަޑައިގަންނަވައެވެ.\nއަލްއުސްތާޒާ ޢާއިޝަތު މުނީޒާ އިސްލާމިކް ފައިނޭންސް ލޯޔަރެއް ގޮތުންވެސް މަސައްކަތް ކުރައްވައެވެ. މިގޮތުން ރާއްޖޭގެ މަޝްހޫރު ލޯ ފާރމެއްކަމުގައިވާ ސުޢޫދު އަންވަރ އެންޑް ކޯ ގެ ޕްރިންސިޕަލް އެސޯސިއޭޓްއެއްގެ ގޮތުން އިސްލާމިކް ބޭންކިންގް އެގްރީމަންޓުތައް ހެދުމުގައިވެސް މަސައްކަތްކުރައްވައެވެ.\nއިސްލާމިކް ފައިނޭންސާއި ބެހޭ ލެކްޗަރތަކާއި ސެމިނަރ ތަކާއި ވަރކްޝަޕް ހިންގެވުމުގެ އިތުރަށް މިދާއިރާއިން ތަފާތު އެތައް ރިސާރޗްތަކެއް ހައްދަވައި، ފޮތް ލިޔުއްވައި، ދުނިޔޭގެ އެތައް ޤައުމެއްގެ އެކަޑެމިކް ޖާނަލްތަކުގައި ޝާޢިއުކުރައްވާފައިވެއެވެ. އަދި އިސްލާމިކް ފައިނޭންސާއި ބެހޭ ދިރާސާތައް ހުށަހެޅުއްވުމަށް ދުނިޔޭގެ އެތައް ޤައުމަކަށް ވަޑައިގަންނަވާފައިވެއެވެ. މިގޮތުން، އިންޑިޔާ، ބަންގްލަދޭޝް، ފްރާންސް، އޮސްޓްރޭލިއާ، މޮރިޝަޝް، ބްރޫނާއީ، އިންޑޮނޭސިއާ، ޓިޔުނޭޝިޔާ އަދި ސިންގަޕޫރު ހިމެނެއެވެ.\nއަލްއުސްތާޒާ ޢާއިޝަތު މުނީޒާ އިސްލާމިކް ފައިނޭންސް ގެ ރޮގުން ހައްދަވާފައިވާ ބައެއް ދިރާސާތަކަށް ރަން އަދި ރިހި މެޑަލް އެވޯޑުކުރެވިފައިވެއެވެ. 2010 ވަނަ އަހަރު ކުއާލަލަމްޕޫރު އިސްލާމިކް ފައިނޭންސް ފޯރަމުގައި މުޅު ދުނިޔެއަށް ހުޅުވާލައިގެން ގެންދިޔަ އިސްލާމިކް ފައިނޭންސް މަޒްމޫނު ލިޔުމުގެ މުބާރާތުން އެއްވަނަ ހާސިލްކުރައްވާފައިވެއެވެ.\nމެލޭޝިޔާގެ ކެޕިޓަލް މާރކެޓް ރެގިޔުލޭޓަރ، ސެކިޔުރިޓީޒް ކޮމިޝަން މެލޭޝިޔާ ގައި ޝަރީއާ އެޑއވައިޒަރެއްގެ ގޮތުން ރަޖިސްޓްރީ ކުރެވުނު އަދި އެ ލިސްޓުގައި ނަން އޮތް ހަމައެކަނި ދިވެއްސަކީ ވެސް އަލްއުސްތާޒާ ޢާއިޝަތު މުނީޒާއެވެ.\nއަލްއުސްތާޒާ ޢާއިޝަތު މުނީޒާ ވަނީ މެލޭޝިޔާ ގެ އިންޓަރނޭޝަނަލް އިސްލާމިކް ޔުނިވަރސިޓީއިން އެލްއެލްބީ (އޮނަރސް)، އެލްއެލްއެމް (ބޭންކިންގް) ހާސިލްކުރައްވައި، މިހާރު ޕީއެޗްޑީ (ލޯ) އަށް ކިޔަވާ ވިދާޅުވަމުންނެވެ.\n[މިހާތަނަށް މި ޞަފްޙާ ބަލާފައިވަނީ 1456 ފަހަރު]


ހޮޑަކީ ނަޖިހެއްތަ؟ – DhiSalafiyyah\n12/05/2012 ފިޤުހާއި އޭގެ ޢިލްމުތައް, ދީންދިސަލަފިއްޔާ\n“އިންސާނުންލާ ހޮޑު އެއީ ނަޖިހެއް ހެއްޔެވެ؟ އަދި އޭގެ ސަބަބުން ވުޟޫ ގެއްލޭނެހެއްޔެވެ؟\nގިނަ ޢިލްމުވެރިން ދެކިލައްވާގޮތުގައި ހޮޑަކީ ނަޖިހެކެވެ.\nالموسوعة الفقهية (٣٤/٨٧)ގައި އައިސްފައިވެއެވެ.\n“ހޮޑަކީ ޠާހިރު އެއްޗެއް ނުވަތަ ނަޖިހެއްކަމާމެދު ތަފާތު ރައުޔުތަކެއްވެއެވެ. ޙަނަފީންނާއި ޝާފިޢީން އަދި ޙަންބަލީން ވިދާޅުވާގޮތުގައި އެއީ ނަޖިހެކެވެ. އަދި އެއިން ކޮންމެ ބަޔަކުވެސް އެކަން ތަފްޞީލުކޮށްދީފައިވެއެވެ. ހަޖަމުވުމުގެ ސަބަބުން ބަދަލުވެފައިވާ ކާބޯތަކެއްޗާމެދު މާލިކީންވެސް ވިދާޅުވަނީ މިފަދައިންނެވެ. އެއީ ބޮޑުކަމުދާތަކެތީގެ އެއްވެސް ސިފައަކާއި ވައްތަރުކަމެއްނެތަސްމެއެވެ. އެބައިމީހުން މިކަމުގެ ދަލީލެއްގެގޮތުގައި ގެންނަނީ ނަބިއްޔާ صلى الله عليه وسلم ގެ އަންނަނިވި ޙަދީޘްފުޅެވެ. ((يا عمار إنما يغسل الثوب من خمس : من الغائط , والبول , والقيء , والدم , والمني)) މާނައީ: “އޭ ޢައްމާރެވެ. ފަސް އެއްޗަކުން (ޠާހިރުކުރުމަށް) ހެދުން ދޮންނަންޖެހެއެވެ. އެއީ ބޮޑުކަމުދާ ތަކެއްޗާއި، ކުޑަކަމުދާ ތަކެއްޗާއި، ހޮޑާއި، ލެއާއި، މަނިންނެވެ.” اهـ\nއަދިވެސް ދަލީލެއްގެ ގޮތުގައި އެބޭކަލުން ބޮޑުކަމުދާ ތަކެއްޗަށް ޤިޔާސްކުރެއެވެ. އެއީ ފަސާދަވެފައިވާ އަދި ނުބައިވަސްދުވުން އޭގައި ފާޅުވެފައިވާތީއެވެ.\nއިބްނު ޙަޒަމު އަދި އައްޝައުކާނީ ފަދަ ބައެއް ޢިލްމުވެރިން ދެކެވަޑައިގަންނަވާގޮތުގައި އެއީ ޠާހިރު އެއްޗެކެވެ. އެހެނީ ނަޖިހެއްކަމަށް ޞައްޙަ ދަލީލަކުން އެނގެން ނެތްނަމަ އެއްޗެއްގެ އަޞްލަކީ ޠާހިރުވުމެވެ.\nއަދި އެބޭފުޅުން ޢައްމާރުގެފާނުގެ ޙަދީޘާއިމެދު ވިދާޅުވަނީ އެއީ ޟަޢީފު ޙަދީޘެއްކަމުގައެވެ.\nއަދި “المجموع” (٢ / ٥٤٩)ގައި އައްނަވަވީ ވިދާޅުވެފައިވެއެވެ: ޢައްމާރުގެފާނުގެ މިޙަދީޘް އައްދާރުޤްނީއާއި އަލްބައިޙަޤީއާއި އަދި އަބޫ ޔަޢްލާ އަލްމޫޞިލީ އެކަލޭގެފާނުގެ މުސްނަދުގައި ރިވާކުރެއްވިއެވެ. އަދި އަލްބައިޙަޤީ ވިދާޅުވިއެވެ: “މިޙަދީޘްއަކީ އެއްވެސް އަޞްލެއްނެތް ބާޠިލް ޙަދީޘްއެކެވެ.” އަދި އަލްބައިޙަޤިއްޔާއި އައްދާރުޤުނީ މިޙަދީޘްގެ ޟަޢީފުކަން ބަޔާން ކޮށްފައިވެއެވެ. اهـ\n“التلخيص الحبير” (١/٣٣)ގައި އަލްޙާފިޡް އިބްނު ޙަޖަރު މިޙަދީޘް ޟަޢީފުކަމަށް ވިދާޅުވެފައިވެއެވެ.\n“فقه السنة”ގައި ހޮޑަކީ ނަޖިހެއްކަމަށް އެފޮތްލިޔުއްވި ބޭފުޅާ ވިދާޅުވެފައިވާ ބަސްފުޅަށް ތަޢުލީޤުކުރައްވަމުން ޝައިޚް އަލްބާނީ “تمام المنة” ( ص ٥٣) ގައި ވިދާޅުވެފައިވެއެވެ.\n“އަޅުގަނޑު ދަންނަވާނީ: [ހަމަކަށަވަރުން އެއީ ނަޖިހެއްކަމަށް އިއްތިފާގުވެފައިވެއެވެ.] މިފަދައިން ވިދާޅުވުމުގެ އިތުރަށް ފޮތް ލިޔުއްވި ބޭފުޅާ އެއްވެސް ދަލީލެއް ގެންނަވާފައެއްނުވެއެވެ. މިއީ ބާޠިލް ދަޢުވާއެކެވެ. އެހެނީ އިބްނު ޙަޒަމު އެގޮތަށް ދެކިވަޑައިނުގަންނަވައެވެ. އެކަލޭގެފާނު ޞަރީޙަކޮށް ވިދާޅުވެފައިވަނީ މުސްލިމެއްގެ ހޮޑަކީ ޠާހިރު އެއްޗެއްކަމަށެވެ. އަދި އިމާމް އައްޝައުކާނީ “الدرر البهية”ގައި އަދި އެފޮތުގެ ޝަރަޙައިގައި ޞިއްދީޤު ޚާންވެސް ބުރަވެލައްވާފައިވާގޮތަކީ މިއީއެވެ. ނަޖިހުގެ ތެރޭގައި ހިމެނޭ ތަކެތި ޛިކުރުކުރެއްވިއިރު، އެދޭބުފުޅުންވެސް އާދަމުގެ ދަރިންގެ ހޮޑު އެއްވެސް ގޮތަކަށް ޛިކުރުކުރައްވާފައި ނުވެއެވެ. ޙައްޤުގޮތަކީ އެއީއެވެ. ދެން އެއަށްފަހު އެދެބޭފުޅުންވެސް ޛިކުރުކުރައްވާފައިވަނީ އޭގެ ޠާޙިރުކަމާއިމެދު ޚިލާފެއްވާކަމެވެ. އަދި އެއީ ޠާހިރު އެއްޗެއްކަމަށް ބުރަވެވަޑައިގެން ވިދާޅުވެފައިވަނީ: “(އަޞްލަކީ ޠާހިރުއެއްޗަކަށްވުމުވެ. އަދި (ޞައްޙަ) ދަލީލެއް އެވޮގެން މެނުވީ އެކަމުން ބަދަލުނުކުރެވޭނެއެވެ. އެއީ އެއާ އެއްހަމައެއްގެ ދަލީލެއް ނުވަތަ އެއަށްވުރެ އިސްކަން ދެވޭ ދަލީލަކުންނެވެ.)” އަދި “السيل الجرار” ގައި މިފަދަ ގޮތަކަށް އައްޝައުކާނީވެސް ޛިކުރުކުރެއްވިއެވެ.” اهـ\nހޮޑަކީ ނަޖިހެއްތޯ ޝައިޚް ސުލައިމާން އަލްޢަލްވާނުގެ އަރިހުން ސުވާލުދެއްނެވުމުން ވިދާޅުވިއެވެ. “ޞައްޙަގޮތަކީ އެއީ ސާފުޠާހިރު އެއްޗެއްކަމެވެ. (އެބަހީ: ކާބޯތަކެތި ހަޖަމުވެފައިވީކަމުގައިވިޔަސް ނުވަތަ ނޫންކަމުގައި ވިޔަސްއެވެ.) ހަޑިއެއްޗަކަށްވެ އޭގައި ނުބައިވަސް ދުވުމުގެ މާނައަކީ އެއީ ނަޖިހަކަށްވުމެއްނޫނެވެ.\nޠަހާރަތުގެ ބާބުގައި ނަޖިހެއްކަމަށް ދަލީލެއްނެތްނަމަ އެއްޗެއްގެ އަޞްލަކީ ޠާހިރުވުމެވެ. ހޮޑަކީ ނަޖިހެއްކަމަށް އެއްވެސް ދަލީލެއް ނެތެވެ. އެހެންކަމުން އެއީ ޠާހިރު އެއްޗެކެވެ.” اهـ\nބައްލަވާ: “المجموع” (٢/٥٧٠) ، “المغني” (١/٤٨٥)\nހޮޑުލެވުމުން ވުޟޫ ގެއްލޭނެކަމާމެދު ޢިލްމުގެ އަހުލުވެރިންގެމެދުގައި ޞައްޙަ ޤައުލަކީ ހޮޑުލެވުމުގެ ސަބަބުން ވުޟޫ ނުގެއްލޭނެކަމެވެ…” 1\nލިޔުމުގެ އަޞްލު ބައްލަވާ


Syria: Camp gai thibi anhenunaai kudakudhin thakeh Denmakr aa Germany ah! | ThePress\nސޫރިޔާ: ކޭމްޕުގައި ތިބި އަންހެނުންނާއި ކުޑަކުދިންތަކެއް ޑެންމާކާއި ޖަރުމަނަށް!\n07 October 2021, 15:58\nހަނގުރާމައިގެ ނުތަނަވަސްކަމުގައި ރެފިއުޖީ ކޭމްޕެއްގައި ދިރިއުޅެމުންދާ މާބަނޑު މީހެއް ---ފޮޓޯ: ވޯލްސްޓްރީޓްޖާނަލް\nހައްދު ފަހަނައަޅާފައިވާ ޓެރަރިސްޓް އައިސިސް ޖަމާއަތުގެ މެންބަރުން ކަމަށް ތުހުމަތު ކުރެވޭ މީހުން ހައްޔަރު ކޮށް ބައިތިއްބާފައި ތިބޭ ސޫރިޔާގެ ކޭމްޕަކުން، 11 އަންހެނަކާއި 37 ކުޑަކުއްޖެއް، ޖަރުމަނުވިލާތާއި ޑެންމާކަށް ގެންގޮސްފައި ވާ ކަމަށް، ޖަރުމަނުވިލާތުގެ ފޮރިން މިނިސްޓްރީއިން ބުނެފިއެވެ.\nސޫރިޔާގެ އިރުއުތުރު ސަރަހައްދުގައި އޮންނަ ކޭމްޕުން 23 ކުޑަކުއްޖަކާ އެ ކުދިންގެ 8 މަންމައިން، ޗާޓަރު ފްލައިޓެއްގައި ޖަރުމަނުވިލާތުގެ ފްރޭންފާޓް އެއާޕޯޓަށް ގެންދިޔައީ ޖީއެމްޓީ ގަޑިން ރޭ 22:00 ހާއިރު ކަމަށް މައުލޫމާތު ލިބެއެވެ. މި އެންމެންނަކީވެސް ކުރުދީންގެ ކޮންޓްރޯލްގެ ދަށުގައި ވާ ރޯޖް ޖަލު ކޭމްޕުގައި ދިރިއުޅެމުން ދިޔަ މީހުންނެވެ.\nޖަރުމަނުވިލާތުގެ ފޮރިން މިނިސްޓަރު ހެއިކޯ މާސް ވިދާޅުވީ، ކުޑަކުދިންނަކީ އެ ކުދިން އެތިބި ހާލަތަށް ޒިންމާ ވާން ޖެހޭ ބައެއް ނޫން ކަމަށާ، އެބައި މީހުންގެ އަމަލުތަކަށް ޖަވާބުދާރީ ވާން ޖެހޭނީ، އެކުދިންގެ މައިން ކަމަށެވެ.\nމާސް ވިދާޅުވީ، ޖަރުމަނު މީހުން، ވަކިން ހާއްސަކޮށް، ކުޑަކުދިން އަނބުރާ ގެނެވުނު ކަމަށްޓަކާ އުފާ ކުރައްވާ ކަމަށެވެ. އަނބުރާ ގެނައި ކުދިންގެ ތެރޭގައި ގިނައީ ބަލި ކުދިން ނުވަތަ ޖަރުމަނުގައި އެމީހުން ބަލާނެ ބެލެނިވެރިން ތިބި ކުދިން ކަމަށްވެސް މާށް ވަނީ ފާހަގަ ކުރައްވާފައެވެ.\nޖަރުމަނުވިލާތުގެ ފެޑެރަލް ޕްރޮސެކިއުޓަރުން ވިދާޅުވީ، ފްރޭންކްފާޓް އެއާޕޯޓްގައި ފްލައިޓް ޖެއްސުމާއެކު،3އަންހެނަކު ހައްޔަރު ކޮށްފައި ވާ ކަމަށެވެ. އެމީހުންނަކީ ޓެރަރިސްޓް ޖަމާއަތަކާ ގުޅުން އޮތް ކަމުގެ ތުހުމަތު އަމާޒުވާ މީހުން ކަމަށާ، އަދި އެމީހުންނަކީ ދަރިންގެ ބަފައިންގެ އިޒުނައާ ދެކޮޅަށް، އެމީހުންނާއެކު ދަރިން ގެންދިޔަ މީހުން ކަމަށް މައުލޫމާތު ލިބެއެވެ.\nހަމަ މި އޮޕަރޭޝަންގެ ދަށުން، ޑެންމާކުން ވަނީ 14 ކުޑަކުއްޖަކާއި3އަންހެނަކު އެ ގައުމަށް ގެންގޮސްފައެވެ. މި އޮޕަރޭޝަނަކީ އެމެރިކާގެ އަސްކަރީ އެހީގެ ދަށުން ކުރިއަށް ގެންދިޔަ އޮޕަރޭޝަނެއް ކަމަށް ޖަރުމަނު ސަރުކާރުން ބުނެއެވެ.\nމާޗް 2019 ގައި އައިސިސްގެ ބާރު، ސޫރިޔާއިން ކެނޑިދިޔަ ފަހުން، ގައުމުތަކުން ދަނީ އެ ޖަމާއަތާ ގުޅުން އޮތް އެ ގައުމުތަކުގެ މީހުން އަނބުރާ ގައުމަށް ގެންދިއުމާ މެދު ހަދާނެ ގޮތެއް ކަނޑައެޅުމުގައި ބޮޑެތި ގޮންޖެހުންތަކާ ކުރިމަތިލަމުންނެވެ. ވިލާތުގެ ގިނަ ގިނަ ގައުމުތަކުން، މީހުން އަނބުރާ ގެންދިއުމުގެ މަސައްކަތް ކުރަނީ، ކޮންމެ ކޭހެއް ވަކިވަކިން ބަލާ، ދިރާސާ ކުރާ އުސޫލުންނެވެ.\nކުޑަކުދިން އައިސިސް ދުނިޔެ ސީރިއާ ޓެރަރިޒަމް


Gomez Enburi Kulhumuge Thereah Annaany Varugadha Koh: Everton Coach - Vaguthu\nގޯމެޒް އެނބުރި އަންނާނީ ވަރުގަދަކޮށް: ސިލްވާ\n7 މަސް ކުރިން ( ނޮވެމްބަރު 4, 2019 )\nއިނގިރޭސި ޕްރިމިއާ ލީގުގައި ރޭ ޓޮޓެންހަމް ހޮޓްސްޕާސް އާއި އެވަޓަން ފުޓްބޯޅަ ކްލަބް ބައްދަލުކުރި މެޗުގައި އެވަޓަންގެ މިޑްފީލްޑަރު އަންދްރޭ ގޯމެޒް އަށް ވަނީ ބޮޑު އަނިޔާއެެއްވެ ކުޅުމާއި ދުރަށް ދާން ޖެހިފައެވެ.\nގުޑިސަން ޕާކްގައި ކުޅުނު މެޗުގަައި ގޯމެޒް އަށް އަނިޔާވީ 79 ވަނަ މިނެޓްގައި ގޯމެޒް އަތުން ބޯޅަ ހޯދަން މަސައްކަތް ކުރަން އުޅުމުގެ ތެރޭގައި ޓޮޓެންހަމްގެ ސޮން ހިއުން މިންގް ފަހަތުން ކުރި ނުރައްކާތެރި ޓެކުލެެއްގައެވެ. ސޮންގެ ޓެކުލާއެކު ގޯމެޒް ވަގުތުން ދަނޑުމައްޗަށް ވެއްޓުނުއިރު އެވަޓަންގެ މެޑިކަލް ޓީމުން ވަނީ އޭނާ އަށް ފަރުވާ ދިނުމަށްޓަކައި އެމްބިއުލާންސްގައި ހޮސްޕިޓަލް އަށް ގޯމެޒް ގެންގޮސްފައެވެ. ޕޯޗުގީޒް ކުޅުންތެރިއާ ގޯމެޒް އަށް ބޮޑު އަނިޔާއެއް ވުމުން ސޮން އަށް އެގަޑީ ވަރަށް ބޮޑަށް މާޔޫސްކަން ކުރިމަތިވި އެވެ.\nސޮންގެ ފަރާތުން ފެނުނު ފައުލާއި ގުޅިގެން ރެފްރީ މާޓިން އަޓްކިންސަން ވީއޭއާރު ރިވިއު އަށްފަހު އޭނާ އަށް ރަތް ކާޑު ދެއްކި ނަމަވެސް ސޮން ހިތްދަތިވީ ކާޑުގެ ސަބަބުންނެއް ނޫނެވެ. އޭނާ އަށް މާޔޫސްކަން ކުރިމަތިވީ އޭނާގެ ސަބަބުން ގޯމެޒް އަށް ދިގުދެމިގެންދާ ވަރުގެ އަނިޔާއެއް ލިބުމުންނެވެ. ރަތް ކާޑާއެކު ސޮން އެގަޑީ ދަނޑުން ފައިބައިގެންދިޔައީ މޫނުމަތީގައި އަތްއަޅައިގެން ރޮމުންނެވެ. ސޮން އަށް ކުރިމަތިވި މާޔޫސްކަމުން ފިލުވައި އޭނާ އަށް ހިތްވަރުދިނުމުގައި އެވަޓަން ޓީމުގެ ކެޕްޓަން ކޮލްމަން އާއި ފޯވަޑް ސެންކު ޓޮސުން ކުރި މަސައްކަތް ފާހަގަ ވަރަށް ބޮޑަށް ފާހަގަވެގެންދިޔަ އެވެ.\nމެޗަށްފަހު ވާހަކަދައްކަމުން އެވަޓަންގެ ކޯޗު މާކޯ ސިލްވާ ބުނީ ގޯމެޒް އަކީ އެޓީމަށް މުހިއްމު ކުޅުންތެރިއެއް ކަމަށާއި އަނިޔާއިން އެނބުރި ކުޅުމުގެ ތެރެއަށް ގޯމެޒް އަންނާނީ ވަރުގަދަކޮށް ކަމަށެވެ.\n“ ގޯމެޒް އަކީ ފެންޓާސްޓިކް ކުޅުންތެރިއެއް. ޓީމަށް މުހިއްމު ކުޅުންތެރިއެއް. އަހަންނަށް ޔަގީން އަނިޔާއިން ސަލާމަތްވެ ގޯމެޒް އެނބުރި ކުޅުމުގެ ތެރެއަށް އަންނާނީ ވަރުގަދަކޮށް ކަން. އޭނާ އަށް މިކަމުން އަރައިގަތުމުގައި އަހަރެމެން އެންމެންގެ ފުލް ސަޕޯޓް ލިބޭނެ “ ސިލްވާ ބުންޏެވެ.\nއުމުރުން 26 އަހަރުގެ ގޯމެޒް އަށް ލިބުނު އަނިޔާއާއި ގުޅޭގޮތުން އެވަޓަން އިން ނެރުނު ބަޔާނެއްގައި ބުނެފައިވަނީ ގޯމެޒްގެ ފައިގެ ކުޑަހުޅާ ހަމައިން ކަށިގަނޑު ބިންދައިގެން ގޮސްފައިވާ ކަމަށާއި މިއަދުގެ ވަގުތެއްގައި އޭނާގެ ފައިގެ ސާޖަރީއެއް ކުރިއަށްދާނެ ކަމަށެވެ.


Dhiraagu Road Rece September 20th gai\nދިރާގު ރޯޑް ރޭސް 2017\nދިރާގު ރޯޑް ރޭސް އަންނަ ސެޕްޓެމްބަރު މަހު 20 ވަނަ ދުވަހު ބާއްވަން ދިރާގުން ހަމަޖައްސައިފި އެވެ.\nރާއްޖޭގެ ބާއްވާ އެންމެ ބޮޑު ރޯޑު ރޭހުގެ ގޮތުގައި މަޝްހޫރުވެފައިވާ ރޭހުގައި، ފަސް ކީލޯ މީޓަރާއި 10 ކިލޯމީޓަރުގެ ކެޓަގަރީން ދުވާނެ އެވެ. ފަސް ކީލޯ މީޓަރުގެ ބައިވެރި ވެވޭނީ ހަތް އަހަރުން މަތީގެ ފަރާތްކަށެވެ. ދިހަ ކީލޯމީޓަރުގައި ބައިވެރި ވެވޭނީ 16 އަހަރުން މަތީގެ މީހުންނަށެވެ.\nކޮންމެ އަހަރެއްގެ ރޭހަށްވެސް ދިރާގުން ނުކުންނަނީ ހާއްސަ ޝިއާރެއް ކަނޑައަޅައިގެންނެވެ. މި އަހަރަށްވެސް ޝިއާރު ކަނޑައަޅާފައިވަނީ ކުޑަކުދިންގެ ހައްގުތައް ހިމާޔަތްކޮށް ރައްކާތެރި ކުރުމަށެވެ. ކުޑަކުދިންގެ ހައްގުތައް ހިމާޔަތް ކުރުމަށް އުފައްދާފައިވާ ޖަމިއްޔާތަކުން އަންނަ ރޭހަށް ރަޖިސްޓްރީ ކުރުމަށް ހޮނިހިރު ދުވަހުގެ ނިޔަލަށް ވަނީ ފުރުސަތު ހުޅުވާލާފަ އެވެ.\nރަޖިސްޓްރީ ކުރާ ޖަމްއިއްޔާތަކުގެ ނަންތައް ދިރާގު ރޯޑް ރޭހުގެ ވެބްސައިޓުގައި އާންމު ކުރާނެ އެވެ. ރޭހުގައި ވާދަ ކުރާ ކޮންމެ ދުވުންތެރިޔަކު ވެސް އެ ދުވުންތެރިޔެއްގެ ދުވުން ހާއްސަ ކުރާނީ ކޮން ޖަމިއްޔާއަކަށްކަން ކަނޑައަޅާނެ ކަމަށްވެސް ދިރާގުން ބުނެ އެވެ. އެންމެ ގިނަ ދުވުންތެރިން ހިޔާރުކުރާ ފަސް ޖަމިއްޔާއަކަށް 200،000 ރުފިޔާ ހަދިޔާ ކުރަން ވަނީ ނިންމާފަ އެވެ. މި އަހަރަކީ ދިރާގު ރޯޑް ރޭހުގެ 13 ވަނަ އަހަރެވެ. ދިރާގު ރޭހަކީ ބައިނަލްއަގުވާމީ ރޭހެކެވެ.


FVM City gai kuni andhaa incinerator behettumuge ebbassvumugai soikohfi\nކުނި އަންދާ އިންސިނަރޭޓަރު ފުވައްމުލަކަށް ކެނައުމުގެ އެއްބަސްވުމުަގއި ސޮއިކުރުން، މިއަދު\n17 ސެޕްޓެމްބަރ 2019, 18:50 |\nފުވައްމުލައް ސިޓީގެ ކުނި އަންދާނެ އިންސިނެރޭޓަރެއް ބެހެއްޓުމުގެ މަސައްކަތް މެކްސްޓާ މޯލްޑިވްސް އާއި ހަވާލުކުރުމުގެ އެއްބަސްވުމެއް އެންވަޔަރަމެންޓް މިނިސްޓްރީ އިން މިއަދު ގާއިމުކޮށްފި އެވެ.\nމި އެއްބަސްވުމުގެ ދަށުން ފުވައްމުލައް ސިޓީގެ ކުނި މެނޭޖުކުރާ ސެންޓަރަށް ޖަމާކުރެވޭ ކުނި އެންދުމުގެ މަސައްކަތަށް މި އިންސިނަރޭޓަރ ބޭނުން ކުރެވޭނެއެވެ. މި އިންސިނަރޭޓަރުގައި ދުވާލަކަށް4ޓަނުގެ ކުނި އަންދާލެވޭނެ އެވެ. މިއީ 2.4 މިލިޔަން ރުފިޔާގެ މަޝްރޫއެކެވެ. މި މަޝްރޫއުގެ މަސައްކަތް ނިންމުމަށް ކަނޑައަޅާފައި ވަނީ4މަސްދުވަހުގެ މުއްދަތެކެވެ.\nތިމާވެއްޓާއި ބެހޭ މިނިސްޓރީގައި ބޭއްވި އެއްބަސްވުމުގައި ސޮއިކުރުމުގެ ރަސްމިއްޔާތުގައި މިނިސްޓްރީގެ ފަރާތުން ސޮއިކުރެއްވީ މިނިސްޓަރު ޑރ. ހުސެއިން ރަޝީދު ހަސަނެވެ. އަދި މެކްސްޓާ މޯލްޑިވްސް ގެފަރާތުން ސޮއި ކުރެއްވީ އެތަނުގެ މެނޭޖިން ޑައިރެކްޓަރު މުހައްމަދު އިބްރާހިމްއެވެ. މި ރަސްމިއްޔާތަގައި ފުވައްމުލައް ސިޓީގެ ޑެޕިއުޓީ މޭޔަރ މުހައްމަދު ޟިރާރު ވެސް ބައިވެރިވެ ވަޑައިގެންފައި ވެއެވެ.\nމިއީ ކުނި މެނޭޖކުރުުމުގައި ދަތިއް ހުރި3ރަށަކަށް ފޮނުވާ އިންސިނަރެޓަރުތަކެއް ކަމަށާއި، މިއިން ކޮންމެ އިންސިނަރޭޓަރަކުން ދުވާލަކަށް4ޓަނުގެ ކުނި ރައްކާތެރިކަމާއެކު އަންދ،ާ ދެމެހެއްޓެނިވި ގޮތެއްގައި ކުނި ނައްތާލުމުގައި މި ނިޒާމު ހިންގޭނެ ކަމަށް މިނިސްޓަރ ހުސޭން ރަޝީދު ވިދާޅުވެފައިވެއެވެ. މި ތިން މަޝްރޫއަށް ޖުމްލަ 6.43 މިލިއަން ރުފިޔާ ދައުލަތުން ހޭދަކުރާނެ އެވެ.\nފުވައްމުލައް ސިޓީގެ ކުނި މެނޭޖުކުރާ ސެންޓަރަށް ޖަމާކުރެވޭ ކުނި މެނޭޖުކުރުމުގައި ވަނީ އިންތިހާއަށް ދަތިވެފައެވެ. ކުރިން މާލޭގައި ހެދޭފަދަ ބޮޑު ކުނީގެ ފަރުބަދަތަކެއް ފުވައްމުލަކުގައި ވެސް ވަނީ ހެދިފައެވެ. އެކުނިން މިންޖުވާނެ ގޮތެއް ހޯދުން ވެފައިވަނީ ބޮޑު ތަކުލީފަކަށެވެ.\nމި އަދުގެ ރަސްމިއްޔާތުގައި ރާއްޖެ އަށް ދިމާވެފައިވާ ކުނީގެ މައްސަލަ ބޮޑު ކަމަށާއި އަދި މިނިސްޓްރީން އަންނަނީ އެކަމަށް އެކަށީގެންވާ ހައްލު ހޯދަން މަސައްކަތްކުރަމުން ކަމަށް މިނިސްޓަރު ވިދާޅުވި އެވެ. މީގެ ިއތުރުން ރާއްޖެއަށް ދިމާވެފައިވާ ކުނީގެ މައްސަލަ އަށް ދާއިމީ ހައްލެއް ހޯދަން ވެސް މަސައްކަތްކުރަމުން ކަމަށް ވިދާޅުވި އެވެ.\nފުވައްމުލައް ސިޓީ ކުނިއަންދާ އިންސިނަރޭޓަރު ބެހެއްޓުމުގެ އެއްބަސްވުން\nއިތުރު ލިޔުންކުނި މެނޭޖުކުރުންފުވައްމުލައް ސިޓީ ކުނިގޮނޑު\nTags: ކުނި މެނޭޖުކުރުން, ފުވައްމުލައް ސިޓީ ކުނިގޮނޑު


vnews - May mahu enme ginain mudhaa etherekuree China in\nމެއި މަހުގެ އެންމެ ގިނައިން މުދާ އެތެރެެކުރީ ޗައިނާއިން\nމިދިޔަ މެއި މަހު ރާއްޖެއަށް އެންމެ ގިނަ އަދަދެއްގެ މުދާ އެތެރެކުރީ ޗައިނާއިން ކަމަށް ކަސްޓަމްސްގެ ތަފާސްހިސާބުތައް ދައްކައިފި އެވެ.\nކަސްޓަމްސްގެ ތަފާސްހިސާބުތަކުން ދައްކާގޮތުން މިދިޔަ މަހު ރާއްޖެއަށް 3.6 ބިލިއަން ރުފިޔާގެ މުދާ އެތެރެކުރިއިރު އެ މުދަލުގެ 22 އިންސައްތައަކީ ޗައިނާއިން އެތެރެކުރި މުދަލެވެ. އަގުގެ ގޮތުން މިއީ 802 މިލިއަން ރުފިޔާގެ މުދާ ކަމަށް ކަސްޓަމްސްއިން ބުނެ އެވެ.\nޗައިނާ އަށްފަހު ދެން އެންމެ ގިނަ އަދަދަކަށް މުދާ އެތެރެކޮށްފައިވަނީ ޔޫއޭއީ އިންނެވެ. އެގައުމުން 761 މިލިއަން ރުފިޔާގެ މުދާ އެތެރެކޮށްފައިވާއިރު މިއީ ޖުމްލަ އިމްޕޯޓުގެ 21 އިންސައްތަ އެވެ. ސިންގަޕޫރުން 425 މިލިއަން ރުފިޔާގެ މުދާ އެތެރެކުރިއިރު، އިންޑިއާއިން ވަނީ 295 މިލިއަން ރުފިޔާގެ މުދާ އެތެރެކޮށްފަ އެވެ. ދެން އެންމެ ގިނައިން މުދާ އެތެރެކޮށްފައިވަނީ ސްރިލަންކާއިންނެވެ. އެގައުމުން ވަނީ 202 މިލިއަން ރުފިޔާގެ މުދާ ރާއްޖެއަށް އެތެރެކޮށްފަ އެވެ.\nރާއްޖެއަށް އެތެރެކުރި މުދަލުގެ 20 އިންސައްތަ ހިއްސާކުރަނީ ތެލުގެ ބާވަތްތަކެވެ. އެގޮތުން ރާއްޖެއަށް 713 މިލިއަން ރުފިޔާގެ ތެޔޮވަނީ މިދިޔަ މެއި މަހު އެތެރެކޮށްފަ އެވެ.\nރާއްޖެއިން މެއި މަހު ވަނީ 232 މިލިއަން ރުފިޔާގެ މުދާ ބޭރުކޮށްފަ އެވެ. މީގެތެރެއިން އެންމެ ގިނަ މުދާ ބޭރުކުރި ތައިލެންޑަށް ވަނީ 109 މިލިއަން ރުފިޔާގެ މުދާ ބޭރުކޮށްފަ އެވެ. އެއީ ރާއްޖެއިން ބޭރުކުރި މުދަލުގެ 47 އިންސައްތަ އެވެ. 27 މިލިއަން ރުފިޔާގެ މުދާ ޖަރުމަނުވިލާތަށް ބޭރު ކުރިއިރު މިއީ ރާއްޖެއިން ބޭރުކުރި މުދަލުގެ 12 އިންސައްތަ އެވެ. 8 އިންސައްތަ މުދާ ބޭރުކޮށްފައިވަނީ އެމެރިކާ އަށެވެ.\nރާއްޖެއިން ބޭރުކުރި މުދަލުގެ 32 އިންސައްތަ އަކީ ބޮޑު ކަންނެއްޔެވެ. އެއީ ޖުމްލަ ބޭރުކުރި މުދަލުގެ 32 އިންސައްތަ އެވެ.\nއެކްސްޕޯޓް އިމްޕޯޓުގެ އެހެން ހިސާބުތަކަށް ބަލާލާއިރު މިދިޔަ މަހު ރާއްޖެއަށް ޖުމްލަ 3.6 ބިލިއަން ރުފިޔާގެ މުދާ އިމްޕޯޓްކޮށްފައިވެ އެވެ. އަދި 232 މިލިއަން ރުފިޔާގެ މުދާ ވަނީ އެކްސްޕޯޓްކޮށްފަ އެވެ.\nމިދިޔަ މަހު ކަސްޓަމްސް ޑިއުޓީގެ ގޮތުގައި 271 މިލިއަން ރުފިޔާ ލިބުނުއިރު މިއީ އޭޕްރީލް މަހު ލިބުނު އާމްދަނީ އާއި އަޅާބަލާއިރު، 29 މިލިއަން ރުފިޔާ މަދު އަދަދެކެވެ.


29 million rufiyaa nudheefinama Kinbigasdhoshuge hoadhan Jabir dhauvaa kohfi\n2 ޑިސެންބަރ 20192ކޮމެންޓް\n29 މިލިއަން ރުފިޔާ ނުދީފިނަމަ ކިނބިގަސްދޮށުގެ ހޯދަން އެދެފި\nކާށިދޫ ދާއިރާގެ މެންބަރު އަދި ޑީއާރްޕީގެ ލީޑަރު އަބްދުﷲ ޖާބިރުގެ އަތުން މޯލްޑިވްސް ރިޕޯމް މޫވްމަންޓް (އެމްއާރުއެމް)ގެ ލީޑަރު އަދި ކުރީގެ ރައީސް މައުމޫނު އަބްދުލްގައްޔޫމު ނެންގެވި ކަމަށް ބުނާ 29 މިލިއަން ރުފިޔާ ނުދައްކައިފިނަމަ ރައީސް މައުމޫނުގެ ގެކޮޅު، މއ. ކިނބިގަސްދޮށުގެ ހޯދަން ސިވިލް ކޯޓުގައި ޖާބިރު ދައުވާކޮށްފި އެވެ.\nސިވިލް ކޯޓަށް މިއަދު ހުށަހަޅާފައިވާ މިމައްސަލައިގައި ބުނެފައިވަނީ ރައީސް މައުމޫނަށް، ޖާބިރު ދީފައިވާ 29 މިލިއަން ރުފިޔާ އަކީ އަނބުރާ ދައްކާގޮތަށް ދިން ފައިސާ ކަމަށެވެ. ރައީސް މައުމޫނަށް މިފައިސާ ނުދެއްކިއްޖެނަމަ މުގާބިލްގައި ދިނުމަށް އެއްބަސްވެފައިވަނީ މއ. ކިނބިގަސްދޮށުގެ ކަމަށްވެސް ދައުވާގައިވެ އެވެ.\nމިދައުވާގައި ބުނެފައިވަނީ ރައީސް މައުމޫން ނެންގެވި ފައިސާ އަނބުރާ ދީފައި ނުވާތީ އެ ފައިސާ ބޭނުންކޮށްގެން ޖާބިރަށް ކުރެވެން ހުރި އެތައް ވިޔަފާރިއަކުން ލިބެންޖެހޭ އެތައް މިލިއަން ރުފިޔާއެއްގެ ނަފާ ޖާބިރަށް ލިބުމުގެ މަގު ބަންދުވެފައިވާ ކަމަށެވެ. އަދި އެކަމުގެ ސަބަބުން ޖާބިރަށް ވަރަށް ބޮޑެތި ގެއްލުންތަކެއް ލިބިފައިވާ ކަމަށާއި ގެއްލުންތައް ދުވަހުން ދުވަހަށް ބޮޑުވަމުންދާ ކަމަށްވެދސް ދައުވާގައިވެ އެވެ.\nމިދައުވާގައި ބުނެފައިވަނީ ދެފަރާތުގެ ދެމެދުގައި ލިޔެވިފައިވާ އެއްބަސްވުމެއް ނެތް ކަމަށެވެ. ނަމަވެސް މި މުއާމަލާތް ހިންގިއިރު އެއް ހާޒިރުގައި އެތައް ބަޔަކު ހެކިންގެ ގޮތުގައި ތިބުމުން މި މުއާމަލާތަކީ ދައުވާ ލިބޭ ފަރާތަށް އިންކާރުކުރެވެން އޮތް މުއާމަލާތެއް ނޫން ކަމަށްވެސް ދައުވާގައިވެ އެވެ.\nރައީސް މައުމޫނާއި ޖާބިރާ ދެމެދު ހިންގާފައިވާ ކަމަށް ބުނާ 29 މިލިއަން ރުފިޔާގެ މުއާމަލާތާ ގުޅޭ ލިޔެވިފައިވާ އެއްވެސް އެއްބަސްވުމެއް ނެތުމުން މިމައްސަލަ ސާބިތުކުރުމަށް ހުށަހަޅާފައިވަނީ ހެކިންގެ ހެކި ބަހުގެ މައްޗަށެވެ. އެގޮތުން މިމައްސަލައިގައި ހެކިވެރިންގެ ގޮތުގައި ހުށަހަޅާފައިވަނީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި، ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި ކުރީގެ ބަންޑާރަނައިބް އަދި ޖާބިރުގެ އަނބިކަނބަލުން ދިޔާނާ ސައީދުގެ ގ. ރަންހިރި، އައިމިނަތު ޝަބީބާ އެވެ.\nޖާބިރު މީގެކުރިން ވަނީ މިމައްސަލަ ފުލުހުންގެ އިދާރާއަށް ވެސް ހުށަހަޅާފަ އެވެ. ނަމަވެސް ޖާބިރުގެ މަންމަގެ އެދިވަޑައިގަތުމަކަށް މިމައްސަަލަ ނެންގެވުމަށްފަހު ރައީސް މައުމޫން އެފައިސާ ދައްކަން ނުޖެހޭ ގޮތަށް މައާފްކުރައްވާފައިވާނެ ކަމަށްވެސް ޖާބިރު ވަނީ މީގެކުރިން ވިދާޅުވެފަ އެވެ.\nޖާބިރުގެ އަތުން ރައީސް މައުމޫން 29 މިލިއަން ރުފިޔާ ނެންގެވި ކަމަށް ކުރާ ތުހުމަތުތަކަށް ރައީސް މައުމޫން ގެންދަވަނީ އިންކާރުކުރައްވަމުންނެވެ.\nތިޔައީ ލޮލީ ޓައްޕުގެ އާދަ ތިފައިސާ ހޯދަން އުޅުމަށްވުރެ ރަގަޅުވާނެ ތިމާ މީހުންނަށް ދޭންހުރި ފައިސާ ދިނިއްޔާ މައުމޫނު މީނަގެ އަތުން ފައިސާ ނަންގަވާނެ ކަމައް އެއްވެސް މީހަކު ގަބޫލު ނުކުރާނެ މީނަގެ ބަހުން އަބްރާހީމް މުހައްމަދު ސޯލިހު، ޔާމީނު މައުމޫން މީނަގެ އަތުން ފައިސާ ނަންގަވައިފި މީނަ މިހާގިނަ ފައިސާ ހޯދި ގޮތެއް ބަލަން ޖެހޭ ނުންތޯ\nކިނބިގަސްދޮށުގެއަށް ވުރެ ފަސޭހައިން ހ.އޯކިޑްމާގެ ލިބިދާނެ.މަންމަ ކައިރިން އެވާހަކަ އައްސަވާ.މަންމަ ބުނި ގޮތަށް ނުހަދާ މައުމޫން ގޮވައިގެން ފުލުހަށް ދިއުމުގެ ނަތީޖާ ވަރަށް އަވަހަށް ފެންނަނެ.


SunOnline: Anas ge maru: ''Kudakujjaa''ge mahchah kuh saabithu nuvaa kamah kuri hukum isthiunaaf kuranee\nއަނަސްގެ މަރު: "ކުޑަކުއްޖާ"ގެ މައްޗަށް ކުށް ސާބިތު ނުވާކަމަށް ކުރި ހުކުމް އިސްތިއުނާފުކުރަނީ\nނަޖާހު މަސްއޫދު 03 Mar 2021, 15:09\nލިޓަސް ގަރާޖު ތެރޭގައި ތޫނު އެއްޗެހިން މަރާލާފައި އޮއްވައި ފެނުނު ރ. މީދޫ، ފެންފިޔާޒުގޭ، މުހައްމަދު އަނަސް ---\nލިޓަސް ސާވިސް ސެންޓަރު ތެރޭގައި ރ. މީދޫ ފެންފިޔާޒުގޭ މުހައްމަދު އަނަސް މަރާލި މައްސަލައިގައި ގަސްތުގައި މީހަކު މެރުމުގެ ދައުވާ ކުރި "ކުޑަކުއްޖާ"ގެ މައްޗަށް ދައުވާ ސާބިތު ނުވާ ކަމަށް ޖުވެނައިލް ކޯޓުން ކުރި ހުކުމް ޕްރޮސެކިއުޓާ ޖެނެރަލްގެ އޮފީހުން ހައިކޯޓުގައި އިސްތިއުނާފު ކުރަން ނިންމައިފި އެވެ.\nއަނަސްގެ މަރުގެ މައްސަލައިގައި އަށް މީހަކަށް ދައުވާކޮށްފައިވެ އެވެ. ލ. ގަން، ނަންނާރިގެ، ޖުނައިހު އަބްދުﷲއާއި، ސ. ފޭދޫ، ވެސްޓަންވިލާ، ހަސަން މަހްފޫޒާއި، ދަފްތަރު ނަމްބަރު 1746، ސިމާހު މޫސާއާއި، ތ. ކިނބިދޫ ގުލްފާމްގެ، މުހައްމަދު ސާޒްގެ މައްޗަށް ކޮށްފައި ވަނީ ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގައި ބައިވެރިވުމުގެ ދައުވާ އެވެ. ޅ. ކުރެންދޫ، އަސަރުމާގެ، އަހުމަދު ޒަޔާނާއި، މ. ދިމިޝްގު، އުސްމާން ޝަރީފާއި، މ. ލޮނުމިދިލިގެ، އަފްރާހު އަބްދުލްރައްޒާގު، އިތުރުން ހާދިސާ ހިނގި އިރު ކުޑަކުއްޖެއްގެ މައްޗަށް ތޫނު އެއްޗެއް ބޭނުންކޮށްގެން ގަސްތުގައި މީހަކު މެރުމުގެ ދައުވާކޮށްފައިވެ އެވެ.\nހާދިސާ ހިނގި އިރު 18 އަހަރު ނުފުރޭ މީހާގެ މައްސަލަ ހުށަހެޅީ ޖުވެނައިލް ކޯޓަށެވެ. ބާކީ މައްސަލަތައް ކްރިމިނަލް ކޯޓަށެވެ. ޖުވެނައިލް ކޯޓަށް ހުށަހެޅި މައްސަލަ ބަލައި ތުހުމަތު ކުރެވޭ މީހާގެ މައްޗަށް ކުށް ސާބިތު ނުވާ ކަމަށް އެ ކޯޓުން ޖެނުއަރީ މަހު ވަނީ ހުކުމްކޮށްފަ އެވެ.\nޕީޖީ އޮފީހުން މިއަދު "ސަން"އަށް ބުނީ، ޖުވެނައިލް ކޯޓުގެ އެ ހުކުމް ހައިކޯޓުގައި އިސްތިއުނާފު ކުރަން ނިންމާފައިވާ ކަމަށެވެ. އަދި އަންނަ ހަފްތާގެ ތެރޭގައި މައްސަލަ ހައިކޯޓަށް ހުށަހަޅާނެ ކަމަށް އެ އޮފީހުން ބުންޏެވެ.\nޖުވެނައިލް ކޯޓުން ކުރި ހުކުމުގައި ވަނީ ދައުލަތުން ހުށަހަޅާފައިވާ ހެކިންގެ ހެކިބަހުންނާއި ހުށަހަޅާފައިވާ ގަރީނާތަކުން، ހާދިސާ ހިނގި ވަގުތު، ހާދިސާ ހިނގި ތަނުގައި، ތުހުމަތު ކުރެވޭ މީހާ ހުރިކަން ސާބިތުކޮށްދެވިފައި ނުވާ ކަމަށެވެ.\nއަދި ދިފާއުން ހުށަހެޅި ހެކީންގެ ހެކިބަހުން ހާދިސާ ހިނގި ވަގުތު ހާދިސާ ހިނގި ތަން ނޫން އެހެން އެކި ތަންތަނުގައި އޭނާ އުޅެފައިވާކަން ސާބިތުވާ ކަމަށް ހުކުމުގައިވެ އެވެ.\nހާދިސާ ހިނގި އިރު އެ މީހާ އަކީ ކުޑަކުއްޖެއް ކަމުން، ކުޑަކުދިންނަަށް ގާނޫނުން ހާއްސަ ރައްކާތެރިކަން ލިބިގެންވާތީ އެ މައްސަލައިގައި ހިމެނޭ މީހާގެ ވަނަވަރު ވަނީ ސިއްރު ކުރެވިފަ އެވެ.\nބާކީ ހަތް މީހުންގެ މައްސަލަތައް ކްރިމިނަލް ކޯޓުގައި ކުރިއަށް އެބަދެ އެވެ.


Dhekunu Korea Ge Bathalaa Suzy india Film Akun Fenidhaane! - Vaguthu\nއަދަދުތައް ދަށުގައި، ރައްކާތެރިކަމުގެ ފިޔަވަޅެއް ވެސް ނެތް! - 19 ގަޑިއިރު ކުރިން\n3 ހަފްތާ ކުރިން ( މާޗް 20, 2021 )\nދެކުނު ކޮރެޔާގެ ''ނޭޝަންސް ފަސްޓް ލަވް'' ގެ ލަގަބް ދެވިފައިވާ ބައެ ސުޒީއާއި އިންޑިޔާގެ ޓެލެގޫ އެކްޓަރ ރާމް ޗަރަންއާއި އެކު ޓެލެގޫ ފިލުމަކުން ފެނިދާނެ ކަމުގެ އިޝާރާތެއް ދެކުނު އިންޑިޔާގެ ޑައިރެކްޓަރ ޝަންކަރު ދީފިއެވެ.\nޝަންކަރު ބުނެފައިވާ ގޮތުގައި އޭނާވަނީ ސުޒީއާއި އެކު މި ޓެލެގޫ ފިލުމުގެ ވާހަކަތައް މަޝްވަރާ ކޮށްފައެވެ. އަދި ސުޒީގެ ފަރާތުން ޔަގީންކަން ދީފައި ނެތް ނަމަވެސް ރާމް ޗަރަންއާއި ބައެ ސުޒީގެ ޕޯސްޓަރތައް ވަނީ މީސް މީޑިޔާގައި އާއްމުވާން ފަށައިފައެވެ. މި ދެ ފަންނާނުންގެ ފޮޓޯތައް ގިނަ ބަޔަކު ދަނީ މީސް މީޑިޔާގައި ހިއްސާ ކުރަމުންނެވެ.\nބައެ ސުޒީއަކީ ދެކުނު ކޮރެޔާގެ ކޭ ޕޮޕް ލަވަކިޔާ ގުރޫޕެއް ކަމުގައިވާ މިސް އޭގެ ގުރޫޕުގެ ލަވަކިޔުންތެރިއެއްގެ އިތުރުން ދެކުނު ކޮރެޔާގެ ޑްރާމާތަކާއި ފިލުމުތަކުގައި ވެސް މަސައްކަތް ކޮށްފައިވާ އަދި ދެކުނު ކޮރެޔާގެ ގިނަ ފަންނާނުންތަކެއް އޭނާއާއި އެކު މަސައްކަތް ކޮށްލުމަށް ބޭނުންވާ ފަންނާނެކެވެ.\nޖޭވައިޕީ އެންޓަޓެއިންމަންޓު އެޖެންސީގެ ބައެ ސުޒީ އެންމެ ފަހުން ކުޅެފައިވާ ޑްރާމާއަކީ ނެޓްފްލިކްސްއިން ދެއްކި ''ސްޓާޓް އަޕް'' އެވެ. މިއީ ދެކުނު ކޮރެޔާގެ ޑްރާމާތައް ބަލާ ފަރާތްތަކުގެ މެދުގައި ވަރަށް މަގުބޫލުވެގެން ދިޔަ ޑްރާމާއެކެވެ. މި ޑްރާމާގައި ސުޒީއާއި އެކު ދެން ފެނިގެން ދިޔައީ ނަމް ޖޫ ހުއަންގްއާއި ކިމް ސޫ ހުއަންއެވެ.\nޓެލެގޫ ފިލުމު އިންޑްސްޓްރީގެ ފާހަގަ ކޮށްލެވޭ ފަންނާނެއް ކަމުގައިވާ ރާމް ޗަރަންގެ އެންމެ ފަހުގެ ފިލުމަކީ ''އާރްއާރްއާރް''އެވެ. އެސްއެސް ރާޖުމޯލީ ޑައިރެކްޓްކޮށްފައިވާ މި ފިލުމު ރިލީޒް ކުރުމަށް ހަމަޖެހިފައިވަނީ މި އަހަރުގެ އޮކްޓޫބަރު 1 ވަނަ ދުވަހުއެވެ.\nއޭޕްރީލް 7, 2021 17:23\nމިހާރުވެސް ހަމަ ހިނިއަންނަނީ... ތިޔަ ޝަންކަރަކާ ރާމް ޗަރަންއެއް ބެއި ސުޒީއާ މުޢާމަލާތު ކުރާނެ ގޮތެއް ނޭނގިގެން އުޅޭނެ ހާލު ހިތަށް ސިފަކޮށްލާފަ!!!😂😂😂😂\nއޭޕްރީލް 7, 2021 17:29\nމަހިތަށް އަރާ ހާދަ ބޮޑު ޖޯކަކަށް ވާނޭ ތިޔަ ބެއި ސުޒީއެއް ތެލުގޫ ބަހުންނާ ހިންދީ ބަހުން ޑައިލޮގު ކިޔަން ނޭނގިއްޖެއްޔާ!!! މިހާރުވެސް ހަމަ ތިހެން ހިތަށް އަރާފަ ހެވެނީ!!! 🤣🤣🤣🤣🤣🤣🤣🤣🤣🤣\nއޭޕްރީލް 7, 2021 17:35\nއަދި ތިޔަށްވުރެ މާ ޖޯކުވާނެ ކަމެއް ބުނަންތަ؟ ރާމް ޗަރަން ކޮރެއާ ބަހުން ވާހަކަ ދައްކަން އުޅެން ހަދައިގެން ލިބޭނެ ލަނޑު ހިތަށް އަރާފަ އަދި މާގަދައަށް ބިނދި ބިނދިފަ ހެވޭނެ!!!🤣🤣🤣🤣🤣🤣🤣🤣


މަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ހަތަރު އަތޮޅެއްގައި ހިންގި މަސްތުވާތަކެތީގެ އޮޕަރޭޝަންތަކެއްގައި، މަސްތުވާތަކެއްޗާއެކު އަށް މީހަކު ހައްޔަރުކޮށްފިއެވެ.\nއެ އޮޕަރޭޝަންތައް ހިންގާފައިވަނީ ނ.ވެލިދޫ، ތ.ވިލުފުށި، ދ.ކުޑަހުވަދޫ އަދި މ.ވޭވަށުގައެވެ.\nމި އޮޕަރޭޝަންތަކުގެ ތެރެއިން ވެލިދޫގައި ހިންގި އޮޕަރޭޝަނަކީ އެރަށު ފަޅު ގެއެއްގެ ތެރޭގައި ބަޔަކު މަސްތުވާތަކެތި ގެންގުޅެ އެތަކެތީގެ ބޭނުންކުރާކަމަށް ވެލިދޫ ޕޮލިސް ސްޓޭޝަނަށް ލިބުނު މައުލޫމާތަކާ ގުޅިގެން ޑިސެމްބަރު 26 ވަނަ ދުވަހު ހިންގި އޮޕަރޭޝަނެެކެވެ. މި އޮޕަރޭޝަނުގައި 32 އަހަރުގެ ފިރިހެނަކާއި 34 އަހަރުގެ ފިރިހެނަކާއި 36 އަހަރުގެ ދެ ފިރިހެނުންނާއި 31 އަހަރުގެ ފިރިހެނަކު ހައްޔަރުކޮށްފައިވެއެވެ. އެމީހުން ހައްޔަރުކޮށް ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއ ހުރި ހަ ރަބަރު ޕެކެޓް ފެނިފައިވެއެވެ.\nވިލުފުށީގައި ހިންގި އޮޕަރޭޝަނަކީ އެރަށުގައި މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ޑިސެމްބަރު 26 ވަނަ ދުވަހު ހިންގި އޮޕަރޭޝަނެކެވެ.\nފުލުހުންގެ އިންޓެލިޖެންސާއި ވިލުފުށީގައި މަސައްކަތްކުރާ ފުލުހުން ގުޅިގެން ހިންގި އޮަޕަރޭޝަނުގައި 27 އަހަރުގެ ފިރިހެނަކު ހައްޔަރުކޮށްފައިވާއިރު އެމީހާ ހައްޔަރުކޮށް ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ހަ ރަބަރު ޕެކެޓް ފެނިފައިވެއެވެ. މި މައްސަލައިގައި ހައްޔަރުކޮށްފައިވާ މިހާގެ ބަންދާމެދު ގޮތެއް ނިންމުމަށް ވިލުފުށީ މެޖިސްޓްރޭޓް ކޯޓަށް ހާޟިރުކުރުމުން މިނިސްޓްރީ އޮފް ހޯމްއެފެއަރޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވެއެވެ.\nކުޑަހުވަދޫގައި ހިންގި އޮޕަރޭޝަނަކީ އެރަށުގައިވެސް މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ޑިސެމްބަރު 25 ވަނަ ދުވަހު ހިންގި އޮޕަރޭޝަނެކެވެ. މި އޮޕަރޭޝަނުގައި 20 އަހަރުގެ ދިވެހި ފިރިހެނެއް ހައްޔަރުކޮށްފައިވެއެވެ. ކުޑަހުވަދޫގައި މަސައްކަތްކުރާ ފުލުހުންނާ، ފުލުހުންގެ އިންޓެލިޖެންސް ގުޅިގެން މި ޑިސެމްބަރު މަހުގެ 25 ވަނަ ދުވަހު ހިންގި އެ އޮޕަރޭޝަނުގައި އޭނާ ޕޮލިސް ސްޓޭޝަނަށް ހާޒިރުކޮށް ބަލައިފާސްކުރިއިރު އޭނާގެ އަތުގައި އޮތް ދަބަހެއްގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ދެ ސެލޯފިންކޮޅު ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ހުޅުދެލި މެޖިސްޓްރޭޓް ކޯޓަށް ހާޟިރުކުރުމުން މިނިސްޓްރީ އޮފް ހޯމްއެފެއަރޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.\nވޭވަށުގައި ހިންގި އޮޕަރޭޝަނަކީ، މާލެއިން މ. އަތޮޅަށް ދާ ބޯޓަކުން ވޭވަށަށް މަސްތުވާތަކެތި އެތެެރެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެކެވެ.\nމުލަކު ޕޮލިސް ސްޓޭޝަނާއި މުލީ ޕޮލިސް ސްޓޭޝަން އަދި ފުލުހުންގެ އިންޓެލިޖެންސް ގުޅިގެން ޑިސެމްބަރު 25 ވަނަ ދުވަހު ހިންގި އޮޕަރޭޝަނުގައި ވަނީ 39 އަހަރުގެ ފިރިހެނަކު ހައްޔަރުކޮށްފައެވެ. މި އޮޕަރޭޝަނުގައި އެރަށު ބަނދަރުމަތީގައި ހުރި ފޮށިގަނޑެއް ބަލައިފާސްކޮށްފައިވާއިރު އެފޮށިގަނޑުގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓަކާއި، ބަނގުރާކަމަށް ޝައްކުކުރެވޭ ދިޔާ އެއްޗެއް ހުރި 500އެމްއެލްގެ ދެފުޅި ފެނިފައިވެއެވެ.\nމި މައްސަލައިގައި ހައްޔަރުކުރި މީހާގެ ބަންދާމެދު ގޮތެއް ނިންމުމަށް މުލީ މެޖިސްޓްރޭޓް ކޯޓަށް ހާޟިރުކުރުމުން މިނިސްޓްރީ އޮފް ހޯމްއެފެއަރޒުން ކަނޑައަޅާ ތަނެއްގައި ބަންދުގައި ބެހެއްޓުމަށް ހަތް ދުވަހުގެ މުއްދަތު ދީފައިވެއެވެ.\nމިމައްސަލަތައް ފުލުހުން ދަނީ ތަހުގީގު ކުރަމުންނެވެ.


Bangkok | Mihaaru\nވިލާ ޓްރެވެލްސްގެ ސްޓޯލުން ހާއްސަ ހަދިޔާއެއް ދެނީ\nމިހާރު ކުރިއަށް ގެންދާ ބިޒްނަސް އެކްސްޕޯގައި ވިލާ ޓްރެވެލްސްގެ ސްޓޯލަށް ގޮސް، ހާއްސަ އިނާމުތަކެއް ހޯދުމުގެ ފުރުސަތު އެ ޓްރެވެލް އޭޖެންސީން ހުޅުވާލައިފި އެވެ.\nބެންކޮކުގައި ބޮންތަކެއް ގޮއްވާލައި،4މީހުން ޒަޚަމް\nބެންކޮކް (އޮގަސްޓް 2) - ތައިލެންޑުގެ ވެރިރަށް ބެންކޮކުގައި ބޮންތަކެއް ގޮއްވާލައި ހަތަރު މީހުން މިއަދު ޒަޚަމްކޮށްލައިފި އެވެ.\nއީދަށް ބެންކޮކަށް ދާ މީހުން ހާއްސަ ފެއާތަކެއް\nއީދު ބަންދާ ދިމާކޮށް ބެންކޮކަށް ދާން ބޭނުންވާ މީހުންނަށް ހާއްސަ ދެ ފެއާއެއް ގައުމީ އެއާލައިން، މޯލްޑިވިއަނުން ތައާރަފުކޮށްފި އެވެ.\nޕޮލިއުޝަނާ ހެދި ބެންކޮކްގެ ސްކޫލްތައް ބަންދުކޮށްފި\nބެންކޮކް (ޖެނުއަރީ 30) - ތައިލެންޑުގެ ވެރިރަށް ބެންކޮކުގެ ވައި ތަޣައްޔަރުވުމުގެ ސަބަބުން ސްކޫލްތައް އެއް ހަފުތާ އަށް ބަންދުކޮށްފި އެވެ.\nބެންކޮކް (ޖެނުއަރީ 8) - އާއިލާ އަށް ފިލައިގެން ބެންކޮކަށް ދިޔަ ސައުދީ އަރަބިއާގެ 18 އަހަރުގެ އަންހެން ކުއްޖާއާ އެންމެ ފަހުން އދ.ގެ ރެފިއުޖީންނާ ބެހޭ އެޖެންސީން ހަވާލުވެއްޖެ އެވެ.\nއައިފާގެ މޮޅު ފިލްމަކަށް "ތުމާރީ ސުލޫ"\nބެންކޮކް ރޭ ބޭއްވި 19 ވަނަ އިންޓަނޭޝަނަލް އިންޑިއަން ފިލްމް އެކެޑެމީ (އައިފާ) ގެ މޮޅު ފިލްމަކަށް ވިދިޔާ ބާލަން ލީޑް ރޯލް ކުޅުނު "ތުމާރީ ސުލޫ" ހޮވިއްޖެ އެވެ.\nއައިފާ އެވޯޑްސް މި އަހަރު ބެންކޮކްގައި\nއިންޑިއާގެ ފިލްމްތަކަށް ދޭ އެންމެ ޝަރަފުވެރި އެއް އެވޯޑް ކަމަށްވާ އިންޓަނޭޝަނަލް އިންޑިއަން ފިލްމް އެވޯޑްސް (އައިފާ) މި އަހަރު ތައިލެންޑްގެ ބެންކޮކްގައި ބާއްވާ ގޮތަށް ނިންމައިފި އެވެ.\nOctober 28, 2017 46\nދަރިއަކަށްޓަކައި މަޔަކަށް ވެވޭނީ މިވަރުގެ ގުރުބާނީއެއް\nބެންކޮކުގައި ފަރުވާ ދިނުމަށް ފަހު، ރާއްޖެ އަންނަނިކޮށް ހާލު ސީރިއަސް ވެގެން، އިބްރާހިމް ޒާހިލް އައިޖީއެމްއެޗުގައި އެޑްމިޓް ކުރި ހަބަރު ލިބުމުން އޭނާއާ ބައްދަލުކުރަން ހޮސްޕިޓަލަށް ދިޔައީމެވެ. ޒާހިލް އޮތް އައިސީޔޫގެ ކުރިމައްޗަށް އެރި އިރު، އޭނާގެ މަންމަ، ރަމްޒިއްޔާ ހާރޫން ހުއްޓެވެ.\nހާލު ސީރިއަސްވެ، ޒާހިލް އައިޖީއެމްއެޗުގެ އައިސީޔޫގައި\nއިންފެކްޝަނެއްގެ ސަބަބުން ނުކެވި، އެތައް ވޭނެއް ތަހައްމަލު ކުރަމުންދާ އިބްރާހީމް ޒާހިލްގެ ހާލު މާ ބޮޑަށް ސީރިއަސްވެ އައިޖީއެމްއެޗުގެ އައިސީޔޫގައި ފަރުވާދޭން ފަށައިފި އެވެ.\nބެންކޮކް އެއާވޭސް އިން ބެންކޮކަށް ދަތުރެއް ދެނީ\nއަންނަ ހަފުތާގައި ފަށާ ވެކޭޝަންސް އެކްސްޕޯ އަށް ޒިޔާރަތްކުރާ މީހުންގެ މެދުގައި ނަގާ ގުރުއަތުން ހޮވޭ ދެ މީހަކަށް ދެކޮޅު ޓިކެޓް ދިނުމަށް ބެންކޮކް އެއާވޭސް އިން ނިންމައިފި އެވެ.\nބެންކޮކް ހޮސްޕިޓަލެއްގައި ބޮމުގެ ހަމަލާއެއް ދީފި\nބެންކޮކް (މެއި 22) - ބެންކޮކުގެ އަސްކަރީ ހޮސްޕިޓަލެއްގައި މިއަދު ދިން ބޮމުގެ ހަމަލާގައި 20 މީހުން ޒަޚަމްވެފައިވާ ކަމަށް ފުލުހުން ބުނެފި އެވެ.


ޔޫނުސްގެފާނުގެ ވާހަކަ: ބޮޑު މަހުގެ ބަނޑުތެރޭގައި\nMay 20, 2019 22:33:22\nމާތްﷲގެ ރަސޫލާ، ޔޫނުސް ޢަލައިހިއްސަލާމް ފޮނުއްވުނީ އިރާޤުގައި ދިރިއުޅުނު ބާގައެއްގެ މީހުންގެ ގާތަށެވެ. ކޮންމެ ރަސޫލު ބޭކަލެކޭ އެއްފަދައިން ޔޫނުސްގެފާނުވެސް އެކަލޭގެފާނުގެ ގައުމުގެ މީހުންގެ ގާތަށް ފޮނުއްވުނީ މާތްﷲ އަށް އަޅުކަންކޮށް، ހިދާޔަތުގެ ތެދުމަގު ލިބުމަށް ގޮވައިލެއްވުމަށެވެ. އެކަލޭގެފާނު ގޮވައިލެއްވީ އެއްވެސް ބައިވެރިއެއްނުވާ، ދަރިފަސްކޮޅެއް އުފަންވެ ވޮޑިގެންނުވާ ރަސްކަލާނގެއަށް އަޅުކަން ކުރުމަށެވެ. އަދި ބުދަށް އަޅުކަންކޮށް މުންކަރާތްތަކުން ދުރުވެގަތުމަށް ޔޫނުސްގެފާނު އެކަލޭގެފާނުގެ ގައުމުގެ މީހުންނަށް ގޮވައިލެއްވިއެވެ. ނަމަވެސް އެބައި މީހުން އެކަލޭގެފާނަށް ފުރަގަސްދިނެވެ. ޔޫނުސްގެފާނުގެ ގައުމުގެ މީހުންނަށް އެކަލޭގެފާނުގެ ކިބައިން ވަނީ ދުއްތުރާތައް ކަމަށް އެބައިމީހުން ދެކުނެވެ.\nއެބައިމީހުން ފުރަގަސްދީ އިންކާރުކުރުމުގައި ހައްދު ފަހަނައަޅައި ދިޔުމުން ޔޫނުސްގެފާނު ނިންމެވީ އެ ރަށުން ހިޖުރަކުރެއްވުމަށެވެ. އަދި އެކަލޭގެފާނުގެ ގައުމުގެ މީހުންނަށް ﷲގެ އަޛާބުގެ ފަހު އިންޒާރު ދެއްވުމުންވެސް އެބައިމީހުންނަކީ ބިރުގަނެ ޖެހިލުންވާ ބަޔަކުކަމުގައި ނުވާކަމަށް ބުނަމުންގެންދިޔައެވެ. ޔޫނުސްގެފާނު ކޯފާވެވަޑައިގަތެވެ. އަދި އެބައިމީހުންގެ ހަވާނަފްސުގެ އެދުންތަކުގެ މަތީގައި ދެމިތިބުމަށް އެބައިމީހުން ދޫކޮށް ވަޑައިގަތުމަށް އެކަލޭގެފާނު ނިންމެވިއެވެ. އަދި އެކަލޭގެފާނުގެ ގައުމާއި ވީއެންމެ ދުރުމިނަކަށް ހިޖުރަ ކުރެއްވުމަށްޓަކައި އެކަލޭގެފާނަށް ނިސްބަތްވާ މުދާތަކުގެ ތެރެއިން މަދު މިންވަރަކާއެކު އެ ގައުމުން ނުކުމެ ވަޑައިގަތެވެ.\nޔޫނުސްގެފާނު އެކަލޭގެފާނުގެ ގައުމުން ނުކުމެވަޑައިގަތުމުން އެ ރަށަށް ނާމާންކަމާއި ބިރުވެރިކަން ވެރިވެގަތެވެ. އުޑުމަތީގެ ކުލަ ބަދަލުވަމުންގޮސް ރަތް އަނގުރު އަލިފާންގަނޑެއް ފަދައިން އުޑު ރަތްވެގެން ދިޔަކަމަށް ވެއެވެ. އަދި އެގައުމުގެ މީހުންނަށް އެބައިމީހުންގެ ހަލާކު އައީކަން ޔަގީންވުމުން އެރަށުގެ އެންމެ އުސް ފަރުބަދަ މައްޗަށް އަރައި މުޅި ގައުމުގެ މީހުން ﷲގެ ހަޟްރަތުން މަޢާފަށް އެދި ތައުބާވިއެވެ. ﷲ ތަޢާލާ އެބައިމީހުންގެ ތައުބާ ޤަބޫލުކުރައްވައި އުޑުގެ ކުލަ ގެންނެވިއެވެ. އަދި އެ ގައުމުގެ މީހުން އެބައިމީހުންގެ ގެތަކަށް ދުރުވުމަށްފަހު ޔޫނުސްގެފާނު އަނބުރައި އެބައިމީހުންގެ ގައުމަށް ވަޑައިގަތުމަށް އެދި ދުޢާ ދެންނެވިއެވެ. އެބައިމީހުންނަށް ތެދުމަގު ދެއްކެވުމަށްޓަކައެވެ.\nއެވަގުތު ޔޫނުސްގެފާނު ހުންނެވީ ނާކޮޅަކަށް އަރާވަޑައިގެން، އެކަލޭގެފާނުގެ ގައުމުގެ މީހުންގެ ކިބައިން ސަލާމަތްކޮށްދެއްވުމަށް އެދި ދެންނެވުމުގައެވެ. އެ ނައުކޮޅަށް ގިނަ އަދަދެއްގެ މީހުންތަކެއް، އެރުމަށްފަހު ކަނޑުމަޑު އޮމާން ދަތުރަކަށް ފަށައިގަތެވެ. އިރުއޮއްސި އަނދިރިކަން ވެރިވާން ފެށިހެން ކަނޑުގެ ބާނިތައް ކުލިއަކަށް ބަދަލުވާން ފެށިއެވެ. ވައި ބާރުވެ، އިސާހިތަކު ނާކޮޅު ބިނދިދާނެހެން ހީވާން ފެށިއެވެ. ނާކޮޅު ދެކޮޅަށް ތެޅެން ފެށުމުން އެބައިމީހުންގެ އަންނައުނުތަކާއި މުދާތައް މޫދަށް އުކާލައި ނާކޮޅަށް އަރާ ބާރު ކުޑަކުރުމަށް މަސައްކަތް ކުރިއެވެ. ނަމަވެސް އެއްވެސް ފައިދާއެއް ނުކުރިއެވެ. އެހެންކަމުން މާލިމީން ނިންމީ ނާކޮޅުގައި ތިބި މީހުންގެ ތެރެއިން އެކަކު މޫދަށް އެއްލާލުމަށެވެ.\nރާޅުތައް ފަރުބަދަތައް ފަދައިން ނާކޮޅުގައި މުގުރަމުން ދިޔައެވެ. އެމީހުންގެ ކާބަފައިންގެ އާދަކާދައިގައި އޮންނަ ގޮތުގެ މަތިން ނަވަށް އަރާ ތިބި އެންމެންގެ ނަން ލިޔުމަށްފަހު ގުރު ނެގިއެވެ. ގުރުލުމުން ދިމާވީ ޔޫނުސްގެފާނުގެ ނަންފުޅެވެ. އެހެން ނަމަވެސް ނަވުގެ މާލިމީންކަމަށް ތިބި މީހުން މިކަމާއި ނުރުހުނެވެ. އެއީ އެންމެންނަށްވެސް އެނގޭ ފަދައިން، ޔޫނުސްގެފާނަކީ ރަނގަޅު ޞާލިހު ބޭކަލެކެވެ. އެހެންކަމުން އިތުރު ދެ ފަހަރު ގުރު ނެގިއެވެ. މި ދެފަހަރުވެސް ހޮވުނީ ޔޫނުސްގެފާނެވެ.\nއެހިނދު ﷲގެ ރަސޫލާ، ޔޫނުސް އަލައިހިއްސަލާމްއަށް އެނގިވަޑައިގަތެވެ. މިއީ ﷲ އެކަލޭގެފާނަށް މިންވަރުކުރައްވާފައިވާ ގޮތް ކަމާއި، މިއީ އެކަލޭގެފާނުގެ ޤަދަރުކަމަށް އެކަލޭގެފާނު ޢީމާންވެވަޑައިގަތެވެ. އަދި ނާކޮޅުން ފުންމައިވަޑައިގަތެވެ. ނާކޮޅުގައި ތިބި މީހުން ހައިރާންވެ އަޖައިބުވީ ޔޫނުސްގެފާނު ބޮޑު މާ ސިންގާ މަހެއްގެ ތެރެއަށް ވަންނަމުން ދިޔަ މަންޒަރުފެނުމުންނެވެ.\nޔޫނުސްގެފާނަށް ހޭވެރިކަންވެވަޑައިގަތުމުން އެކަލޭގެފާނު ހީފުޅުކުރެއްވީ އެކަލޭގެފާނު ވަނީ އަވަހާރަވެވަޑައިގެންފައި ކަމަށާއި އެކަލޭގެފާނު އޮންނެވީ ކަށްވަޅުގެ އަނދިރިކަމުގެ ތެރޭގައި ކަމަށެވެ. ނަމަވެސް އެހަނަކުން ނޫނެވެ. އެކަލޭގެފާނުގެ ވަށައިގެން ނަޒަރު ހިންގާލުމުން އެކަލޭގެފާނަށް ދޭހަވެގެން ދިޔައީ އެކަލޭގެފާނު ވަނީ އަވަހާރަވެފައި ނޫންކަމަށާއި އެކަލޭގެފާނު އޮންނެވީ ބޮޑު މަހެއްގެ ބަނޑުގެ އެތެރޭގައި ކަމަށެވެ. ޔޫނުސްގެފާނުގެ ހިތްޕުޅަށް ބިރުވެރިކަން ވެރިވެގަތެވެ. ޔޫނުސްގެފާނު އިންނެވީ ވިހައިން ފުރިފައިވާ މަހެއްގެ ބަނޑުގެ ތެރޭގައެވެ. އަދި އެކަލޭގެފާނުގެ ވެރި ރަސްކަލާންގެ ހަޟްރަތަށް ޔޫނުސްގެފާނު ގޮވައިލެއްވިއެވެ.\nމާތްﷲ އަލްއަންބިޔާ ސޫރަތުގެ 87 ވަނަ އާޔަތުގައި ވަހީ ކުރައްވާފައިވާ ބަސްފުޅުގެ މާނައިގައިވެއެވެ.\n"އަދި ذوالنّون (އެބަހީ: يونس ގެފާނު) ހަނދުމަކުރާށެވެ! އެކަލޭގެފާނު (قوم ގެ މީހުންދެކެ) ކޯފާވެގެން ވަޑައިގަތް ހިނދެވެ. ފަހެ، އެކަލޭގެފާނަށް ތިމަންރަސްކަލާނގެ عقوبات އެއް ނުދެއްވާނެކަމަށް ހީކުރެއްވިއެވެ. ފަހެ، އެކަލޭގެފާނު އަނދިރިތަކުގެ ތެރޭގައި (މަހުގެ ބަނޑުގައި) دعاء ކުރެއްވިއެވެ. އިބަރަސްކަލާނގެ މެނުވީ، إله އަކު ނެތެވެ. އިބަރަސްކަލާނގެ ހުސްطاهر ވަންތަކަމާއެވެ! ހަމަކަށަވަރުން، އަނިޔާވެރިންގެ ތެރެއިން މި އަޅާވީމެވެ."\nޔޫނުސްގެފާނު ﷲއަށް ދުޢާ ދެންނެވުމުގައި ދެމި ހުންނެވިއެވެ. އަދި އެކަލޭގެފާނުގެ ކުށްތަކަށް ތައުބާވެ ﷲގެ ހަޟްރަތުގައި މަޢާފު ލިބިގަތުމަށް އެދިވަޑައިގަތުމުގައި ދެމިހުންނެވިއެވެ. ކީރިތި ރަސޫލާ މުޙައްމަދު ޞައްލަﷲ ޢަލައިހި ވަޞައްލަމް އަހަރެމެންނަށް އަންގަވާފައިވަނީ އިންސާނުން ﷲގެ މަތިން ހަނދުމަކުރެއްވުމުން މަލާއިކަތްބޭކަލުންގެ ރުހިވޮޑިގަތުން އެބައިމީހުންނަށް ލިބިވަޑައިގަންނަވާނެ ކަމަށެވެ. ޔޫނުސްގެފާނުގެ ރުއިމުގެ އަޑު މާތްﷲގެ މަލާއިކަތް ބޭކަލުންނަށް އިވިވަޑައިގަތެވެ. އަދި ޔޫނުސްގެފާނުގެ ވާހަކަ މާތްﷲގެ ހަޟްރަތުގައި ދެންނެވިއެވެ.\nމާތްﷲ އަލްއަންބިޔާ ސޫރަތުގެ 88 ވަނަ އާޔަތުގައި ވަހީ ކުރައްވާފައިވާ ބަސްފުޅުގެ މާނައިގައިވެއެވެ.\n"ފަހެ، ތިމަންރަސްކަލާނގެ އެކަލޭގެފާނަށް އިޖާބަ ދެއްވީމެވެ. އަދި ދަތިކަމާއި، މޮޅިވެރިކަމުން އެކަލޭގެފާނު ސަލާމަތްކުރެއްވީމެވެ. އަދި އެފަދައިން ތިމަންރަސްކަލާނގެ مؤمن ތަކުން ސަލާމަތްކުރައްވަމެވެ."\nމާތްﷲގެ އަމުރުފުޅަށް ބޮޑު މަސް މޫދުގެ އައްސޭރި ފަށަކަށް ޔޫނުސްގެފާނު އޭގެ ބަނޑުން ނެރުނެވެ. ޔޫނުސްގެފާނުގެ ހަށިކޮޅުވަނީ ވިހަތަކުން އަނދައިފައެވެ. އެކަލޭގެފާނުގެ ހަންގަނޑު އަނދައިފައިވުމުގެ ސަބަބުން އެކަލޭގެފާނުގެ ގަޔަށް ޖެހެމުން ދިޔަ ފިނިވައިންވެސް އެކަލޭގެފާނު ދިފާއުނުކުރެވުނެވެ. ޔޫނުސްގެފާނު ހުންނެވީ ވަރަށް ބޮޑު އާލާސްކަންފުޅެއްގައެވެ. އެލަކޭގެފާނު މާތްﷲގެ ހަޟްރަތުން ރައްކާތެރިކަމަށް އެދިވަޑައިގަތެވެ. ޔޫނުސްގެފާނު ތަކުރާރުކޮށް ﷲއަށް ދުޢާ ދަންނަވަމުން ގެންދެވިއެވެ. ﷲ ސުބްހާނަހޫ ވަޠަޢާލާ އެވަގުތުގައި އެކަލޭގެފާނުގެ ބޯ މައްޗަށް ހިޔާވަހިކަން ފޯރުކޮށްދިނުމަށް ބޮޑު ގަހެއް ލެއްވިއެވެ. އެ ގަހުން އެކަލޭގެފާނަށް ކާނާ ލިބުނެވެ. މަޑުމަޑުން ޔޫނުސްގެފާނުގެ އާލާސްކަން ރަނގަޅުވަމުން ދިޔަހެން އެކަލޭގެފާނަށް އެނގިވަޑައިތެވެ. އެކަލޭގެފާނުގެ ގައުމުގެ މީހުންގެ ގާތަށް އެނބުރި ވަޑައިގަންނަވަން އެކަލޭގެފާނު ނިންމެވިއެވެ.\nމާތްﷲ އަލް ޞޯއްފަ ސޫރަތުގެ 139-148 ވަނަ އާޔަތުގައި ވަހީކުރެއްވި ބަސްފުޅުގެ މާނައިގައިވެއެވެ.\n"ހަމަކަށަވަރުން (ތިޔަބައިމީހުންގެ ދަތުރުތަކުގައި) އެއުރެންގެ (آثار ތަކުގެ) ކައިރިންލާފައި ހެނދުނާއި، ރޭގަނޑުގައި ތިޔަބައިމީހުން ދަމުއެވެ. ފަހެ، ތިޔަބައިމީހުން ނުވިސްނަނީ ހެއްޔެވެ؟ ހަމަކަށަވަރުން، يونس ގެފާނުވަނީ، رسول ންގެ ތެރެއިންކަން ކަށަވަރެވެ."\n"ހަމަކަށަވަރުން، يونس ގެފާނުވަނީ، رسولންގެ ތެރެއިންކަން ކަށަވަރެވެ."\n"އެކަލޭގެފާނު ފިއްލަވައިގެން ވަޑައިގެން، ބަރާވެގެންވާ ނަވަށް އަރާވަޑައިގެންނެވިހިނދު ހަނދުމަކުރާށެވެ!"\n"ފަހެ، އެކަލޭގެފާނު (ނަވުގެ މީހުންނާއެކު) قرعة ލެއްވިއެވެ. ފަހެ، އެކަލޭގެފާނުވީ (قرعة ން) ދެރަވިމީހުންގެ ތެރެއިންނެވެ."\n"ފަހެ، އެހިނދު މަހެއް (އައިސް) އެކަލޭގެފާނު (އޮތްގޮތަށް) ދިރުވައިލިއެވެ. (އެއީ) އެކަލޭގެފާނަށް މަލާމާތް ލިބިވަޑައިގެންވާ حال ގައެވެ."\n"ފަހެ، އެކަލޭގެފާނު ގިނަގިނައިން تسبيح ކިޔާ މީހުންގެ ތެރެއިން ނުވިނަމަ، އެއުރެން محشر އަށް ފޮނުއްވާ ދުވަހަށް ދާނދެން އެ މަހުގެ ބަނޑުތެރޭގައި އެކަލޭގެފާނު ވެއްޖައީހެވެ."\n"ފަހެ، ތިމަންރަސްކަލާނގެ އެކަލޭގެފާނު ބަލިحال ކޮޅުގައި ވަނިކޮށް (މަހުގެ ބަނޑުން) އައްސޭރިއަށް އެކަލޭގެފާނު އެއްލެވީމެވެ."\n"އަދި ތިމަންރަސްކަލާނގެ އެކަލޭގެފާނަށްޓަކައި، ބަރަބޯ ގަހެއް އެތަނުން ފެޅުއްވީމެވެ."\n"އަދި ސަތޭކަހާސް މީހުން، ނުވަތަ އެއަށްވުރެ ގިނަމީހުންގެ قوم އަކަށް رسول ކަމާއިގެން ތިމަންރަސްކަލާނގެ އެކަލޭގެފާނު ފޮނުއްވީމެވެ."\n"ފަހެ، އެއުރެން (އެކަލޭގެފާނަށް) إيمان ވޫއެވެ. ދެން އެއުރެންގެ أجل ޖެހިއްޖައުމަށް ދާނދެން އެއުރެން އަރާމުގައި އުޅުމަށް ލެހެއްޓެވީމެވެ." (148)\nޔޫނުސްގެފާނު އެކަލޭގެފާނުގެ ގައުމުގެ މީހުންގެ ގާތަށް ވަޑައިގަތް ހިނދު އެބައިމީހުންގެ ޢަމަލުތަކަށް އައިސްފައިވާ ބަދަލުތައް ފެނި އެކަލޭގެފާނަށް ހައިރާންކަމެއް ލިބުނެވެ. އެބައިމީހުން ޔޫނުސްގެފާނަށް އެގައުމުގައި ހިނގައި ދިޔަ ބިރުވެރިކަމުގެ ސަބަބުން އެބައިމީހުން ތައުބާވި ގޮތުގެ ވާހަކަ އިއްވެވިއެވެ. ޔޫނުސްގެފާނު އެކަލޭގެފާނުގެ ގައުމުގެ މީހުންގެ ގާތުގައި އެބައިމީހުންނަށް ތެދުމަގު ދެއްކެވުމުގައި ދެމިހުރިއެވެ. އެއްކައުވަންތަ މާތްﷲ އަށް އަޅުކަންކުރުމަށް އެކަލޭގެފާނުގެ ގައުމުގެ މީހުންނަށް ގޮވައިލެއްވުމުގައި އެކަލޭގެފާނު ދެމިހުންނެވިއެވެ.\nޔޫނުސްގެފާނުގެ ވާހަކައިން އަހަރެމެންނަށް އަންގައިދެނީ ކެތްތެރިކަމުގެ މުހިންމުކަމެވެ. ޚާއްސަކޮށް މުސީބާތްތައް ކުރިމަތިވާ ވަގުތުގައި ﷲ މަތިން ހަނދުމަކޮށް އެކަލާނގެއަށް ދުޢާކުރުމުގެ މުހިންމުކަން ޔޫނުސްގެފާނުގެ ވާހަކައިން ދޭހަވެގެންދެއެވެ. އަދި ﷲގެ މަތިން ހަނދުމަކޮށް ތަސްބީހަ ވިދާޅުވާ މީހުންގެ އަޑު އެކަލާނގެ އައްސަވާވޮޑިގެން ވާނެކަމަށާއި އިންސާނުންގެ ޒުވާން ދުވަސްވަރުގައި ﷲގެ މަގުގައި ދެމިހުރުމުން އެކަލާނގެ އިންސާނުންގެ މަތިން މުސްކުޅިވުމުން ހަނދުމަކުރައްވާނެކަމެވެ. އަދި ހާސްކަމާއި މުސީބާތްތަކުން ސަލާމަތް ކުރައްވާނެ ހަމައެކަނި ފަރާތަކީ މާތްﷲ ކަން މި ވާހަކައިން ދޭހަވެގެންދެއެވެ.\n2.9 % ދެރަވި\n20.2 % މައުލޫމާތު މުއްސަނދިވި\nދީން ރަސޫލު ބޭކަލުން ރޯދަ ޖަޒީރާ ޔޫނުސްގެފާނުގެ ވާހަކަ ބޮޑު މަސް\nMay 19, 2019 21:09:39\nލޫތުގެފާނުގެ ގައުމުގެ މީހުންގެ ވާހަަކަ: މިހާރުގެ "ޑެޑް ސީ"\nMay 21, 2019 21:53:53\nހޫދުގެފާނުގެ ވާހަކަ: ބޮޑާވެގަތުމުގެ ސަބަބުން އާދުބާގައިގެ މީހުން ހަލާކު ކުރެއްވުން\nއާޓިކަލްއަށް ބޭނުންކޮއްފައިން ފޮޓޯ ބަދަލުކޮށްލުން އެދެން. ސަބަބަކީ ރަސޫލެއްގެ ސިފަ ކުރެހުމުން ދައްކާތީވެ.\nފޮޓޯ ގަ އެއިނީ މީހެއްބާ ނޫނީ މަހެއްބާ


އޮޑިޓަރ ޖެނެރަލް ކަމުގެ މަޤާމުގެ ފަތްކޮޅު ނިޔާޒީ އަށް އަރުވައިފި | Atoll News\nއޮޑިޓަރ ޖެނެރަލް ކަމުގެ މަޤާމުގެ ފަތްކޮޅު ނިޔާޒީ އަށް އަރުވައިފި\nޝާއިޢުކުރީ: މުޙައްމަދު އަފްރާޙް ޖުލައި 13, 2021, 13:22\nއޮޑިޓަރ ޖެނެރަލް ކަމުގެ މަޤާމަށް ގަލޮޅު އައިފަ، ޙުސައިން ނިޔާޒީ ޢައްޔަން ކުރައްވައި، އެމަނިކުފާނަށް މަޤާމުގެ ފަތްކޮޅު މިއަދު ދެއްވައިފި އެވެ. \nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ނިޔާޒީއަށް ފަތްކޮޅު އަރުވާފައި މިވަނީ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 210 ވަނަ މާއްދާއާއި، ޤާނޫނު ނަންބަރު 2007/4 (އޮޑިޓް ޤާނޫނު) ގެ2ވަނަ މާއްދާގެ (ޅ) ގައިވާގޮތުގެމަތީން ނެވެ.\nޙުސައިން ނިޔާޒީއަށް އޮޑިޓަރ ޖެނެރަލް ކަމުގެ ފަތްކޮޅު ޙަވާލު ކުރެއްވުމުގެ ރަސްމިއްޔާތު އޮތީ، މިއަދު މެންދުރުކުރީ ރައީސުލްޖުމްހޫރިއްޔާގެ އޮފީހުގަ އެވެ.\nފަތްކޮޅު ދެއްވުމުގެ ކުރިން ސުޕްރީމް ކޯޓުގެ ފަނޑިޔާރު އޮނަރަބަލް އަލްއުސްތާޛު މަޙާޒު ޢަލީ ޒާހިރުގެ ކުރިފުޅުމަތީގައި، އޮޑިޓަރ ޖެނެރަލް ކަމުގެ ހުވާ،  ޙުސައިން ނިޔާޒީ ކުރައްވައި، ހުވައިގެ އިޤްރާރުގައި އެމަނިކުފާނު ސޮއިކުރެއްވި އެވެ. \nޙުސައިން ނިޔާޒީއަކީ 2008 ވަނަ އަހަރު އިނގިރޭސިވިލާތުގެ ދި ޗަރޓަރޑް އިންސްޓިޓިއުޓް އޮފް މެނޭޖްމަންޓް އެކައުންޓަންޓްސް އިން އެސޯސިއޭޓް މެންބަރުކަން ހާސިލުކުރައްވާފައިވާ ބޭފުޅެކެވެ. އަދި، މީގެކުރިން ޙުސައިން ނިޔާޒީ ވަނީ އިންޑިޔާގެ ބެންގަލޯރ ޔުނިވަރސިޓީ އިން ބެޗެލަރ އޮފް ކޮމަރސް ހާސިލުކުރައްވާފަ އެވެ.\nޙުސައިން ނިޔާޒީ އަކީ އޮޑިޓަރ ޖެނެރަލް އޮފީހުގެ ތަފާތު އެކި މަޤާމުތައް ފުރުއްވާފައިވާ ބޭފުޅެކެވެ. މިގޮތުން ނިޔާޒީ ފުރުއްވި މަޤާމުތަކުގެ ތެރޭގައި އެސިސްޓަންޓް އޮޑިޓަރ ޖެނެރަލްގެ މަޤާމާއި، އޮޑިޓް މެނޭޖަރކަމުގެ މަޤާމާއި، އެސިސްޓަންޓް އޮޑިޓަރ ކަމުގެ މަޤާމުވެސް ހިމެނެ އެވެ.\nނިޔާޒީ އަކީ އިންސްޓިޓިއުޓް އޮފް ޗަރޓަރޑް އެކައުންޓަންޓްސް އޮފް ދި މޯލްޑިވެސްގެ ކައުންސިލް މެންބަރެކެވެ. އަދި، އިންސްޓިޓިއުޓް އޮފް ޗަރޓަރޑް އެކައުންޓަންޓްސް އޮފް ދި މޯލްޑިވްސްގެ އެޑްމިޝަން އެންޑް ލައިސަންސިންގ ކޮމިޓީގެ ޗެއަރޕަރސަން ވެސް މެއެވެ.\nމީގެ އިތުރުން ވެސް ނިޔާޒީއަކީ މި ދާއިރާއާ ގުޅޭ ތަފާތު އެކި މަޤާމުތައް ފުރުއްވައި ތަޖުރިބާ ހޯއްދަވާފައިވާ ބޭފުޅެކެވެ.


Inter balikoh Juventus 1 vana ah\nއިޓަލިއަން ލީގްގައި މިހާރު އެންމެ ވާދަވެރި ދެ ޓީމު ކަމަށްވާ، ޔުވެންޓަސް އާއި އިންޓަމިލާން ކުޅުނު މެޗު 2-1 ކާމިޔާބު ކޮށް ޔުވެންޓަސް ތާވަލުގެ އެއް ވަނައަށް ޖެހިލައިފި އެވެ.\nރޭގެ މެޗާ ހަމައަށް އިންޓައިން ލީގްގައި ކުރިއަށް ދިޔައީ ކުޅުނު ހުރިހާ މެޗަކުން ވެސް މޮޅު ވަމުންނެވެ. އެހެންވެ އިންޓައިން ދިޔައީ ލީޑްގައި ހިފަހައްޓަމުންނެވެ. މިދިޔަ އަހަރުގެ ރަނަރަފް ނަޕޯލީއާ ދެކޮޅަށް ކުޅުނު މެޗުން އެއްވަރު ވުމުން ޔުވެންޓަސްގެ ރޭހަށް މަޑު ޖެހުމެއް އައިސް، ރޭ ގެ މެޗު ކާމިޔާބު ކޮށް ޔުވެންޓަސްއިން އެއް ވަނަ މަގާމަށް ޖެހިލީ އެއް ޕޮއިންޓްގެ ފަރަގަކާއެކު އެވެ.\nއިންޓަގެ އަމިއްލަ ދަނޑުގައި ކުޅުނު މެޗުގައި ފުރަތަމަ ލީޑް ނެގީ ޔުވެންޓަސްއިންނެވެ. އެ ޓީމުގެ ލަނޑު ކާމިޔާބު ކުރީ ޕައުލޯ ޑިބާލާ އެވެ. އޭގެ ފަހުން 18 ވަނަ މިނެޓްގައި އިންޓައަށް ލިބުނު ޕެނަލްޓީ އަކުން ލާޓޫރޯ މާޓިނޭޒް އެ ޓީމަށް ނަތީޖާ ހަމަހަމަ ކޮށްދިނެވެ. ޔުވެންޓަސް މޮޅު ކޮށްދިން ލަނޑު ކާމިޔާބު ކުރީ ބަދަލު ކުޅުންތެރިޔެއްގެ ގޮތުގައި ކުޅެން ނުކުތް ގޮންޒާލޯ ހިގުއައިންނެވެ. އޭޭނާ ލަނޑު ކާމިޔާބު ކުރީ މެޗުގެ 80 ވަނަ މިނެޓްގަ އެވެ. އޭގެ ފަހުން އިންޓައިން ފޮނުވާލި ނުރައްކާތެރި ހަމަލާއެއް. ޔުވެންޓަސްގެ ކީޕަރު ވޮއިޖެކް ތޯމަޒް ޝެޒްނީ ވަނީ ހުށިޔާރު ކަމާއެކު ދިފާއު ކޮށްފަ އެވެ.\nޔުވެންޓަސް އަތުލުމަކީ އުނދަގޫ ކަމެއް\nޔުވެންޓަސް އަކީ އިޓަލިއަން ލީގްގެ މިދިޔަ އަށް އަހަރުގެ ޗެމްޕިއަން އެވެ. މިއީ ދުނިޔޭގެ އެންމެ ވަރުގަދަ ލީގްތަކުގެ ތެރޭގައި ހިމެނޭ ފަސް ލީގްގައި ވެސް ރެކޯޑެކެވެ. އިންޓަގެ ކޯޗް އެންޓޭނީއޯ ކޮންޓޭ، މެޗަށް ފަހު ވާހަކަ ދައްކަމުން ބުނީ، އެއް އަހަރުން ދެ އަހަރުން ވެސް ޔުވެންޓަސް އަތުލުމަކީ އުނދަގޫ ކަމަކަށް ވާނެ ކަމަށެވެ. އޭނާ ބުނީ ޔުވެންޓަސްގައި ތިބި ކޮލިޓީ ކުޅުންތެރިންނަށް ބެލިޔަސް އެޓީމުގެ ފެންވަރު އެނގޭނެ ކަމަށެވެ.\n"ޔުވެންޓަސްއިން މި ދަތުރު ފަށައިފި އަށް އަހަރު ކުރިން، އަދި ވެސް ދަނީ ކުރިއަށް، އަދި ކޮންމެ އަހަރަކުން އެ ޓީމު ދަނީ ވަރުގަދަ ވަމުން،" ކޮންޓޭ ބުންޏެވެ. "އެހެން ޓީމުތައް ދިޔައީ ފަހަތަށް، އޭގެ ސަބަބުން އެ ޓީމު ތަކާ ޔުވެންޓަސް އާ ދެމެދު ބޮޑު ފަރަގެއް ހުރި، އަދިވެސް އެ ފަރަގު އެބައޮތް."\n"މި ހަގީގަތް ގަބޫލު ކުރަން ޖެހޭނެ، އެއް އަހަރުން ނުވަތަ ދެ އަހަރުން މި ފަރަގު ގާތް ކުރުމަކީ އުނދަގޫ ކަމަކަށް ވާނެ."


Theyrithakuge furagahugai hure Pest kiyaidhinee 'Veringe verikan' - vNews.mv\nތޭރިތަކުގެ ފުރަގަހުގައި ހުރެ، ޕެސްޓް ކިޔައިދިނީ "ވެރިންގެ ވެރިކަން"\nޒިދާން މުޙައްމަދު Male' | 18 June 2022, 10:29\nޒުވާނުންގެ މެދުގައި ބޮޑު މަގުބޫލުކަމެއް ހޯދާފައިވާ ސިމްބޮލިކް ރެކޯޑްސްގެ ލަވަކިޔުންތެރިޔާ އިސްމާއިލް އިފްހާމް (ޕެސްޓް)ގެ އައު ލަވައެއް ކަމަށްވާ "ވެރިންގެ ވެރިކަން" ނެރެފިއެވެ.\nމިއީ މިވަގުތު ޖަލު ބަންދުގައި ހުރި ޕެސްޓު، އޭނާ އަމިއްލަ އަށް ލިރިކްސް ލިޔެ އުފައްދާފައިވާ ލަވައެކެވެ. އަދި މިލަވަ ޕެސްޓު ލިޔެފައިވަނީ ޖަލުގައި ހުރެގެންކަމަށް ވީނިއުސް އާއި ވާހަކަދެއްކި ސިމްބޮލިކް ރެކޯޑްސްގެ އޮފިޝަލަކު ވަނީ ވިދާޅުވެފައެވެ.\nސިމްބޮލިކް ރެކޯޑްސްގެ ސޯޝަލްމީޑިއާ މަންސަތަކުގައި އާންމުކޮށްފައިވާ ލަވައާއި ގުޅޭ ގޮތުން، ސިމްބޮލިކްގެ މާ ބޮޑު ކޮމެންޓެއް މި ވަގުތު ނެތެވެ. ހަމަ އެކަނި ދިން ކޮމެންޓަކީ "ޖަލުގައި ހުރެގެން ހަދާފައިވާ ލަވައެއް" ކަމަށް ބުނެ ދިން ކުރު ޖަވާބެވެ.\nހިތްގައިމު މެލޮޑީއަކަށް ހަދާފައިވާ މި ލަވައިގެ ރާގުގެ ވެރިފަރާތަކީ ސިމްބޮލިކް ރެކޯޑްސްގެ ފަންނުވެރިޔާ ރައްޔާން މުހައްމަދު (ރައިޑޭ)އެވެ.\nދިވެހި ޒުވާނުންގެ ރެޕް "ރަސްގެފާނު"ގެ "ވެރިންގެ ވެރިކަން" މި ލަވައަށް 24 ގަޑިއިރު ނުވަނީސް ގިނަ ބައެއްގެ ތައުރީފު އޮހިފައިވާއިރު، މި ލަވަޔައިގައި ދައްކަނީ ބޭއިންސާފުގެ ވާހަކައެވެ. ފުލުހުންގެ އަނިޔާވެރިކަމުގެ ވާހަކައާއި ވެރިންގެ އިއްޒަތްތެރިކަމާއި ރައްޔިތުންގެ ނިކަމެތިކަމުގެ ވާހަކައެވެ. ދެރަ ނިކަމެތި މީހާއަށް އިންސާފު ނުލިބޭ ވާހަކަ އަދި އާންމުންނަށް އިންޒާރާއި ޖޫރިމަނާތައް ކުރިމަތިކުރާ ވާހަކަ ވަރަށް ތިލަކޮށް ޅެންބަހުން ގެނެސްދީފައި ވެއެވެ.\nފުލުހުން ހިންގި އޮޕަރޭޝަނެއްގައި މި އަހަރުގެ ފެބުރުއަރީ މަހުގެ 13ވަނަ ދުވަހުގައި ހައްޔަރުކޮށް، ޕެސްޓްގެ މައްޗަށް ފަސް ދައުވާއެއް އުފުލާފައިވެއެވެ. އޭގެ ތެރެއިން ތިން ދައުވާއަކީ އުމުރު ދުވަހުގެ ޖަލު ހުކުމެއް އަންނަ މަސްތުވާތަކެތި ޓްރެފިކިންގެ ދައުވާތަކެކެވެ. އެ ތިން ދައުވާއަކީ ކެނެބިސް ޓްރެފިކް ކުރުމުގެ ދައުވާ އާއި ޑައިމޯފިން ޓްރެފިކް ކުރުމުގެ ދައުވާ އަދި ޖަދުވަލް އެކެއްގައިވާ މަސްތުވާއެއްޗެއް ޓްރެފިކް ކުރުމުގެ ދައުވާއެވެ. މި ތިން ދައުވާ ޕެސްޓްގެ އެކުވެރިއެއް ކަމަށްވާ މުހައްމަދު ސުއައިދުގެ މައްޗަށް ވެސް ވަނީ ކޮށްފައެވެ.\nޕެސްޓްގެ މައްޗަށް އުފުލާފައިވާ ދައުވާތަކަށް އޭނާ އިންކާރުކުރެއެވެ.\nއޭނާ ނިސްބަތްވާ ސިމްބޮލިކް ރެކޯޑްސް އިން ވެސް ބުނަމުން އަންނަނީ ޕެސްޓްގެ މައްޗަށް ކުރަނީ ސައްހަ ދައުވާތަކެއް ނޫން ކަމަށެވެ.\nމުނިފޫހިފިލުވުން ރާއްޖެ ސިމްބޮލިކް ރެކޯޑްސް


SunOnline: Copa del rey: Sevilla ladhu gannavaalumah fahu Barcelona semi ah\nސެވިއްޔާ ލަދު ގަންނަވާލުމަށް ފަހު ބާސާ ސެމީއަށް\nޢަބްދުﷲ އައިމަން 31 Jan 2019, 09:38\nފިލިޕޭ ކުޓިނިއޯ ވަނީ ރޭގެ މެޗުގައި2ގޯލު ޖަހައިދީފައެވެ -- ފޮޓޯ / ޖޭމީ ސްމިތް\nފުރަތަމަ ލެގުގައި ސެވިއްޔާ އަތުން ބަލިވި ނަމަވެސް ބާސެލޯނާގެ އަމިއްލަ ދަނޑުގައި އެޓީމުން ސެވިޔާ ލަދު ގަންނަވާލައިފިއެވެ.\nސްޕެނިޝް ކޮޕާ ޑެލްރޭގެ ކުއާޓާ ފައިނަލްގެ ދެވަނަ ލެގުގައި ރޭ ބާސެލޯނާ އާއި ސެވިޔާ ބައްދަލު ކުރި މެޗު ނިމިގެން ދިޔައީ 1-6 ގެ ތަފާތު ބޮޑު ނަތީޖާ އަކުން ބާސެލޯނާ ކުރި ހޯދައިގެންނެވެ. އެ މޮޅާއި އެކު ޖުމުލަ 3-6ގެ އެގްރިގޭޓް ނަތީޖާއަކާއި އެކު ބާސެލޯނާ ވަނީ މުބާރާތުގެ ސެމީ ފައިނަލަށް ދަތުރު ކޮށްފައެވެ.\nސެވިއްޔާ ކޮޅަށް ގޯލު ޖެހުމަށް ފަހު ބާސެލޯނާގެ ކުޅުންތެރިން -- ފޮޓޯ / ޖޭމީ ސްމިތް\nފުރަތަމަ ލެގުން ބާސެލޯނާ ބަލިވި މެޗުގައި މުހިއްމު ގިނަ ކުޅުންތެރިން ތަކެއް ނޭރުވި ނަމަވެސް ރޭގެ މެޗުގައި ފުރަތަމަ އެގާރައަށް އެ ޓީމުގެ ރަސްމީ ސްކޮޑް ވަނީ ނެރެފައެވެ. ކޮޕާ ޑެލްރޭގެ ހުރިހާ މެޗަކަށް ބާސެލޯނާއިން ކުޅެން ނެރޭ ނެދަލެންޑުގެ ކީޕަރު ޖެސްޕާ ސިލިޒެން ރޭގެ މެޗުގައި ވެސް ވަނީ ކުޅެފައިވެއެވެ.\nމެޗުގެ ފުރަތަމަ ހާފު ފެށުމާއި އެކު ބާސެލޯނާއިން ދިޔައީ ސެވިޔާގެ ގޯލަށް ނުރައްކާ ކުރަމުންނެވެ. މެޗުގެ 13 ވަނަ މިނެޓުގައި ބާސެލޯނާއިން ވަނީ ލިބުނު ޕެނަލްޓީއަކުން ގޯލު ޖަހައި ލީޑު ނަގައިފައެވެ. މި ގޯލު އެ ޓީމަށް ޖަހައިދިނީ ބްރެޒިލްގެ ތަރި ފިލިޕޭ ކޫޓީނިއޯއެވެ. މި ސީޒަނުގައި ކޫޓީނިއޯގެ ފަރާތުން މާ އެދެވޭ ކުޅުމެއް ނުފެނުމުގެ ސަބަބުން މެސީ ޕެނަލްޓީ ޖެހުމުގެ ބަދަލުގައި ޕެނަލްޓީ ޖަހަން ކޫޓީނިއޯއަށް ދިނުމުން ކޫޓީނިއޯ ވަނީ މެސީއަށް ޝުކުރު އަދާ ކޮށްފައެވެ.\nބާސެލޯނާގެ ގޯލަށް ފަހު ސެވިއްޔާއަށް މެޗު ހަމަހަމަ ކުރަން ރަނުގެ ފުރުސަތެއް ލިބުނެވެ. އެއީ މެޗުގެ 17 ވަނަ މިނެޓުގައި ބާސެލޯނާގެ އޭރިއާ ތެރޭގައި ޖެރާޑް ޕީކޭ ސެވިއްޔާ ކުޅުންތެރިއަކަށް ފައުލު ކުރުމާ ގުޅިގެން ލިބުނު ޕެނަލްޓީ އެއްގެ ސަބަބުންނެވެ. އެވްރާ ބަނޭގާ ފޮނުވާލި ޕެނަލްޓީ، ބާސެލޯނާގެ ކީޕަރު ވަނީ ދިފާއު ކޮށްފައެވެ.\nސެވިއްޔާއަށް ލިބުނު ރަނުގެ ފުރަސަތުގެ ބޭނުން ނުހިފި ވަނިކޮށް ބާސާއިން އިތުރު ގޯލެއް ޖަހައި ލީޑު ފުޅާކުރިއެވެ. މިގޯލު އެޓީމަށް ކާމިޔާބު ކޮށްދިނީ އީވާން ރަކިޓިކް އެވެ.\nދެވަނަ ހާފު ފެށުމާ އެކު ބާސެލޯނާގެ ނުރައްކާތައް އިތުރުވިއެވެ. މެޗުގެ 53 ވަނަ މިނެޓުގައި ބާސެލޯނާގެ ކަނާތު ވިންގް ސާޖިއޯ ރޮބާޓޯ ވަނީ ގޯލެއް ޖަހައިފައެވެ. މިގޯލާ އެކު ސެވިއްޔާ އަނބުރާ ކުޅުމުގެ ތެރެއަށް ނާދެވި އުޅެނިކޮށް ޖެހިގެން އައި މިނެޓުގައި ބާސެލޯނާއިން އިތުރު ގޯލެއް ޖަހައި ސެވިއްޔާ ސެމީ ފައިނަލަށް ދިއުމަށް ކުރި އުންމީދު ފުނޑުފުނޑު ކޮށްލިއެވެ.\nފިލިޕޭ ކޮޓިނިއޯ ވަނީ ރޭގެ މެޗުގައި2ގޯލު ޖަހައިދީފައެވެ -- ފޮޓޯ / ޖޭމީ ސްމިތް\nރޭގެ މެޗުގައި ސެވިއްޔާއިން ޖެހި ހަމައެކަނި ލަނޑު މެޗުގެ 67ގައި ޖަހައިދިނީ ގުލްހާމް އަރާނާއެވެ. މި ގޯލާ އެކު ބާސެލޯނާއިން ރައްދުގައި އެމީހުންގެ އެޓޭކް އިތުރަށް ވަރުގަދަ ކޮށްލިއެވެ. އެގޮތުން ލުއިސް ސުއަރޭޒް އާއި ލިއޮނެލް މެސީ ވަނީ ގޯލު ޖަހައި ސެވިއްޔާ މާ ރަނގަޅަށް ވެސް ލަދު ގަންނަވާލާފައެވެ.\nރޭގެ މެޗަށް ފަހު ބާސެލޯނާގެ ކެޕްޓަން ލިއޮނެލް މެސީ ބުނީ އެ ޓީމަކީ އެއްވެސް މުބާރާތެއް ދޫ ނުކޮށްލައި، ހުރިހާ މުބާރާތެއް ކާމިޔާބު ކުރަން ހުރިހާ މަސައްކަތެއް ކުރާނެ ކުލަބެއް ކަމަށެވެ. އަދި ކޫޓީނިއޯއަށް ރޭގެ މެޗުގައި ޕެނަލްޓީ ޖަހަން ދިނުމުން އޭނާގެ ހިއްވަރު އިތުރަށް ގަދަވެގެން ދިޔަ ކަމަށް މެސީ ބުންޏެވެ.


Nilandhoo in furathama molhu hoadhaifi - vNews.mv\nއިސްމާޢީލް ޝާހު (ކުޑަ ޝާހު) 19 September 2019, 17:59\nމެޗުގެ ފަހު ވަގުތު ކޮޅުގެ ތެރޭގައި ފޯކައިދޫ ފުޓްބޯލް ކްލަބު ބަލިކޮށް ދިރާގު ދިވެހި ޕްރިމިއާ ލީގުގެ ފުރަތަމަ މޮޅު ނިލަނދޫ ސްޕޯޓްސް ކްލަބުން ހޯދައިފި އެވެ.\nމިއަދުގެ މެޗާ ކުރިމަތިލިއިރު، ނިލަންދުއަށް ލީގުގައި ޕޮއިންޓެއް ހޯދިފައެއް ނުވެއެވެ. މިއަދުގެ މެޗުން ނިލަންދޫ މޮޅުވީ ފަހު ވަގުތު ޖެހި ގޯލާއެކު 3-2 ގެ ނަތީޖާއަކުންނެވެ.\nމެޗު ފަށައިގެން ނިލަންދޫން ރަނގަޅު ކުޅުމެއް ދެއްކިއިރު، މެޗުގައި އެންމެ ފުރަތަމަ ގޯލު ޖަހާ ލިޑު ނެގީވެސް އެޓީމުންނެވެ. ފޯކައިދޫގެ ފަހަތުން ހެދި ގޯހެއްގެ ފައިދާ ނަގާ ޑިފެންޑަރެއް ކައިރިން ދެމިގަނެ ބޮލުން ގޯލުގެ ތެރެއަށް ފޮނުވާލައިގެން މި ގޯލް އަށްވަނަ މިނެޓުގައި ކާމިޔާބުކޮށްދިނީ ލޫކަސް އެވެ.\nއެކަމަކު ފުރަތަމަ ހާފް ނިމުމުގެ ކުރިން ފޯކައިދޫން ވަނީ އެޓީމު ކޮޅަށް ނަތީޖާ އަނބުރާލާފައެވެ. ނިލަންދޫގެ ލަނޑާއެކު އެޓީމުގެ ކުޅުން ލަސްވެ، ކުޅުންތެރިންގެ ވަރުބަލިކަން ފެނިގެންދިޔައެވެ. އެޓީމުގެ ކުޅުންތެރިން ދަނޑުމަތީ ވެއްޓިފައި އޮތުމުގެ ނަތީޖާއަކަށް ވެގެންދިޔައީ ފޯކައިދޫ އިން މެޗުގެ ކޮންޓްރޯލް ހޯދުމެވެ. ފުރަތަމަ ހާފު ނިމެން2މިނެޓަށް ވެފައިވަނިކޮށް ފޯކައިދޫ އިން ނަތީޖާ އެއްވަރުކޮށްދިނީ ޔޫސުފް ޖުނައިދު ޒާހިރެވެ. އަދި ފުރަތަމަ ހާފުގެ އިތުރު ވަގުތުގައި މުހައްމަދު ޖައިލަމް (އޮގީ) ވަނީ ފޯކައިދުއަށް ލިޑު ނަގާދީފައެވެ. މި ހާފްގައި ފޯކައިދޫގެ ބިދޭސީ ކުޅުންތެރިޔާ މުސްތަފާއަށް ވަރަށް ރަނގަޅު ފުރުސަތުތަކެއް ލިބި ބޭކާރުކޮށްލާފައިވެއެވެ.\nމި މެޗުގައި ނިލަންދޫން ނަތީޖާ އެއްވަރުކުރީ 77 ވަނަ މިނެޓުގައެވެ. މި ގޯލް އެޓީމަށް ކާމިޔާބުކޮށްދިނީ ޖަޕާންގެ މިޑްފީލްޑަރު ޓޮޝީކީ އޮކަމޯޓޯ އެވެ. ޓޮޝީކީ މި ގޯލް ކާމިޔާބު ކުރީ މެދުތެރެއިން ދިން ހިތް ގައިމު ޕާހެއްގައި ކީޕަރު ކުރިޔަށް އެރިވަގުތު ކީޕަރުގެ ބޯމަތިން ގޯލުގެ ތެރެއަށް ފޮނުވާލައިގެންނެވެ. މިއީ އޮކަމޯޓޯ ނިލަންދުއަށް ކުލެދިން ފުރަތަމަ މެޗުގައި ކާމިޔާބުކުރި ފުރަތަމަ ގޯލެވެ. މެޗުން ފޯކައިދޫ މޮޅުކޮށްދިން ގޯލް އިތުރު ވަގުތުގައި ކާމިޔާބުކޮށްދިނީ އަކްރަމް އިސްމައީލެވެ.\nމި މެޗުން ނިލަންދޫން3ޕޮއިންޓު ހޯދިއިރު، އެޓީމު މިހާރު އޮތީ ތާވަލުގެ އަށްވަނައިގައެވެ. މި މެޗުން ބަލިވި ފޯކައިދޫ އޮތީ ކުޅުނު7މެޗުން ލިބުނު 8 ޕޮއިންޓާއެކު ތާވަލުގެ ހަވަނައިގައެވެ. ތާވަލުގެ ފުލުގައި ޕޮއިންޓެއް ނުލިބި އޮތީ ވިކްޓަރީ ސްޕޯޓްސް ކްލަބެވެ.


America ge dhathikurumuge fiyavalhuthakuge amaazakah Khamenei | Mihaaru\nއެމެރިކާގެ ދަތިކުރުމުގެ ފިޔަވަޅުތަކުގެ އަމާޒަކަށް ޚާމަނާއީ\n25 ޖޫން 2019 - 15:142comments\nއެމެރިކާ އިން ހޯމަ ދުވަހު ވަނީ އީރާނުގެ ތެޔޮ ގަތުން ހުއްޓާލުމަށް ހުރިހާ ގައުމުތަކަކަށް ގޮވާލައިފަ އެވެ. އީރާނުން އެޅި އާ ފިޔަވަޅުތައް ވަނީ އަސްކަރިއްޔާގެ އިސް ފަރާތްތަކަށް ވެސް އަމާޒުކޮށްފަ އެވެ. އެމެރިކާގެ ފިޔަވަޅުތަކުގެ ތެރޭގައި ސިފައިންގެ އިސް ފަރާތްތަކުގެ އިތުރުން ޚާމަނާއީ އާއި އެމަނިކުފާނުގެ އަރިސް ބޭފުޅުންނަށް އެމެރިކާގެ ބާރު ހިނގާ އެއްވެސް އިދާރާއަކުން މާލީ މަންފާއެއް ހޯދުން ހުއްޓުވުން ހިމެނެ އެވެ.\nއެމެރިކާގެ ރައީސް ޑޮނަލްޑް ޓްރަމްޕް ވިދާޅުވެފައި ވަނީ އެމެރިކާއާ ދެކޮޅަށް އީރާނުން ދާދި ފަހުން ހިންގި ހުރިހާ ކަމެއްގައި ރޫހީ ލީޑަރު ޚާމަނާއީ އާއި އެމަނިކުފާނުގެ އަރިސް ބޭފުޅުން ޒިންމާ އުފުލަން ޖެހޭނެ ކަމަށެވެ.\nއެކަމަކު ތަޖްރިބާކާރުން ބުނަނީ އެމެރިކާ އިން އެޅި ފިޔަވަޅުން ޚާމަނާއީ އަށް ކުރާނެ އެއްވެސް ގެއްލުމެއް ނޯންނާނެ ކަމަށެވެ. ސަބަބަކީ ވޭތުވެދިޔަ 30 އަހަރު ތެރޭ ޚާމަނާއީ އަކީ ގައުމުން ބޭރަށް ވަޑައިގެންނެވި ބޭފުޅަކަށް ނުވާތީ އެވެ. ޚާމަނާއީ އެންމެ ފަހުން ގައުމުން ބޭރަށް ވަޑައިގެންނެވީ ރަސްމީ ދަތުރުފުޅެއްގައި 1989 ވަނަ އަހަރު ޗައިނާ އަށެވެ.\nއީރާނުގެ ޚާރިޖީ ވަޒީރު ޖާވަދް ޒަރީފް ވިދާޅުވެފައި ވަނީ ޓްރަމްޕް ވަށައިގެން ތިއްބެވި ބޭފުޅުން ވަނީ ޑިޕްލޮމެސީ އަށް ވުރެ ބޮޑަށް ހަނގުރާމައަކަށް ފެންބޮވައިގެންފައި ކަމަށެވެ.\nއީރާނުން އދ. އަށް ކަނޑައަޅާފައި ހުންނަ ސަފީރު މާޖިދު ތަކްތު ރަވަންޗީ ވިދާޅުވީ އެމެރިކާ އަކީ ބައިނަލްއަގުވާމީ ގާނޫނުތަކަށް އެއްވެސް މިންވަރަކަށް އިހްތިރާމް ކުރާ ގައުމެއް ނޫން ކަމަށެވެ.